Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 17 TETOR 2013


PROCESVERBAL

SEANCËN E DREJTON

KRYETARI I Kuvendit

ILIR META
(Seanca filloi në orën 10:30)

Rendi i ditës:

1.
Miratimi i procesverbalit të seancës plenare datë 10.10.2013. 

2. 
Projektligji “Për ratifikimin e marrëveshjes, ndërmjet Këshillit të 
Ministrave të Republikës së Shqipërisë dhe qeverisë së shtetit të Kuvajtit, për shërbimin ajror”.

(shumicë e thjeshtë)

- Pyetje

-
Paraqitje e projektligjit nga nismëtari

· Shprehet komisioni përgjegjës për Veprimtaritë Prodhuese, Tregtinë dhe Mjedisin. (Paraqitje e raportit nga kryetari i komisionit)

· Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

· Shprehet për dhënie mendimi Komisioni për Politikën e Jashtme
(Paraqitje e raportit nga kryetari i komisionit)

· Fjala e relatorit të projektligjit Namik Kopliku

· Diskutime

· Fjala e relatorit të projektligjit Namik Kopliku

(Shprehen grupet parlamentare.)
- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen/nen 
· Votim në tërësi 

3. 
Projektligji “Për një ndryshim në ligjin nr. 8116, datë 29.3.1996, 
“Kodi i Procedurës Civile i Republikës së Shqipërisë”, i ndryshuar”.

(shumicë e cilësuar: të paktën 84 vota pro)

- Pyetje

-
Paraqitje e projektligjit nga nismëtari 

· Shprehet Komisioni përgjegjës për Çështjet Ligjore, Administratën Publike dhe të Drejtat e Njeriut (Paraqitje e raportit nga kryetari i komisionit).
· Fjala e relatorit të projektligjit Armando Subashi

· Diskutime

· Fjala e relatorit të projektligjit Armando Subashi

(Shprehen grupet parlamentare.)
- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen (paraqitje e amendamenteve nëse ka)

· Votim në tërësi 

4.
Projektligji “Për sigurinë në anije dhe në porte”. (shumicë e thjeshtë) 

(Vazhdon shqyrtimi në komisionin për Veprimtaritë Prodhuese, Tregtinë dhe Mjedisin).
- Pyetje

-
Paraqitje e projektligjit nga nismëtari

· Shprehet komisioni përgjegjës për Veprimtaritë Prodhuese, Tregtinë dhe Mjedisin (Paraqitje e raportit nga kryetari i komisionit)

· Shprehet për dhënie mendimi Komisioni për Sigurinë Kombëtare (Paraqitje e raportit nga kryetari i komisionit)

· Shprehet komisioni për dhënie mendimi për Integrimin Europian (Paraqitje e raportit nga kryetari i komisionit)

· Fjala e relatorit të projektligjit Gentian Bejko

· Diskutime

· Fjala e relatorit të projektligjit Gentian Bejko

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen/nen (paraqitje e amendamenteve nëse ka)

· Votim në tërësi 

5.
Akti Normativ nr. 5, datë 30.09.2013 “Për disa ndryshime në ligjin nr. 152/2013 “Për nëpunësin civil”.

(shumicë e cilësuar: të paktën 84 vota pro)

- Pyetje

-
Paraqitje e Aktit Normativ nga nismëtari.

· Shprehet komisioni përgjegjës për Çështjet Ligjore, Administratën Publike dhe të Drejtat e Njeriut (Paraqitje e raportit nga kryetari i komisionit)

· Fjala e relatorit të Aktit Normativ Vasilika Hysi

· Diskutime

· Fjala e relatorit të Aktit Normativ Vasilika Hysi

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

-
Koha e votimit:

· Votimi 

6.
Projektligji “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të 
huaj”.

(shumicë e thjeshtë)

- Pyetje

-
Paraqitje e projektligjit nga nismëtari

· Shprehet komisioni përgjegjës për Ekonominë dhe Financat 

(Paraqitje e raportit nga kryetari i komisionit)

· Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut


(Paraqitje e raportit nga kryetari i komisionit)

· Fjala relatorit të projektligjit Ervin Koçi

· Diskutime

· Fjala relatorit të projektligjit Ervin Koçi

(Shprehen grupet parlamentare):

- Grupi Parlamentar i PR-së

- Grupi Parlamentar i PDIU-së

- Grupi Parlamentar i LSI-së

- Grupi Parlamentar i PD-së

- Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen (paraqitje e amendamenteve nëse ka)

· Votim në tërësi 

7.
Diskutime për çështje jashtë rendit të ditës.


- Koha e diskutimeve deri në 60 minuta.

Ilir Meta – Mirëdita! Hapim seancën plenare. (Pasi lexon rendin e ditës.)
Ftohet media të ndjekë seancën plenare!

(Nga opozita në sallë ndodhen kryetari i Grupit Parlamentar të PD-së, Edi Paloka dhe disa përfaqësues të saj. Gjithashtu, ndodhet i tërë Grupi Parlamentar i PDIU-së.)

Më duhet t’ju njoftoj lidhur me pikën e katërt të rendit të ditës: projektligjin “Për sigurinë e anijeve në porte”; meqenëse nuk ka përfunduar ende shqyrtimi në komisionin përgjegjës, do të vijojë sipas parashikimit në kalendarin e ri trejavor. Njëkohësisht, dua t’ju njoftoj se dje është mbledhur Konferenca e Kryetarëve dhe me mirëkuptim ka miratuar programin e punës dhe kalendarin e ri trejavor të punimeve të Kuvendit, në mbështetje të neneve nr. 26, pika 5, dhe nr. 27, pika 3, të Rregullores. Ky miratim sjell domosdoshmërinë e zbatimit menjëherë pas njoftimit. Programi dhe kalendari u janë vënë në dispozicion deputetëve.

Së dyti, në mbështetje të nenit nr. 44, pika 3 e Rregullores, ju njoftoj se në Kuvend janë depozituar për shqyrtim dhe miratim projektligjet e mëposhtme, të cilat janë të përfshira në kalendarin e ri trejavor: 

Projektligji “Për disa ndryshime në ligjin nr.10160, datë 15.10.2009, “Për rregullimin e shërbimit të transportit për funksionarët publikë dhe nëpunësit civilë.”, paraqitur nga Këshilli i Ministrave më 11. 10. 2013. 

Projektligji “Për miratimin e marrëveshjes ndërmjet Këshillit të Ministrave të RSH-së dhe qeverisë së Republikës së Indisë për shmangien e tatimit të dyfishtë dhe parandalimin e evazionit fiskal për tatimet mbi të ardhurat dhe kapitalin”, paraqitur nga Këshilli i Ministrave më 11.10.2013. 

Projektligji “Për ratifikimin e marrëveshjes financiare ndërmjet Këshillit të Ministrave të Republikës së Shqipërisë, përfaqësuar nga Ministria e Financave dhe Artigian Casa spa, “Për financimin e programit për zhvillimin e qëndrueshëm të sektorit të ullinjve”, paraqitur nga Këshilli i Ministrave më 11. 10.2013.

Projektligji “Për ratifikimin e marrëveshjes së financimit ndërmjet Këshillit të Ministrave të Republikës së Shqipërisë, përfaqësuar nga Ministria e Financave dhe Artigian Casa spa, për programin “Fuqizimi i Agjencisë së Zhvillimit Rural dhe Agrikulturës për disbursimin e granteve në agrikulturë”, paraqitur nga Këshilli i Ministrave më 11.10.2013.

Projektligji “Për ratifikimin e marrëveshjes financiare ndërmjet Këshillit të Ministrave të Republikës së Shqipërisë, përfaqësuar nga Ministria e Financave dhe Artigian Casa spa për projektin pilot për krijimin dhe testimin e sigurimeve të buta, me qëllim mbulimin e rreziqeve në agrikulturë”, paraqitur nga Këshilli i Ministrave më 14.10.2013.

Së treti, ju njoftoj se në mbështetje të nenit nr.46 të Rregullores së Kuvendit ka regjistruar emrin për diskutimin e projektligjit “Për ratifikimin e marrëveshjes ndërmjet Këshillit të Ministrave të RSH-së dhe qeverisë së shtetit të Kuvajtit për shërbimi ajror” deputeti Robert Bitri.

Për projektligjin “Për një ndryshim në ligjin nr. 8116, datë 29.03.1996 Kodi i Procedurës Civile i RSH-së, të ndryshuar” do të flasë zoti Spartak Braho. 

Për aktin normativ nr.5, datë 30.09.2013 “Për disa ndryshime në ligjin nr.152 2013 “Për nëpunësin civil””, janë regjistruar për të diskutuar deputetët: Milena Harito, Armando Subashi, Ermonela Felaj, Erion Braçe, Klajda Gjosha, Fatmir Xhafaj, Piro Lutaj, Vasilika Hysi, Arta Dade, Hulsi Manja, Alfred Peza, Klodiana Spahiu, Anastas Angjeli, Taulant Balla, Ilirian Celibashi, Gledion Rehovica, Luan Rama, Nasip Naço, Petrit Vasili.

Për projektligjin “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj” janë regjistruar depuetët: Ervin Koçi, Evis Kushi, Majlinda Bufi, Erion Braçe, Përparim Spahiu.

Për diskutime jashtë rendit të ditës është regjistruar deputeti Përparim Spahiu.

Fjala është për zotin Edi Paloka.

Edi Paloka – Zoti Kryetar,

Megjithëse dje në Konferencën e Kryetarëve ne si opozitë bëmë një kërkesë, që i takonte edhe qeverisë, por edhe juve, si pjesë e maxhorancës, për tërheqjen e aktit normativ, që lidhet me ligjin “Për nëpunësin civil”, sot ky akt, me sa po shohim, do të votohet në Parlament. Kërkesa që ne bëmë lidhet me të gjitha qëndrimet që kemi mbajtur gjatë gjithë kësaj kohë, me qëllim që goditja që qeveria e Ramës i dha konsensusit politik dhe ndërpartiak për miratimin e ligjit “Për nëpunësin civil” të eliminohej nëpërmjet një vendimi të mëpasshëm, qoftë edhe të Parlamentit.

E kemi kërkuar këtë sepse edhe ju e kuptoni shumë mirë se goditja që i është bërë konsensusit dëmton jo vetëm jetën politike në Shqipëri, por edhe të ardhmen e këtij vendi, që, siç ka treguar historia e këtyre 20 vjetëve pluralizëm, është e bazuar në marrëveshjet që ne kemi arritur midis dy palëve. Një marrëveshjeje të tillë i është futur thika dhe ne gjendemi përpara një realiteti aspak pozitiv për shqiptarët. Dje progres-raporti i KE-së i hapi rrugën për herë të dytë statusit të vendit kandidat për Shqipërinë dhe kjo, për fat të mirë apo të keq, vetëm për meritë të qeverisë demokratike.

Unë nuk e di se ku e bazon zoti Rama deklaratën se vitin tjetër Shqipëria do të jetë anëtare e BE-së me të drejta të plota. Nuk di se ku e ka lexuar, dhe në ç’progres-raport, fjalën “udhëheqje” në vend të fjalës “bashkëpunim”. Edhe në atë progres-raport, zotërinj, kërkohet bashkëpunim dhe vetëm bashkëpunim, në qoftë se duam të bëjmë hapa të tjerë. Sot me këtë hap, që ju po ndërmerrni, ky bashkëpunim jo vetëm që nuk duket në perspektivë, por me udhëheqjen e shokut Rama, të jeni të bindur, që jo në BE, por tek ato vendet që na kanë mbledhur, me Senegalin dhe vendet e tjera të Afrikës, do të shkojmë. 

Prandaj, si një thirrje të fundit, ne ju kërkojmë juve si deputetë, që ju ka mashtruar edhe dje kryetari juaj, duke ju thënë se edhe progres-raporti e mbështetka aktin normativ, të ndërgjegjësoheni dhe të votoni kundër këtij akti! Jo për interesa partiake, por për interesat më madhore të të gjithë shqiptarëve. 


Ne do të vazhdojmë të mbajmë qëndrimin tonë, sepse (dhe kërkojmë që të gjithë ne si deputetë) jemi bashkë në interes të shqiptarëve, përndryshe, me goditje të tilla dhe me atentate të tilla ndaj bashkëpunimit dhe marrëveshjes, ju vërtet mund të udhëhiqni, por se ku do t’ju çojë kjo udhëheqje, Rama do ta shohë shumë shpejt.

Faleminderit!

(Zoti Paloka dhe përfaqësuesit e opozitës largohen nga salla. Qëndrojnë vetëm deputetët e Grupit Parlamentar të PDIU-së.)

Ilir Meta – Fjalën e ka zoti Ruçi.

Gramoz Ruçi – Faleminderit!

Kolegët do të bënin mirë të dëgjonin edhe përgjigjen e pretendimit të tyre procedural dhe politik. Megjithatë, në respekt të institucionit të Parlamentit dhe të opozitës, dhe në respekt të publikut, më lejoni të bëj disa komente. Rëndom këto ditë kam dëgjuar që maxhoranca goditi konsensusin e gjithëpranuar nga e majta dhe nga e djathta në prag të zgjedhjeve të 23 qershorit. Rëndom kam dëgjuar që Rama dhe maxhoranca nxorën koburen dhe e vranë konsensusin. Përkundrazi, kjo ishte kundër hapit që ndërmori qeveria, kundër dëshirës së saj, jo me vullnetin e saj, por nga detyrimi që konsensusi i arritur para 23 qershorit të bëhet i implementueshëm pas 23 qershorit. Jo për faj të kësaj, por të asaj maxhorance, që duhej të nxirrte dje aktet e domosdoshme nënligjore, qeveria e sotme është e detyruar të nxjerrë një akt normativ dhe Parlamentin ta miratojë këtë akt normativ.

Së dyti, në të gjitha progres-raportet e KE-së në mënyrë permanente është theksuar se Shqipëria nuk vuan nga mungesa e ligjit, por vuan nga moszbatimi i ligjeve. Rasti konkret është pikërisht ky ligj i miratuar për administratën publike, në të katër progres-raportet vit pas viti. Në të gjitha progres-raportet është diskutuar dhe është vendosur theksi te performanca e administratës civile, është diskutuar profesionalizmi i saj, depolitizimi i saj, është diskutuar korrupsioni i saj. Nuk ka progres-raport që të mos etiketojë këto elemente, që unë përmenda. 

Lidhur me bashkëpunimin me opozitën, kam 22 vjet në këtë parlament, kanë dalë disa akte normative dhe asnjëherë, në asnjë rast, edhe kur kemi qenë ne në pushtet, edhe kur kanë qenë zotërinjtë në pushtet, nuk është kërkuar nga ekzekutivi përkatës që, para se të dalë akti normativ, të bëhet kërkesë për të bashkëbiseduar me opozitën. Kurse tri ditë para se të dilte ky akt normativ, qeveria dhe ministrat e ngarkuar me këtë detyrë, në mënyrë formale dhe institucionale kanë kërkuar ta venë në dijeni opozitën, të bashkëbisedojnë dhe të kërkojnë mirëkuptimin e saj për nxjerrjen e këtij akti normativ 4 apo 5 ditë pas kësaj kërkese. Kjo është e vërteta njëherësh edhe pas daljes së aktit, i cili mund të ishte diskutuar apo miratuar në parlament që në seancën e parë, sipas procedurave parlamentare dhe sipas precedentëve. Ky akt u zvarrit deri në seancën e sotme vetëm e vetëm për t’u mirëkuptuar me opozitën. 

Le t’i vëmë në diskutim si të pabesueshme edhe këto që thashë unë deri tani, edhe ato që tha kolegu i opozitës dhe le të lexojmë vetëm raportin që ka dalë dje dhe që pas pak minutash do t’u dorëzohet edhe përfaqësuesve institucionalë të Komisionit të Jashtëm dhe të Integrimit, edhe drejtuesve të komisioneve të tjera nga ambasadori i BE-së. 

Ja, ç’thuhet për këtë çështje: “Reforma e administratës publike është një prioritet kyç. Miratimi në maj i ligjit të shërbimit civil, një nga masat e kërkuara për marrjen e statusit të vendit kandidat, ishte një hap i madh drejt depolitizimit të administratës publike. Por ligji shfuqizonte legjislacionin ekzistues pa ofruar dispozitat e nevojshme kalimtare, derisa legjislacioni i implemetuar të hynte në fuqi. Qeveria miratoi në shtator amendamentet teknike për të shmangur vakuumin ligjor. Miratimi në kohë i legjislacionit sekondar, në përputhje me parimet e zbatimit të ligjit, është thelbësor”, përfundon raporti. 

Çfarë po diskutojmë ne? Ne po bëjmë pikërisht konkluzionin që ka arritur progres-raporti, që dje u është dorëzuar të gjitha institucioneve të Parlamentit.

Faleminderit!

Ilir Meta – Faleminderit, zoti Ruçi!

Lidhur me reagimin e kryetarit të Grupit Parlamentar të Partisë Demokratike, i cili nuk është i ri, sepse edhe dje në Konferencën e Kryetarëve u ngrit ky pretendim, dua të sqaroj edhe një herë tjetër se Kushtetuta imponon futjen automatikisht në rendin e ditës të çdo akti normativ, që iniciohet nga ana e Këshillit të Ministrave.

Së dyti, ne kemi bërë përpjekjet maksimale që të mos nxitojmë, madje diskutimin e këtij akti normativ kaq të rëndësishëm e shtymë nga java e kaluar për sot, me qëllim që t’u jepnim mundësi kryeministrit dhe kryetarit të opozitës për një dialog, gjë që nuk ka ndodhur, në nivelet më të larta. 

Dua të theksoj se për këtë nismë, përpara se ajo të ndërmerrej nga qeveria, në dijeninë time edhe si Kryetar i Kuvendit, janë kërkuar takime zyrtare me grupet parlamentare të opozitës për t’ua bërë të njohura motivet dhe arsyet që impononin ndërmarrjen e këtij akti, të cilat, sikurse iu referua edhe zoti Ruçi, shpjegohen shumë qartë edhe në raport-progres.

Megjithatë kjo është një çështje që do të diskutohet më pas dhe shpresoj që përfaqësuesit e opozitës të marrin pjesë në diskutimin e kësaj çështjeje.

Vazhdojmë me rendin e ditës.

Fillojmë me pikën e parë: Miratimi i procesverbalit të seancës plenare të datës 10.10.2013.

Ka ndonjë vërejtje për procesverbalin?

Nuk ka. Faleminderit!

Miratohet.

Kalojmë në shqyrtimin e projektligjit “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së shtetit të Kuvajtit për shërbimin ajror”.

Ka pyetje për projektligjin? Nuk ka. Faleminderit!

Kalojmë në shprehjen e komisioneve.

Në emër të Komisionit për Veprimtaritë Prodhuese, Tregtinë dhe Mjedisin, zoti Shalsi?

(Zoti Shalsi shprehet dakord.)

Faleminderit!

Në emër të Komisionit për Çështjet Ligjore, Administratës Publike dhe të Drejtave të Njeriut, për dhënie mendimi, zoti Xhafaj?

(Zoti Xhafaj shprehet dakord.)

Faleminderit!

Në emër të Komisionit për Politikën e Jashtme, për dhënie mendimi, zonja Arta Dade?
(Zonja Dade shprehet dakord.)

Faleminderit!

Relatori, zoti Namik Kopliku, dëshironi të shpreheni?

(Zoti Kopliku shprehet dakord.)

Faleminderit!

Fillojmë me diskutimet.

Zoti Robert Bitri, urdhëroni!

Robert Bitri - I nderuar zoti Kryetar,

Të nderuar deputetë,

Marrëveshja ndërmjet Këshillit të Ministrave të Republikës së Shqipërisë dhe qeverisë së shtetit të Kuvajtit për shërbimin ajror është një marrëveshje standarde e mbështetur në konventat e Çikagos, nga e cila rrjedh edhe anëtarësimi i gjithë akteve të shteteve të botës në Organizatën Ndërkombëtare të Aviacionit Civil, në të cilën është futur edhe Republika e Shqipërisë, dhe këtë e ka ratifikuar në vitin 1991.

Organizata Ndërkombëtare e Aviacionit Civil ka si model standard marrëveshjet bilaterale, një prej të cilave është edhe kjo që vendos parimet kryesore dhe lejon futjen në treg të kompanive të reja ajrore në bazë të shteteve që lidhin marrëveshjet dypalëshe. Kjo është një marrëveshje e parashikuar me rregullat dhe procedurat për funksionimin e shërbimit ajror midis dy vendeve, duke i konsideruar zhvillim të bashkërenduar midis palëve kushtet e hyrjes në tregun e transportit ajror. Ajo parashikon krijimin e kushteve të përshtatshme dhe lehtësuese për operatorët e transportit të të dyja vendeve nënshkruese me kalimin transit pa pengesa përmes territoreve të tyre të shtetasve të vet.

Secila palë kontraktuese, sipas kësaj marrëveshjeje, i jep palës tjetër kontraktuese të drejtat, që shoqëritë e caktuara prej saj, të krijojnë dhe të kryejnë shërbimet për të cilat është rënë dakord. Pagesat e vendosura në territorin e secilës palë për përdorimin e aeroporteve dhe ambienteve të tjera të Aviacionit Civil në ngarkim të aviacionit dhe të shoqërive ajrore të caktuara nga njëra palë kontraktuese, nuk mund të jenë më të larta se ato të vendosura në ngarkim të avionëve dhe shoqërive të tjera kombëtare të angazhuara në shërbimin e ngjashëm ajror ndërkombëtar.

Palët kontraktuese të marrëveshjes kanë të drejtë të caktojnë me shkrim për secilën palë një ose më shumë shoqëri ajrore, me qëllim kryerjen e shërbimeve ajrore të rëna dakord. Pas marrjes së vendimit të shoqërive ajrore, aplikohet për një autorizim nga pala kontraktuese, e cila e lëshon atë në shërbimin e të drejtave që lindin në bazë të marrëveshjes.

Avionët që përdoren për shërbimet ajrore ndërkombëtare nga një shoqëri e caktuar ajrore nga njëra palë kontraktuese, si dhe pajisjet e tyre të zakonshme, përjashtojnë nga baza e reciprocitetit mbi detyrimet importuese të përfshira në tarifa doganore, akcizën, TVSH-në e të tjera, me kushtin që këto të mbeten në bordin e avionit deri në kohën e rikuperimit. Për sa i përket aspektit financiar, secila palë kontraktuese i jep shoqërisë ajrore të palës tjetër kontraktuese të drejtën e transferimit të tepricave të ardhura nga shpenzimet e realizuara në territorin e saj, në lidhje me transportin e pasagjerëve, bagazhet, transfertat postare, mallrave dhe shoqërive të caktuara të palës tjetër, bazuar në normën zyrtare të këmbimit. 

Shoqëritë ajrore të caktuara nga njëra palë kontraktuese, në bazë të marrëveshjes, kanë të drejtë të ruajnë përfaqësimin e tyre në territorin e palës tjetër. Kjo u lejohet në përputhje me legjislacionin e palës tjetër: të kenë staf në lidhje me shitjen e operacioneve të tjera, që nevojiten për shërbimin ajror.

Marrëveshja ka një tipar të rëndësishëm, që është ruajtja e elementeve të sigurisë ajrore, duke ratifikuar detyrimet për të mbrojtur sigurinë e Aviacionit Civil nga ndërhyrjet e paligjshme, në përputhje me të drejtën ndërkombëtare. 

Ratifikimi i kësaj marrëveshjeje është një zhvillim në fushën e Aviacionit Civil për sa u përket politikave për bashkëpunimin, koordinimin dhe unë shprehem dakord për miratimin e saj.

Faleminderit!

Ilir Meta – Faleminderit, zoti Bitri!

Po, zoti Haxhinasto, urdhëroni!

Edmond Haxhinasto – Zoti Kryetar i Kuvendit, në funksion të kësaj marrëveshjeje dhe qëllimeve të saj për të zhvilluar marrëveshjet tona ndërkombëtare në kuadrin ligjor të bashkëpunimit me vendet e tjera, me qëllim që të rrisim aktivitetin në sektorin e transportit ajror, dua të them se objektivi i kësaj qeverie shkon qartësisht drejt hapjes së tregut të transportit ajror. Për këtë kemi filluar të negociojmë me përfaqësuesit e aeroportit “Nënë Tereza” me qëllim që të shikojmë të gjitha mundësitë e hapjes së tregut, të zhvillimit të tij dhe të hyrjes në ato segmente të tregut që ende nuk i kemi. Këtu po flas edhe për angazhimet të infrastrukturës ekzistuese të vendit, e kam fjalën për Aeroportin e Kukësit, pse jo edhe atë të Sarandës. 
Qëllimi është që ne të shkojmë drejt angazhimit të një shërbimi tjetër për qytetarët, të cilët preferojnë transportin ajror. E kam fjalën për prezantimin dhe funksionimin e kompanive loë cost në Shqipëri, jo vetëm si një segment që ne nuk e kemi, por edhe për arsye se ato do të sjellin një kategori tjetër udhëtarësh në Shqipëri, siç është ajo e udhëtarëve që vijnë për qëllime turistike në vend.

Një drejtim tjetër i rëndësishëm, drejt të cilit ne po ecim, është çështja e negocimit të tarifave, me qëllim uljen e tyre, për të mbajtur atë premtim që ne tashmë kemi dhënë, që në tregun e transportit ajror të kemi kosto më të ulëta dhe t’u shërbejmë sa më shumë qytetarëve.

Faleminderit!

Ilir Meta – Faleminderit, zoti Ministër!

Zoti Kopliku, jeni dakord?

(Zoti Kopliku shprehet dakord.)

Faleminderit!

Kalojmë në shprehjen e grupeve parlamentare.

Në emër të Grupit Parlamentar të PR-së?

(Nuk ndodhen në sallë.)

Në emër të Grupit Parlamentar të PDIU-së?

(Përfaqësuesi i grupit shprehet dakord.)

Faleminderit! 
Në emër të Grupit Parlamentar të Lëvizjes Socialiste për Integrim?

(Përfaqësuesi i grupit shprehet dakord.)

Faleminderit!

Në emër të Grupit Parlamentar të PD-së?

(Nuk ndodhen në sallë.)

Faleminderit!

Në emër të Grupit Parlamentar të Partisë Socialiste?

(Përfaqësuesi i grupit shprehet dakord.)

Faleminderit!

Këtu mbyllet diskutimi në parim i këtij projektligji.

Kalojmë në diskutimin e projektligjit “Për një ndryshim në ligjin nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar”

Ka pyetje për projektligjin? Nuk ka. 

Faleminderit!

Kalojmë në paraqitjen e raportit të Komisionit për Çështjet Ligjore, Administratës Publike dhe të Drejtave të Njeriut. Zoti Subashi, urdhëroni!

Armando Subashi – Faleminderit, zoti Kryetar!

Për dijeninë e kolegëve, por edhe të mbarë opinionit, shumë shkurt do të thosha se ndryshimet që kanë ardhur dhe që besoj se do të kalojnë sot në Kodin e Procedurës Civile, kanë të bëjnë me një dispozitë transitore, e cila përpiqet të rregullojë hyrjen në fuqi të ndryshimeve që iu bënë Kodit të Procedurës Civile në prill të këtij viti. Besoj se kemi qenë të gjithë koshientë dhe aktivë në atë diskutim, që është bërë për ato ndryshime, duke pasur parasysh shumë problematika që haseshin. Neni 49 i asaj dispozite parashikonte që çështjet civile, të cilat janë në gjykim në momentin e hyrjes në fuqi të ligjit, të vazhdojnë të gjykohen me ligjin e kohës. Sigurisht, kjo nuk përbën ndonjë problem për Gjykatën e Shkallës së Parë dhe atë të Apelit, pasi është një normë procedurale e pranuar në vite, është një parim i njohur. Por duke pasur parasysh ndryshimet që u bënë në ligjin “Për Gjykatën e Lartë”, ku në një pjesë të mirë të çështjeve u reduktuan shkaqet e rekursit dhe ku nga 5 gjyqtarë gjykimi i një numri çështjesh u kalua me 3 gjyqtarë, këto ndryshime, Gjykata e Lartë, nëse do ta linim kështu këtë dispozitë, do t’i ndiente pas 3-4 vjetësh. Ndërkohë që jemi koshientë të gjithë që sot në Gjykatën e Lartë ka me mijëra e mijëra çështje që presin për t’u gjykuar, me 4, 5 apo 6 vjet. 

Kështu që për t’i hapur rrugë këtij procesi dhe për të përshpejtuar gjykimet në Gjykatën e Lartë u gjykua që të bëhet një ndryshim në këtë dispozitë transitore, ku, pa dyshim, ligji i kohës, pra i momentit të regjistrimit të çështjeve, të veprojë për çështjet që janë ende në gjykim në Shkallën e Parë dhe në Apel, kurse për Gjykatën e Lartë të veprojë ligji i ri, pra ndryshimet që i janë bërë Kodit të Procedurës Civile në prill të këtij viti.

Gjithashtu, në komision ne shtuam edhe një paragraf tjetër në këtë dispozitë, duke pasur parasysh çështjet që janë duke u ekzekutuar nga zyrat e përmbarimit gjyqësor. 

Në fakt, përderisa ligji në dispozitat transitore nuk shpreh gjë, kuptohet që në të gjitha çështjet do të veprojë ligji i ri, pra, ndryshimet që kanë ndodhur. Nisur nga shumë reagime dhe sinjale që ne kishim nga praktika përmbarimore e përditshme, për ta saktësuar sa më mirë këtë problem dhe për të mos lënë shteg për keqinterpretime apo për dy kuptime në zbatimin e përditshëm të ligjit, gjykuam që edhe këtu të shtojmë një fjali: “Kur çështjet përmbarimore janë në ekzekutim në momentin e hyrjes në fuqi të ligjit të vazhdojë ekzekutimi i tyre sipas ligjit të ri”. Pra, ato të mos vazhdojnë të ekzekutohen sipas ligjit të vjetër apo të ligjit të kohës kur është regjistruar çështja përmbarimore.

Për këtë ka pasur konsensus të plotë jo vetëm në komision, por edhe me Ministrinë e Drejtësisë. Për këtë arsye gjykoj se të dyja këto ndryshime që u bënë në komision janë reflektuar dhe besoj se do të votohen sot nga kolegët.

Faleminderit!

Ilir Meta – Faleminderit, zoti Subashi!

Meqenëse nuk kemi deputetë të tjerë, që kanë regjistruar emrin për të diskutuar, kalojmë në shprehjen e grupeve parlamentare. 

Në emër të grupit parlamentar të PR-së? (Nuk janë të pranishëm.)
Në emër të grupit parlamentar të PDIU-së?
(Shprehen dakord.)

Në emër të Grupit Parlamentar të LSI-së? Zoti Braho, urdhëroni!

Spartak Braho – Faleminderit!

Problematika e ndryshimit të dispozitës së mësipërme lidhet kryesisht me zbatueshmërinë e këtij ligji procedural, për të cilin foli hollësisht kolegu parafolës. Propozimi që vjen është një rishikim, një riformulim i dispozitës tranzitore të nenit 49 të ligjit nr. 122 “Kodi i Procedurës Civile”. Në dispozitën tranzitore, pra neni 49, parashikohet shprehimisht se çështjet civile që janë në gjykim, në momentin e hyrjes në fuqi të këtij ligji, do të vazhdojnë të gjykohen me ligjin e kohës. Për këtë lloj parashikimi ka pasur interpretime të ndryshme, por kryesorja është se Gjykata e Lartë tashmë nuk do të pengohet më për zbatimin e reformës dhe do të vazhdojë gjykimin normalisht të të gjitha çështjeve, sepse ligji i mëparshëm, ashtu siç ishte formuluar, krijonte bllokimin e veprimtarisë së saj.

Duke qenë se qëllimi primar i këtij ndryshimi, në kuadër edhe të reformës zgjedhore, ka qenë dhe mbetet bërja eficiente e këtyre dispozitave të reja të Kodit të Procedurës Civile dhe duke qenë plotësisht dakord me argumentet që dha edhe parafolësi, si dhe me ndryshimet e miratuara në Komisionin e Ligjeve, grupi parlamentar i Lëvizjes Socialiste për Integrim shprehet dakord dhe mbështet miratimin e ndryshimeve të mësipërme në Kodin e Procedurës Civile.

Faleminderit!

Ilir Meta – Para se të shprehet grupi parlamentar i Partisë Socialiste, fjalën e ka ministri i Drejtësisë. 

Zoti Naço, urdhëroni!

Nasip Naço – I nderuar zoti Kryetar,

I nderuar zoti Kryeministër,

Të nderuar kolegë deputetë,

Gjatë këtij viti ne së bashku miratuam ndryshimet në Kodin e Procedurës Civile, të cilat u diktuan më së shumti nga nevoja për të rritur eficiencën e gjykatave. Në këtë kuptim, edhe ndryshimet që u prekën, dispozitat që kanë lidhje me Gjykatën e Lartë, u motivuan veçanërisht nga nevoja për një Gjykatë të Lartë më eficiente dhe më produktive, sidomos në drejtim të shpejtësisë së marrjes së një vendimi nga ana e saj. Këtij qëllimi i shërben edhe parashikimi i nenit 1 të ligjit, ku përcaktohet se Gjykata e Lartë gjykon me kolegj, me trup gjykues të përbërë nga tre gjyqtarë. 

Po në nenin 2 të këtij ligji përcaktohet se Gjykata e Lartë shqyrton ankimin në dhomë këshillimi në kolegj, me trup gjykues të përbërë nga tre gjyqtarë dhe shprehet me vendim të arsyetuar jo më vonë se 30 ditë nga momenti i depozitimit të ankesës.

Duke e parë në këtë këndvështrim, sigurisht që do të ishte më oportune që këto ndryshime të sillnin efektet e dëshiruara në një kohë sa më të shpejtë, mundësisht që me hyrjen në fuqi të ligjit. Gjithsesi, duke besuar se ky ka qenë në thelb edhe për këto ndryshime ligjore, për shkak të ngërçit dhe interpretimit që ka krijuar neni 49 i këtij ligji, si dhe nisur nga shqetësimi që ka paraqitur së fundmi edhe Gjykata e Lartë, ne po paraqesim për të bërë këtë ndryshim në këtë nen.

Ndërkohë, në nenin 49 të ligjit tashmë në fuqi, parashikohet se çështjet civile që janë në shqyrtim në gjykatë, në ditën e hyrjes në fuqi të këtij ligji duhet të gjykohen në përputhje me ligjin e zbatuar në momentin kur është paraqitur kërkesa. Ashtu siç u formulua neni 49 i ligjit, lë vend për interpretime të ndryshme lidhur me faktin se kur do të fillojnë t’i shtrijnë efektet ndryshimet ligjore të sipërcituara në Gjykatën e Lartë. Nëse momenti i referencës se cili ligj do të jetë i zbatueshëm lidhet me datën e paraqitjes së kërkesë-padisë, praktikisht efektet e synuara të këtyre ndryshimeve do të vijnë në Gjykatën e Lartë vetëm pas disa vitesh. 

Kësisoj, për të gjitha arsyet e përmendura më sipër, neni 49 i ligjit do të duhet të riformulohet sipas propozimit të bërë. Nga ana tjetër, ky ndryshim nuk sjell probleme të natyrës kushtetuese. Një rregull i tillë tranzitor është parashikuar edhe më parë në legjislacionin shqiptar dhe konkretisht në dispozitat tranzitore të parashikuara në nenin 618 dhe vijues të Kodit të Procedurës Civile. 

Praktika më e zakonshme europiane dhe ndërkombëtare, në rastin e reformës së kodeve dhe procedurës, përpiqet të gjejë një ekuilibër ndërmjet parimit të zbatimit të menjëhershëm të rregullave të reja dhe parimit të sigurisë juridike. Në këtë kuptim, rregulli i zakonshëm është që çështjet e filluara tashmë para hyrjes në fuqi të ligjit të ri duhet të vazhdojnë sipas ligjit të mëparshëm deri në momentin kur merret një vendim. Ky është rregulli i përgjithshëm në shumicën e shteteve europiane dhe e vetmja mënyrë për të interpretuar dispozitat kalimtare ligjore që u referohen çështjeve në proces.

Zbatimi korrekt i parimeve të sigurisë ligjore kërkon që edhe ndryshimi i rregullave procedurale nuk duhet t’i referohet momentit të fillimit të çështjes, në mënyrë që shtetasit të mund ta njohin ligjin e zbatueshëm në momentin e plotësimit të kërkesë-padisë. Ky parim parashikohet në dispozitat e nenit 49 të ligjit. Në respekt të këtyre parimeve, është bërë edhe propozimi për të ndryshuar nenin 49 të ligjit 122 të vitit 2013 “Për disa shtesa dhe ndryshime në ligjin nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar””, duke parashikuar shprehimisht: “Çështjet civile që janë në gjykim, ditën e hyrjes në fuqi të këtij ligji do të vazhdojnë të gjykohen në Gjykatën e Shkallës së Parë dhe në Gjykatën e Apelit sipas ligjit të kohës së paraqitjes së kërkesës, parashikim i cili i hap rrugë zbatimit të ligjit “Për Gjykatën e Lartë””.

Në Komisionin e Ligjeve u kërkua për t’u riformuluar ky nen, me qëllim që çështjet civile që janë në gjykim në Gjykatën e Shkallës së Parë dhe në Gjykatën e Apelit, ditën e hyrjes në fuqi të këtij ligji do të vazhdojnë të gjykohen sipas ligjit të kohës së paraqitjes së kërkesë-padisë.

Po kështu, nga Komisioni i Ligjeve është kërkuar për t’u shtuar edhe një paragraf tjetër, për çështjet që janë në ekzekutim nga Përmbarimi Gjyqësor.

Përfundimisht, dua të them se ne jemi dakord me ndryshimet e bëra nga Komisioni i Ligjeve dhe të miratohen siç është propozuar dhe riformuluar nga Komisioni i Ligjeve.

Faleminderit!

Ilir Meta – Faleminderit, zoti Naço!

Në emër të grupit parlamentar të Partisë Socialiste?

(Kryetari i grupit parlamentar të Partisë Socialiste, zoti Ruçi, shprehet dakord.)

Faleminderit!

Atëherë, mbyllet diskutimi në parim edhe i këtij projektligji.

Lidhur me pikën e katërt të rendit të ditës, siç ju njoftova më parë, projektligji “Për sigurinë në anije dhe porte” nuk është ende gati për shqyrtim dhe miratim në seancë plenare, pasi komisioni përgjegjës, Komisioni për Veprimtarinë Prodhuese, Tregtinë dhe Mjedisin nuk e ka përfunduar shqyrtimin. Për këtë arsye ai është parashikuar për të vijuar në kalendarin e ri trejavor.

Kalojmë në pikën tjetër të rendit të ditës, në aktin normativ nr.5, datë 30.09.2013 “Për disa ndryshime në ligjin nr. 152/2013 “Për nëpunësin civil”.

Në mbështetje të nenit 73, pika 2 e Rregullores, ka pyetje për aktin normativ? Nuk ka.

Atëherë, fillojmë me diskutimin në parim. Në emër të Komisionit të Ligjeve?

Zonja Hysi, urdhëroni!

Vasilika Hysi – Faleminderit, zoti Kryetar!

Unë do të lexoj raportin në emër të Komisionit të Çështjeve Ligjore, Administratës Publike dhe të Drejtave të Njeriut.

Komisioni i Çështjeve Ligjore, Administratës Publike dhe të Drejtave të Njeriut, në mbledhjen e datës 8 tetor, shqyrtoi aktin normativ “Për disa ndryshime në ligjin nr. 152 “Për nëpunësin civil”, propozuar nga Këshilli i Ministrave. Komisioni dëgjoi dy përfaqësues të qeverisë, konkretisht: zonjën Milena Harito, ministre për Inovacionin dhe Administratën Publike, dhe zotin Ilirian Celibashi, ministër për Marrëdhëniet me Parlamentin.

Gjatë prezantimit të aktit normativ në Komisionin e Çështjeve Ligjore, Administratës Publike dhe të Drejtave të Njeriut, zoti Ilirian Celibashi u shpreh se nisma e qeverisë shqiptare për të bërë këtë ndryshim në ligjin nr. 152 “Për nëpunësin civil” bazohet në rrethana objektive dhe juridike, që konsistojnë në pamundësinë për t’u zbatuar dhe për t’u aplikuar në momentin e hyrjes në fuqi, pra në datën 1 tetor 2013, pavarësisht faktit se ky ligj është miratuar me konsensus të gjerë politik nga Kuvendi i Shqipërisë.

Ne kemi gjykuar dhe kemi bindjen se ky ligj nuk është i mundur të zbatohet dhe të aplikohet për aq kohë sa nuk janë miratuar aktet nënligjore që dalin për zbatimin e tij. Për këtë arsye, me bindje të plotë juridike kemi vendosur të shtyjmë fillimin e efekteve të këtij ligji për një periudhë kohore 6-mujore, periudhë e cila do t’i japë mundësi Këshillit të Ministrave të miratojë aktet nënligjore për zbatimin e ligjit.

Në relacionin që unë i paraqita Komisionit të Ligjeve vura në pah se ky akt normativ është në përputhje me kërkesat që ka neni 101 i Kushtetutës, ku përcaktohet se Këshilli i Ministrave, në rast nevoje dhe urgjence, nën përgjegjësinë e tij, mund të nxjerrë akte normative që kanë fuqinë e ligjit për marrjen e masave të përkohshme. Këto akte i dërgohen menjëherë Kuvendit, i cili mblidhet brenda pesë ditëve, nëse nuk është i mbledhur. Këto akte humbasin fuqinë që nga fillimi, në qoftë se nuk miratohen nga Kuvendi brenda 45 ditëve.

Nga analiza e afateve kohore tregohet se akti normativ është miratuar nga Këshilli i Ministrave në datën 30 shtator 2013, është paraqitur në Kuvend në datën 1 tetor dhe është shqyrtuar nga Komisioni i Ligjeve në datën 8 tetor. Shqyrtimi i tij në komisionin përgjegjës është bërë brenda afatit të caktuar dhe ne sot po diskutojmë dhe do ta votojmë në Parlament.

Nevoja dhe urgjenca janë dy kriteret e vlerësimit nga Kuvendi. Pikërisht Komisioni i Ligjeve analizoi nëse Këshilli i Ministrave ka mbajtur parasysh kriterin nevojë dhe urgjencë si elemente përcaktuara të kushtetutshmërisë së aktit normativ. Kuptimi i këtyre dy elementeve është përcaktuar në vendimin e Gjykatës Kushtetuese, që daton në muajin nëntor të vitit 2006, konkretisht është vendimi nr. 24 i datës 10 nëntor 2006. Sipas Gjykatës Kushtetuese, nevoja dhe urgjenca janë rrethana dhe situata fakti që vlerësohen rast pas rasti. Në raste të tilla ndër të tjera përmendet edhe boshllëku legjislativ i shkaktuar nga shfuqizimi i akteve, siç është rasti me hyrjen në fuqi të ligjit të ri “Për nëpunësin civil”.

Nevoja dhe urgjenca për të ndërhyrë në ligjin “Për nëpunësin civil” është justifikuar mirë nga Këshilli i Ministrave, duke përmendur katër elemente shumë të rëndësishme:

Së pari, pamundësinë e zbatimit të ligjit për shkak të mungesës së akteve nënligjore dhe natyrës së përgjithshme të këtij ligji;

Së dyti, nevoja për organizim institucional;

Së treti, efektet financiare të ligjit mbi buxhetin e shtetit dhe gjendjen ekonomike financiare të vendit;

Së katërti, koha e pamjaftueshme për të bërë rregullime ligjore sipas procesit legjislativ.

Ligji “Për nëpunësin civil”, i miratuar në maj të vitit 2013, është një ligj me natyrë të përgjithshme. Të gjithë ne, deputetët e legjislaturës së kaluar, kemi parasysh se në nenin 69 kemi ngarkuar Këshillin e Ministrave të nxjerrë aktet nënligjore, të cilat janë rreth 30. Megjithëse në nenin 69 të ligjit përmendet që brenda tre muajve nga hyrja në fuqi e ligjit, pra nga 1 tetori, do të përgatiten këto akte, rezulton se këto akte nuk kanë filluar të përgatiten, madje sot që ne flasim nuk mjafton vetëm mungesa e akteve nënligjore, por ligji i miratuar në maj të 2013-ës vinte në pamundësi edhe zbatimin e ligjit të ri, pasi në një dispozitë të tij shfuqizon edhe ligjin e vjetër të nëpunësit civil, pra ligjin e vitit 1999.

Në këto kushte, krijohet një situatë bllokuese, një vakum ligjor, që ligji i vjetër shfuqizohet, bashkë me të edhe aktet nënligjore, ndërkohë që ligji i ri hyn në fuqi më 1 tetor, por nuk ka aktet nënligjore për zbatimin e tij.

Nga përmbajtja e ligjit dhe analiza që ne bëmë në Komisionin e Ligjeve, një problem tjetër që del evident është pasoja financiare që ka hyrja në fuqi menjëherë e ligjit me efektet e tij. Në ligjin nr. 119, datë 17 dhjetor 2012 “Për buxhetin e vitit 2013” Parlamenti ka kaluar ligjin për buxhetin, por nuk janë parashikuar fondet për ndryshimet që do të sillte zbatimi i ligjit të ri për nëpunësit civilë, që, sipas Këshillit të Ministrave, rrit numrin e nëpunësve civilë nga 6 mijë në 20 mijë punonjës. E vetmja gjë për të cilën ka filluar menjëherë puna është ngritja e Shkollës së Administratës Publike, por deri më sot ne nuk e dimë se sa janë fondet e parashikuara nga qeveria e mëparshme për Shkollën e Administratës publike, për të bërë zhvillimin e trajnimeve vazhduese të trupës së nivelit të lartë drejtues dhe për trajnimet e nevojshme të punonjësve të rinj, të cilët marrin statusin e nëpunësit civil. Po kështu akti normativ mban mirë parasysh jurisprudencën e Gjykatës Kushtetuese lidhur me nevojën e mirëfunksionimit të buxhetit të shtetit dhe mbajtjen nën kontroll të borxhit publik nga qeveria.

Sjell në vëmendjen tuaj, të nderuar kolegë, vendimin nr.2 të Gjykatës Kushtetuese që daton më 18 shkurt të vitit 2013: “Urgjenca e ndërhyrjes në ligj me akt normativ përcaktohet për shkak të efekteve të menjëhershme që do të shkaktonte mosndërhyrja në fushën e marrëdhënieve të shërbimit civil pas bllokimit dhe vakumit që krijonte ligji i ri, nëse ky ligj do të fillonte efektet më 1 tetor, ditën që ai hyri në fuqi.”

Duke mbajtur parasysh momentin e konstituimit të Kuvendit dhe Rregulloren e Kuvendit, procedurat parlamentare nuk mundësonin rregullimin e duhur ligjor në kohë, sipas procedurës së rregullt parlamentare.

Urgjenca në nxjerrjen e aktit qëndron në faktin se, sipas nenit 69, pika 3 e Rregullores së Kuvendit, projektligji nuk futet në kalendarin e punimeve pa kaluar të paktën dy javë nga momenti i paraqitjes së tij.

Nga ana procedurale do të duhej që projekti të diskutohej në komisione, pastaj të votohej në seancë dhe t’i dërgohej Presidentit për shpallje. Më pas duhej të botohej në Fletoren Zyrtare dhe të kalonte edhe një periudhë tjetër 15-ditore që ndryshimet e propozuara të hynin në fuqi. Pra, Këshilli i Ministrave e kishte të pamundur për t’i adresuar Parlamentit kërkesën për ndryshime ligjore sipas procedurës normale.

Ishte e pamundur zbatimi i procedurës së përshpejtuar, një mundësi tjetër kjo, për miratimin e ndryshimeve në ligj, gjithashtu, sepse, sipas paragrafit 2 të nenit 81, të Kushtetutës dhe nenit 28, pika 2 e Rregullores së Kuvendit, ndalohet miratimi me procedurë të përshpejtuar i ligjeve që janë miratuar me shumicë të cilësuar.

Ne kushte të tilla nevoja dhe urgjenca justifikohen nga Këshilli i Ministrave edhe me faktin se jo vetëm ndryshimi i afatit të efekteve të ligjit, por edhe qartësimi i lënies në fuqi të ligjit të statusit të nëpunësit civil të vitit 1999, nuk mund të bëhej pasi ligji fillonte efektet e tij, pasi do të cenonte një parim shumë të rëndësishëm kushtetues, parimin e sigurisë juridike dhe të drejtat kushtetuese për punë të punonjësve që janë në administratë.

Me aktin normativ qeveria nuk ka marrë padrejtësisht funksionet ligjvënëse të Kuvendit, pasi jemi në një situatë të krijuar që është e pamundur të presë aq kohë sa nevojitet për nxjerrjen e ligjit të nevojshëm nga organi ligjvënës. Këtë gjë e thotë edhe Gjykata Kushtetuese në vendimin e saj të vitit 2006.

Çështja që u diskutua në Komisionin e Ligjeve është nëse ndryshimi i ligjit të miratuar nga Kuvendi me shumicë të cilësuar mund të bëhet me një akt normativ. Në fakt, miratimi i aktit normativ me fuqinë e ligjit të nxjerrë nga qeveria dhe dhënia e fuqive të mëtejshme nuk mund të bëhet ndryshe veçse me një normë me të njëjtat vlera, pra me një ligj, dhe se ky ligj duhet të kalojë me votim të cilësuar.

Pas shqyrtimit në Komisionin e Ligjeve, të Drejtave të Njeriut dhe të Administratës Publike, u vlerësua se akti normativ në aspektin ligjor është në përputhje me Kushtetutën, konkretisht me nenin 101 të saj; në aspektin procedural akti normativ ka respektuar të gjitha kërkesat e përcaktuara në rregulloren e Kuvendit.

Prandaj, të nderuar kolegë, në emër të Komisionit të Ligjeve, i propozoj seancës votimin e ligjit në Parlament.

Ilir Meta – Pasi dëgjuam zonjën Vasilika Hysi në emër të Komisionit të Çështjeve Ligjore, Administratës Publike dhe të Drejtave të Njeriut, edhe si relatore, kalojmë te diskutimet.

Sikurse e përmenda më parë, janë regjistruar për të diskutuar zonja Milena Harito, zoti Armando Subashi, zonja Ermonela Felaj, zoti Erion Braçe, zonja Klajda Gjosha, zotërinjtë Fatmir Xhafaj, Piro Lutaj, zonjat Vasilika Hysi e Arta Dade, zotërinjtë Ulsi Manja, Alfred Peza, zonja Klodiana Spahiu, zotërinjtë Anastas Angjeli, Taulant Balla, Ilirian Celibashi në emër të grupit parlamentar të PS-së, Gledion Rehovica, Luan Rama, Nasip Naço, Petrit Vasili në emër të grupit parlamentar të PS-së, dhe zoti Shpëtim Idrizi në emër të grupit parlamentar të PDIU-së.

Fjalën e ka ministrja, zonja Milena Harito.

Milena Harito – Shumë të nderuar kolegë,

Gjëja që më vjen më shumë ndërmend këto ditë është komedia e Shekspirit “Shumë zhurmë për asgjë”. Nuk e di përse opozita e mpakur agjitohet, proteston, thërret mbledhje, sulmon ambasadorë, duke bërë sikur harron një fakt thelbësor: ligji i nëpunësit civil ka hyrë në fuqi më 1 tetor, dy javë më parë, ashtu siç u arrit konsensusi midis partive më 30 maj me kontributin e posaçëm të LSI-së.

Po e përsëris: nganjëherë gjërat e thjeshta janë ato që harrohen më lehtë. Ligji ka hyrë në fuqi, pra nuk ka më kthim prapa. Konsensusi i arritur është respektuar. Çështja e shtruar për zgjidhje është një çështje që ne e trashëguam si shumë gjëra të tjera. Ky ligj ishte i pazbatueshëm. Asnjë akt nënligjor nuk ishte përgatitur që nga 30 maji e këtej prej qeverisë së kaluar.

Po jap një shembull që ta bëjmë më të kuptueshëm për ata që na dëgjojnë. Janë krijuar dy ministri të reja. Nëse qeveria jonë nuk do të kishte marrë vendimin me akt normativ për shtyrjen e efekteve të ligjit për nëpunësit civil dhe mbajtjen në fuqi të ligjit të vitit 1999, këto ministri nuk do të mund të rekrutonin askënd në vendet e reja që ato krijojnë, pra thjesht nuk do të mund të funksiononin. Përse? Sepse e gjithë mënyra e rekrutimit ndryshon me ligjin e ri dhe duhet përgatitur, që nga ngritja e një komisioni të përhershëm rekrutimi deri tek infrastruktura për të organizuar konkurset. E gjitha kjo, si edhe shumë elemente të tjera të ligjit, mbi 30 syresh, kërkojnë akte nënligjore, të cilat ne kemi filluar t’i shkruajmë tashmë me ndihmën e konsulencës evropiane.

Kemi një raportim javor për këtë çështje, raportim që mund ta sjellim edhe në vëmendjen e Komisionit të Ligjeve, nëse kolegët e komisionit e konsiderojnë të arsyeshme.

Po përpiqem të kuptoj përse ish-ministri i Brendshëm nuk punoi për aktet nënligjore, ndërkohë që zoti Basha e kishte një ndër temat e fushatës së tij në parti. Përse nuk zbatoi prioritetin numër një të partisë së vet, të vetmen çështje që PD-ja po na servir që në momentin që humbi zgjedhjet. Në 3 muaj e gjysmë, nga maji në shtator, nuk është shkruar as edhe një akt i vetëm nënligjor. Me sa duket, ministri përgjegjës ka qenë shumë i zënë gjatë verës duke luftuar krimin e organizuar dhe duke punuar për vendosjen e rendit dhe nuk ka gjetur kohën ta ndjekë këtë detyrë.

Le të kthehemi te ligji. Shtyrja e efekteve të ligjit u propozua me ndihmën e konsulencës europiane dhe është një çështje tërësisht teknike, siç e provon edhe progres-raporti, siç e shpjegoi shumë qartë edhe zoti Ruçi, është një çështje që na u parashtrua nga Departamenti i Administratës Publike përpara se qeveria jonë të dekretohej dhe në kërkuam të bisedojmë me opozitën përpara se të miratohej akti normativ nga qeveria. 

Varianti i punuar në bashkëpunim me Sigma-n parashikonte fillimisht hartimin e akteve 6 muaj pas hyrjes në fuqi dhe shtrirjen e efekteve 1 vit pas hyrjes në fuqi të ligjit. Pra, jemi tërësisht në gjërat e parashikuara nga konsulenca fillimisht. Ndryshimet i bëri ish-ministri i Brendshëm, me cilësinë e ministrit të propozuar dhe afatet u reduktuan përgjysmë në një mënyrë e cila ishte krejtësisht jashtë procedure.

Të munguarit në këtë sallë e dinë mirë që partnerët europianë nuk ta japin lehtë mbështetjen e tyre. Ata janë ekzigjentë dhe me shumë të drejtë.

Por, të them të vërtetën, çuditem edhe me diçka tjetër: Si kanë sy e faqe të dalin dhe të akuzojnë kur në zyrën time kam pirgje me letra dhe me ankesa të të gjithë atyre profesionistëve që u hoqën brutalisht nga bashkia e Tiranës, nga zoti Basha, për të vetmen arsye se u identifikuan në komisionet zgjedhore të vitit 2011 si mbështetës të PS-së, gjë që është e drejta e tyre themelore në një vend demokratik? Majlinda, Tonini, Iliri, Valbona, Dori, Irfani – lista e tyre është shumë e gjatë, ndërkohë ata kanë fituar gjyqet dhe kundrojnë të papunë dhe të pafuqishëm hipokrizinë e kryetarit të opozitës teksa del dhe mbron në televizion parimet e administratës publike dhe të nëpunësit civil.

Pa folur për mësueset e shkarkuara jo më larg se në maj të këtij viti, si Mariola nga shkolla profesionale, ku jepte mësim prej më shumë se 20 vjetësh, që ende nuk kanë arritur t’u hyjnë gjyqeve, vetëm sepse guxonin të shprehnin bindjet e tyre politike, ose nganjëherë edhe kur nuk guxonin, por thjesht damkoseshin si familje me metoda që nuk mendonim se do jetonin përsëri në këtë shekull.

Media ka bërë detyrën e vet këto ditë duke publikuar dokumente emërimi dhe shkarkimi direkt nga zyrat e PD-së gjatë viteve të saj të qeverisjes. Janë me dhjetëra e dhjetëra vendime të formës së prerë për kthime në punë të pazbatuara. Mbi 130 milionë dollarë dëm i është shkaktuar shtetit. Të gjithë ata që nuk kanë zbatuar këto vendime do të mbajnë përgjegjësi.

Ne nuk u votuam për t’i lënë gjërat ashtu siç janë. Ne u votuam që gjithsecili të mbajë përgjegjësi për veprimet e veta në të gjitha shkallët e administratës.

Por përse e duam administratën profesionale? Sigurisht, për të çuar përpara punët e shtetit, por njëkohësisht edhe për t’u vënë fre dëshirave të pakontrolluara të politikës.

Po shtroj para jush pyetjen: Cilës administratë po bën sikur i del në mbrojtje opozita? Atyre nëpunësve të doganave ku ​çdo ditë që kalon na sjell informacione të reja për abuzime? Asaj pjese të policisë që për muaj me radhë ka soditur paligjshmërinë të instalohej në agora-n e qyteteve tona, në çdo fushë të jetës, apo atyre inspektorëve ndërtimorë që sodisnin kërpudhat e ndërtimeve pa leje?

Gjithkush që ka vepruar në kundërshtim me ligjin, ose thjesht nuk ka vepruar, duke mos bërë kështu detyrën e vet, duke mos bërë punën për të cilën ka qenë i paguar, do të mbajë përgjegjësi. Ndërkohë askush nuk do të preket nëse ka punuar në respekt të ligjit dhe ka përmbushur detyrat që ka marrë përsipër.

Administrata publike nuk është një vend ku shkohet në mëngjes për të pirë kafe, për të marrë një rrogë dhe ku kalohet koha duke biseduar me kolegët, ose edhe më keq, duke shpërfillur qytetarët, ose edhe më keq, duke menduar si të abuzohet me karrigen.

Përfundimisht, duhet ta kthejmë këtë faqe të historisë sonë dhe sot e kemi mundësinë, kemi mundësinë të sillemi si qindra e mijëra shqiptarë nëpër botë, me përgjegjësi për veten e tyre, për familjet e tyre dhe për punët që bëjnë.

Nuk mund të ecim përpara duke punësuar vend e pa vend, me njohje dhe me telefonata. Nuk ecën përpara vendi, por nuk ecën përpara edhe ai që punën e ka fituar jo sepse e meriton, por sepse njeh personin e duhur.

Kemi plot njerëz të mirëshkolluar, me eksperiencë, që dëshirojnë të punojnë dhe që e dinë se karriera profesionale ndërtohet hap pas hapi, me shumë punë dhe me shumë mundim. Nuk ka asnjëherë rrugë të shkurtër për të ndërtuar një karrierë të suksesshme. Për çdo vend pune duhet së pari përpjekje dhe mund për ta fituar. Nganjëherë duhet edhe fat: te jesh në vendin e duhur në momentin e duhur. Kjo është e vërtetë kudo në botë. Por ama ka vetëm një mënyrë për ta mbajtur vendin e punës dhe për të përparuar në karrierë, këtë ne e dimë të gjithë: shumë punë, shumë përkushtim dhe motivimi për të përballuar lloj-lloj vështirësish.

Administrata e nesërme nuk do të jetë një vend i rehatshëm, as nuk do të jetë një vend i paguar më mirë se privati, por do të jetë një vend ku mund të mësosh shumë dhe ku mund të japësh shumë. Kjo është fytyra e re qe në duam t’i japim administratës, duke përforcuar mbrojtjen e saj nëpërmjet ligjit nr.152/2013 “Për nëpunësin civil”, njëkohësisht duke forcuar edhe kërkesën ndaj atyre që marrin përsipër të punojnë në shërbim të shtetit, duke u kërkuar me vendosmëri të jenë në shërbim të qytetarëve dhe të interesit publik.

Për këtë arsye do të organizojmë konkurse të hapura duke përdorur bazën e të dhënave online, e cila është duke u kthyer në një bazë shtetërore me shërbimin kombëtar të punësimit. Baza do të shërbejë për të informuar për çdo pozicion të lirë pune për personat e interesuar me kompetenca në fushën e tyre. Sapo e kemi përdorur në dy vende të lira pune në një nga agjencitë dhe brenda javës kemi pasur mbi 50 kandidatura, të cilat janë duke u trajtuar.

Kjo është mënyra se si ne do të funksionojmë. Shteti do të mësojë nga sektori privat për menaxhimin e kompetencave dhe, nga ana tjetër, do të jetë shembull për sektorin privat dhe rregullator për mbrojtjen e punonjësve.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zonja Ministre!

Fjalën e ka zoti Armando Subashi.

Armando Subashi - Faleminderit, zoti drejtues i seancës!

Doja të sillja në vëmendjen e kolegëve, por edhe të opinionit, procesverbalet e diskutimit të këtij drafti në Komisionin e Ligjeve. Nëse ju kujtohet, ka qenë një diskutim i gjatë, disamujor. Drafti ka ardhur, është diskutuar dhe i është kthyer qeverisë. Ka ardhur përsëri e kështu me radhë.

Në datën 26 shtator 2012, te nenet tranzitore të këtij ligji, kryetari i komisionit pyet përfaqësuesen e qeverisë: “A ka pyetje të tjera?”. Përfaqësuesja përgjigjet: “Po, ka edhe një pyetje: pse nuk është parashikuar hyrja në fuqi e ligjit në një datë fikse, kur të kenë marrë fuqi juridike të gjitha aktet nënligjore që duhen miratuar?” Zonja Selenica vazhdon: “Pothuajse në çdo nen të këtij ligji kërkohet nxjerrja e akteve nënligjore, pa të cilat projektligji, edhe sikur të hyjë në fuqi, është i pazbatueshëm”. Më tej vazhdon: “Neni 70 parashikon detyrimin e Këshillit të Ministrave për nxjerrjen e akteve nënligjore në zbatim të ligjit brenda tre muajve nga hyrja në fuqi, por para shtrirjes së efekteve të ligjit. Pra, është lënë një diferencë 3 muaj për plotësimin e akteve nënligjore, kurse 6 muaj për hyrjen e të gjitha efekteve në fuqi. Afati 3-mujor, diferenca e këtij ligji, do të shërbejë për trajnimin me procedurat e reja të të gjithë nëpunësve, që do të jenë pjesë e fushës së veprimit të ligjit”. Ndërhyn kryetari i komisionit dhe thotë: “Fjalën e ka zoti Gumi”.

Zoti Gumi thotë: “Ndoshta kjo është një pikë për të cilën ne do të na duhet të reflektojmë, jo për këtë ligj, por për të gjitha ligjet e tjera”. Shqetësimi im kryesor, duke u nisur edhe nga praktika e vitit 1999, me diferencën e madhe kohore midis akteve nënligjore dhe ligjit të miratuar, është shprehja: “Ky ligj hyn në fuqi 15 ditë pas votimit në Fletoren Zyrtare”.

Më tej thuhet: “Vetëm nenet 1 dhe 2 nuk kërkojnë nxjerrjen e akteve nënligjore. Pothuajse çdo nen tjetër kërkon nxjerrjen e akteve nënligjore”. Në këtë kontekst, çfarë kuptohet me shprehjen: “Ky ligj hyn në fuqi 15 ditë pas votimit në Fletoren Zyrtare”?

Kryetari i komisionit pyet: “Pse nuk zbatohet dot ligji?” Zoti Gumi, i cili ka qenë edhe relator i këtij ligji në komision, thotë: “Sepse nuk ka akte nënligjore që do të zbatohen”. Kryetari vazhdon: “Ky ligj hyn në fuqi, kur aktet nënligjore të hyjnë në fuqi, sepse pa u futur në fuqi aktet nënligjore, ligji nuk bëhet më i aplikueshëm”. Zoti Gumi thotë: “Praktikisht, ne jemi duke bërë një fiksion në dispozitën e fundit. Ligji hyn në fuqi, por nuk vepron dot”. Ka ndodhur edhe më parë kjo gjë interesante, sepse përsëri na ka ndodhur në fushën e shërbimit civil. Ligji hyka në fuqi, por nuk veproka dot. A mund të ketë një formulim të ndryshëm neni i fundit, me qëllim që ta bëjmë realisht dhe të themi se hyn në fuqi në x datë dhe, atëherë, detyra për hartimin e akteve nënligjore është kryer? Kjo është pyetja dhe sugjerimi që shtron kolegu.

Diskutimi ka vazhduar në datën 28.01.2013 dhe kur ka ardhur te nenet e fundit, përfaqësuesja e qeverisë bën një ndërhyrje, duke thënë: “Nuk shikojmë të reflektuar një propozim tonin. Po thoshim që efektet duhet të shtrihen minimalisht 6 muaj pas hyrjes në fuqi. Ne e kërkojmë këtë gjë, sepse duam të kemi kohë për të hartuar aktet nënligjore dhe për të bërë trajnimet e nevojshme të stafeve, që tani do të jenë trefishi i stafit që aktualisht ndodhet në shërbimin civil”. 

Kryetari i komisionit pyet: “Ku e keni shprehur këtë gjë?” 

Përfaqësuesja e qeverisë përgjigjet: “Te neni 70, por ne kemi rënë dakord me këtë gjë”. Në projektligj thuhet: “Ky ligj hyn në fuqi 15 ditë pas Botimit në Fletoren Zyrtare dhe i shtrin efektet 6 muaj pas hyrjes në fuqi të tij”. Pra, ky ka qenë varianti përfundimtar që është miratuar në Komisionin e Ligjeve, me insistimin e kërkesës së përfaqësueses së qeverisë së asaj kohe, duke theksuar në mënyrë këmbëngulëse se afati 3 mujor ka qenë një afat i pamjaftueshëm për përgatitjen dhe hyrjen në fuqi të akteve nënligjore.

Sot duam të bëjmë pikërisht të njëjtën gjë me aktin normativ. Pra, themi se ligji hyn në fuqi në datën 1 tetor që, realisht, ka hyrë në fuqi dhe duhet të fillojë t’i shtrijë efektet e veta 6 muaj pas hyrjes në fuqi. Pra, nga të gjitha këto që lexova nga ky procesverbal, nga diskutimet e bëra në Komisionin e Ligjeve, në momentin e miratimit të këtij ligji, është shumë e qartë se shtyrja që ne duam t’i bëjmë hyrjes në fuqi të ligjit, është një problem vetëm teknik, që ka të bëjë me zbatimin sa më të mirë të ligjit në fjalë. Është një shqetësim që e ka qeverisja jonë, por, për hir të së vërtetës, siç e lexova, e ka pasur edhe qeverisja e mëparshme.

Që në fillim të këtij debati, asnjëherë nuk e kam kuptuar opozitën dhe qëndrimin e saj për t’i dhënë karakter politik këtij momenti. Në fakt, duket sikur opozita mezi priti rastin më të parë për të gjetur sebepin dhe për t’iu shmangur detyrimeve të veta në raportet me maxhorancën e re dhe me zhvillimet politike e dialoguese mes palëve. Shprehje të tilla lufte dhe vdekjeje, si: “I nguli një thikë në shpinë konsensusit.” “Pushkatoi marrëveshjen mes palëve.” “Vrau dialogun dhe miratimin me konsensus të ligjit” e të tjera si këto, në fakt, janë përpjekja më qesharake për t’i hedhur benzinë një zjarri, që edhe vetë ata e dinë që nuk do të ndizet kurrë, por, nga ana tjetër, tregojnë qëllimin e vërtetë të Saliut në këtë qëndrim. 

Argumentet e përdorura, se ligji po shtyhet me demek për të bërë të mundur spastrimet në administratë, janë sa të pabesueshme aq edhe absurde.

Shtyrja e hyrjes në fuqi të ligjit të ri nuk krijon asnjë vakuum ligjor, sepse, apriori, i zgjat jetën edhe 6 muaj të tjerë ligjit të vjetër, i cili, për hir të së vërtetës, nuk është një ligj i keq dhe nuk ka më pak garanci sesa ligji i ri në mbrojtjen e nëpunësve civilë. Formimi i administratës publike është një nga sfidat e qeverisë sonë. Këtë as e kemi fshehur dhe as jemi munduar ta veshim me shprehje apo me veprime të dykuptimta. E kemi pasur pjesë të bashkëbisedimit tonë me shqiptarët. Ka qenë pjesë e programit tonë elektoral dhe qeverisës. Nuk kemi marrë kot 1 milion vota prej tyre. 

Nëse shqiptarët i dhanë 1 milion shuplaka regjimit të Saliut, një nga shkaqet ka qenë edhe sjellja e administratës që opozita e sotme krijoi për 8 vjet. Ishte babëzia e asaj administrate ndaj çdo shqiptari, që trokiste në derën e shtetit për të zgjidhur qoftë edhe një hall sado të vogël. Ishte paaftësia e asaj administrate, ku e vetmja meritë ishte tesera e PD-së. Eksponentët më të lartë të PD-së janë kapur me presh në duar, duke dërguar lloj-lloj letrash zyrtare e jozyrtare nëpër zyrat e shtetit për punësime militantësh, madje edhe vetë Presidenti i sotëm ka marrë nishan para disa vitesh, me anë të një shkrese, disa nëpunës të zakonshëm të shtetit, vetëm sepse kishin kontribuar për PS-në. Prandaj, opozitës nuk i shkon qëndrimi për të mbrojtur me demek administratën publike. Këtë nuk e beson njeri, madje as të vetët. Akoma më qesharake bëhet kjo çështje, kur flamurin e kësaj beteje e marrin dy bashkëdrejtuesit e opozitës së sotme, Saliu dhe Luli.

I pari është një armik i betuar i ligjit, i shtetit, i administratës publike, armik i të aftëve në këtë administratë, promovues në administratë i besnikërisë politike, i servilizmit, i spiunllëkut, i babëzisë dhe i klientelizmit, njeriu që instaloi në Shqipëri një luftë të re klasore, duke flakur nga puna me mijëra specialistë të thjeshtë, vetëm e vetëm se nuk ishin me të. 

I dyti, Luli. Si mund të flasë ky njeri, kur për të gjithë shqiptarët janë ende të freskëta spastrimet politike që bëri në Bashkinë e Tiranës, skenat e shëmtuara ku rojet e tij personale tentonin të nxirrnin me forcë nëpunës dhe zonja të nderuara të asaj administrate nga zyrat? Si mund të flasë ky njeri, kur edhe pastruesit, edhe shoferin e katraulit e hoqi nga puna, me demek si socialist. Si mundet? Çfarë i kujton ky shqiptarët? E pra, kjo është fytyra e maxhorancës së djeshme dhe opozitës së sotme, që tani po i dhemb shpirti për ligjin, për shtetin, për administratën publike, për konsensusin, për integrimin, për statusin e të tjera shprehje që përdorin përditë. Nuk i beson askush. 

Meqenëse jemi te statusi, besoj se e dëgjuat raportin e djeshëm të komisionit për administratën publike. Pretendimi i tyre jo vetëm u injorua, por, përkundrazi, veprimi i qeverisë, u konsiderua i drejtë.

Në raportin e djeshëm, komisioni vlerësonte miratimin në maj të ligjit të shërbimit civil. Një nga masat e kërkuara për marrjen e statusit të vendit kandidat ishte hapi i madh drejt depolitizimit të administratës publike, por ligji shfuqizonte legjislacionin ekzistues, pa ofruar dispozitat e nevojshme kalimtare derisa legjislacioni i implementuar të hyjë në fuqi. Qeveria miratoi në shtator amendimet teknike për të shmangur vakumin ligjor. Në raport vazhdon të thuhet: “Miratimi në kohë i legjislacionit sekondar, në përputhje me zbatimin e ligjit, është thelbësor”. Pra, edhe partnerët tanë europianë e kanë shumë të qartë se çështja është thjesht ligjore dhe teknike.

Pavarësisht këtyre, për ta mbyllur, do t’i thosha opozitës së sotme të mos shqetësohet. Nuk do të bëjmë ato që bënë ata. Gabimet e tyre i kemi parasysh çdo ditë. Jemi shumë të interesuar që administratën publike ta depolitizojmë realisht, me qëllim që ajo t’u shërbejë njerëzve të thjeshtë të këtij vendi dhe jo partisë në pushtet. Kjo e fundit mund të jetë e ëmbël, por është shumë e shkurtër. Ne jemi për rrugë të gjatë. 

Faleminderit!

Vangjel Dule – Faleminderit, zoti Subashi!

Fjalën e ka zonja Ermonela Felaj. Përgatitet zoti Braçe.

Ermonela Felaj – Faleminderit, zoti drejtues i seancës!

Akti normativ është akt në fuqinë e ligjit, në diskrecion të qeverisë. Këtë e parashikon Kushtetuta e Republikës së Shqipërisë në nenin 101 të saj. Përdorimi i një instrumenti të tillë ligjor nga ana e ekzekutivit përbën një rast përjashtimor, duke qenë se kompetenca e ligjbërjes i takon organit legjislativ, pra Kuvendit të Shqipërisë. Ndërkohë, Kushtetuta i njeh të drejtën dhe detyrimin qeverisë për të përcaktuar drejtimet e përgjithshme të politikës shtetërore dhe pikërisht në funksion të kësaj prerogative, Kushtetuta i ka dhënë në duar qeverisë edhe një instrument ligjor të jashtëzakonshëm, që përdoret vetëm në rastet e urgjencës dhe të nevojës. I tillë është akti normativ. Pra, nëse shumëkush kërkon të kuptojë diferencën midis aktit normativ dhe ligjit, mjafton të themi se kanë të njëjtën fuqi, por ligjin e bën Kuvendi dhe aktin normativ e nxjerr qeveria.

Le të vijmë tek akti më i fundit normativ ose tek i pari i qeverisë së re. Në historinë e legjislaturës së shkuar parlamentare, akti normativ është keqpërdorur shumë. Mjaft të kujtoj aktin normativ për eliminimin e zhurmave pas mesnate, në një kohë kur sezoni turistik i verës kishte mbaruar bashkë me zhurmat. Bëhet fjalë për aktin normativ për krijimin e taskforcës, për marrjen e menjëhershme të masave ndaj subjekteve që gjeneronin zhurmë tej normave të lejuara në qendrat urbane në zonat turistike dhe ato bregdetare. Kujtoj se ish-kryeministri i asaj kohe, Sali Berisha, e proklamoi këtë akt normativ si aktin që do t’i jepte fund një çmendurie sureale, por që realisht, edhe këtë verë e pamë që ishte pjesë e realitetit që jetojmë. 

A është qeveria sot në kushtet dhe rrethanat ligjore për të operuar me akt normativ? Në fund të muajit maj, Kuvendi, me shumicë të cilësuar votoi ligjin e ri për statusin e nëpunësve civilë. Opozita e asaj kohe, edhe pse nuk u bë pjesë e diskutimit të ligjit në komisionet parlamentare, pati të gjithë vullnetin t’i hapte rrugën miratimit të një ligji, i cili sillte standarde të reja të rekrutimit, të karrierës e të tjera të nëpunësve civilë. Me ligjin e ri, statusi i nëpunësit civil do t’i njihet një kategorie shumë më të gjerë punonjësish. Nëse do të flisnim me shifra, numri i nëpunësve civilë do të ndryshojë nga 6000 aktualisht, në 20000. Në këtë pikë askush nuk do të mund të kundërshtonte, duke thënë se kjo rritje nuk ka efekt në buxhet apo se ky efekt është i papërfillshëm. 

Ligji i ri i nëpunësve civilë ka hyrë në fuqi më 1 tetor 2013, ndërkohë që parashikimet buxhetore të po këtij viti nuk përputhen me situatën e re që sjell ligji në administratën civile. Vetëkuptohet, që qeveria sot me këtë buxhet të ndërtuar dhe të miratuar nga qeveria e mëparshme, nuk mund t’u përgjigjet këtyre nevojave të krijuara rishtas. Ja përse duhet të shtyhen efektet juridike të zbatimit të ligjit. 

Ligji i nëpunësit civil ka hyrë formalisht në fuqi më 1 tetor 2013, ndërkohë që efektet praktike do të fillojnë vetëm pas 6 muajsh, pra më 1 prill të vitit 2014. Ligji i ri, ashtu siç është miratuar, me mungesë të plotë të akteve që e bëjnë praktikisht të zbatueshëm, pengon si Këshillin e Ministrave, ashtu edhe institucionet e tjera, fusha e veprimit të të cilave ndërvaret nga ky ligj, të zhvillojnë ato procedura që janë thelbi i administratës civile. 

Për shembull, vetëm rekrutimi kërkon ngritjen e komisioneve përkatëse, të cilat nuk parashikohen në ligj. Pra, modalitetet për ngritjen e këtyre komisioneve nuk parashikohen në ligj. Janë të paktën 30 dispozita të këtij ligji, të cilat nevojiten të detajohen me akte nënligjore, që të zbatohen dhe, ndërkohë, nuk ka minimalisht asnjë akt të draftuar. Për të evituar vakumin ligjor, që krijohet nga shfuqizimi i ligjit të vjetër të nëpunësit civil, dhe pamundësisë së zbatimit të ligjit të ri u bë pikërisht kjo ndërhyrje, e cila lejon zbatimin e ligjit të vjetër të nëpunësit civil deri në datën 1 prill të vitit që vjen. 

Përmbledhtazi vlen të thuhet se me këtë akt qeveria është tërësisht në lartësinë e detyrës së vet, se ajo po mbron interesat publike dhe të drejtat e shtetasve nga pasoja të dëmshme që do të sillnin boshllëkun legjislativ dhe çdo ndryshim joproporcional të buxhetit të shtetit. Akuzat e opozitës për fshesë në administratë e kësisoj janë avazi i vjetër që, me sa duket, ushqen vetëm nostalgjinë e tyre për kohën kur militantët e partisë zëvendësuan çdo zyrë të shtetit, për kohën kur nuk dihej ku mbaronte partia dhe ku fillonte shteti. Vizioni ynë është i ndryshëm. Duam të çelim një rrugë tjetër, të re, që t’i hapë perspektivë gjithkujt që dëshiron të punojë dhe të kontribuojë me aftësitë e veta. Kjo është absolutisht ndërmarrja më e vështirë në përpjekjen për të ndërtuar shtet dhe jo për të vijuar tifozeri partish, që ulen e ngrihen duke lënë pas rrëmujë. Sapo kemi filluar. Akti normativ i sotëm është një copëz dëshmie e administratës së re civile që synojmë të formatojmë mbi bazën e konkurrueshmërisë, meritës dhe profesionalizmit. 

Së fundi, dëshiroj t’i bëj me dije opozitës se njësoj si në këtë rast, edhe kurdoherë tjetër, pikat tona të palëvizshme, të cilat do e bëjnë qeverisjen tonë absolutisht më të mirë, do të jenë: parashikimi, marrja e masave, shpërblimi, promovimi dhe ndëshkimi.

Faleminderit!

Vangjel Dule – Falemnderit, zonja Felaj!

Fjalën e ka zoti Braçe.

Erion Braçe – I nderuar zoti drejtues i seancës,

Të nderuar kolegë, 

Dy janë kontekstet më të mëdha që po u ulërijnë shqiptarëve para fytyrës prej dy javësh. 

I pari, po shkatërrohet përmes pushimeve nga puna një administratë profesionale, e trajnuar dhe efikase.

I dyti, akti normativ i nxjerrë nga qeveria ka prishur konsensusin si një prej elementeve më të rëndësishme edhe sesa vetë ligji “Për statusin e nëpunësit civil”. 

Dua të ndaj me shqiptarët, që po na dëgjojnë, disa argumente rreth këtyre dy konteksteve. 

Për të parin, domethënë për administratën profesionale, funksionale deri tek e ndershme, që ne po godasim dhe që shqiptarët e meritojnë. 

Prej vitit 2005 Komisioni Europian ka monitoruar, dokumentuar vit pas viti progresin e Shqipërisë në një proces tërësisht teknik, profesional e të pavarur vlerësimi. Administrata publike ka qenë përfshirë në këtë vlerësim dhe ky vlerësim është materializuar në raport-progreset e BE-së vit pas viti. Dje kam nxjerrë një për një pikërisht vlerësimet e Komisionit Europian për administratën publike shqiptare. 

Në raportin e vitit 2006 Komisioni Europian, ky vlerësues i pavarur, shprehet qartë: “Qeveria e re ka bërë ndryshime të konsiderueshme në administratën publike. Ndryshime thelbësore të stafit janë bërë për të adresuar korrupsionin, sidomos në dogana dhe në tatime. Megjithatë, punësimi dhe shkarkimi i stafit në disa raste është bërë pa i kushtuar vëmendjen e duhur ligjit “Për statusin e nëpunësit civil”. Aktet administrative janë firmosur nga zëvendësues të përkohshëm që nuk ishin emëruar zyrtarisht. Të dyja këto zhvillime kanë minuar në një farë mase sigurinë ligjore të parashikuar nga ligji “Për statusin e nëpunësit civil”. Struktura e karrierës, e planifikimit të karrierës, rrogat dhe menaxhimi i performancës në shërbimin civil, si dhe shërbimet e tjera publike mbeten të dobëta. Emërimet publike të nëpunësve të lartë vazhdojnë të jenë në masë, duke kufizuar rritjen e shërbimit civil në nivel profesional të lartë”. 

Në vitin 2007 Komisioni Europian bën këtë vlerësim për administratën publike shqiptare: “Megjithatë, për përmirësimin e cilësisë së personelit dhe organizimit të politikëbërjes nëpër ministri nevojiten ndryshime horizontale të mëtejshme. Si rezultat i kësaj, shpeshherë Departamenti i Administratës Publike nuk konsultohet në rastin e krijimit të agjencive ose institucioneve të reja. Shërbimi civil nuk arrin të përshtatet në praktikë me strukturën zyrtare të karrierës në kuadrin e klasifikimit të vendit të punës. Përdorimi i administrimit të performancës mbetet në faza fillestare. Kjo pengon thithjen dhe mbajtjen e stafit kompetent më të motivuar. Ndryshimet në staf kanë rezultuar në disa raste në lënien bosh të posteve dhe të shërbimit civil për disa muaj rresht. Emërimet politike në postet e larta dhe në nivel të mesëm vazhdojnë, shpesh pa i kushtuar vëmendjen e duhur ligjit për shërbimin civil. Aktet administrative vazhdojnë të firmosen nga zëvendësues të përkohshëm, të cilët ende nuk janë emëruar zyrtarisht”.

 Në vitin 2008 Komisioni Europian e vlerëson kështu administratën publike. “Në dhjetor të vitit 2007 qeveria miratoi ndryshimet në ligjin “Për vlerësimin e performancës së nëpunësit civil”. Në janar një sistem i ri gradash për nëpunësin civil ka hyrë në fuqi. Sidoqoftë qarkullimi i stafit, si pasojë e presioneve politike vazhdon. Ligji për shërbimin civil është në fuqi, por nuk aplikohet sistematikisht. Mungesa e mekanizmave të shëndoshë të përgjegjshmërisë në administratën publike, rastet për anashkalimin e procedurave të vendosura, emërimet kanë kaluar nëpër linjat e partive politike në kundërshtim me ligjin e shërbimit civil. Qeveria vazhdon të inkurajojë të diplomuarit shqiptarë në universitetet e huaja që të hyjnë në shërbimin civil. Megjithatë, zëvendësimet e shpeshta të nëpunësve civilë po dëmtojnë pavarësinë e shërbimit civil dhe po rrisin rastet e korruptimit të zyrtarëve publikë”.

Në vitin 2009 Komisioni Europian bën këtë vlerësim: “Në këtë fushë është arritur progres i pakët, kuadri ligjor është përgjithësisht i plotësuar nga ligji për shërbimin civil, por zbatimi mbetet problematik. Kanë vazhduar lëvizjet me motivim politik të nëpunësve publikë dhe pse në masë më të ulët. Numri i vendeve vakante që zihen nga nëpunës me kontratë mbetet i lartë, rreth 20% i të gjitha vendeve vakante. Kjo praktikë minon zbatimin e ligjit për shërbimin civil dhe krijon hapësirë për politizimin e administratës publike. Rekrutimi në shërbimin civil vazhdon të bëhet me procedura jo transparente”. 

I njëjti vlerësim për administratën publike bëhet nga Komisioni Europian edhe në raportin analitik të vitit 2010 ku thuhet: “Vitet e fundit në përgjithësi ka pasur një përqindje të lartë të zëvendësimit të punonjësve për shkak të politizimit të praktikave të rekrutimit. Sistemi aktual, i bazuar në pozicione pune, lë të hapur mundësinë e shkurtimit të vendeve të punës për shkak të ristrukturimit të ministrive. Këto praktika minojnë procedurat dhe parimet e ligjit për shërbimin civil në lidhje me emërimet me bazë merite dhe zvogëlojnë kapacitetin e përgjithshëm të administratës publike”.

Në vitin 2011 Komisioni Europian vazhdon të bëjë të njëjtin vlerësim për administratën publike. “Në pritje të miratimit të ndryshimeve të ligjit për shërbimin civil, shërbimi civil po vuan nga mangësi të rëndësishme, veçanërisht në lidhje me parimin e meritokracisë gjatë procesit të rekrutimit, punësimin me kontrata të përkohshme, rregullat për ngritjen në detyrë, transferimin dhe shkarkimin e punonjësve civilë. Funksionimi i shërbimit civil vazhdon të vuajë nga politizimi, veçanërisht për sa u përket emërimeve”.

E njëjta gjë thuhet edhe për vitin 2012 dhe Komisioni Europian bën të njëjtin vlerësim për administratën publike: “Akte nënligjore të nevojshme për zbatim ende nuk janë miratuar. Urdhrin e Kryeministrit për vendosjen e kufirit maksimal prej 2,5% të kontratave të përkohshme është zbatuar në masë të pamjaftueshme. Në mjaft raste institucionet e pushtetit qendror nuk kanë kërkuar miratimin e Departamentit të Administratës Publike për rekrutimin me kontrata të përkohshme ose e kanë shpërfillur fare këtë Departament”. 

I dëgjuat vlerësimet për këtë administratë publike që ne kemi trashëguar? Si u spastrua në vitin 2006? Si u rekrutua më pas? Si u ndryshua? Si ndryshuan çdo vit hilet administrative dhe politike në procedurë? Si u rrit, por si u politizua? Si vijoi të jetë e paqëndrueshme në funksion të nevojave politike e partiake, por edhe të koalicionit që funksionoi në atë periudhë? Atëherë, për cilën administratë po flasim? Në vetëm 6 muaj qeveria e kryeministrit Sali Berisha largoi nga funksionet e tyre në administratën publike 10 mijë njerëz. Nga shtatori i vitit 2005 deri në mars të vitit 2006 janë hequr nga puna 10 mijë vetë me një të rënë të lapsit. Kjo shifër është e materializuar dhe në raportin që zoti Klosi ka mbajtur këtu në Parlament për administratën publike me urdhër të këtij Kuvendi. Po e përsëris, 10 mijë vetë të hequr nga puna ose 55 njerëz brenda një dite pune, brenda 8 orëve, për 6 muaj me radhë, madje dhe me një kosto shumë të madhe financiare. 

Në 8 vjet vlerësohen mbi 37 mijë nëpunës të larguar nga administrata publike. Pjesa më e madhe e tyre janë larguar në shkelje të ligjit, të vlerësuar si të tillë nga gjykata, shoqëruar bashkë me detyrimet financiare. Për t’u paguar ka qenë një kosto shumë e rëndë për secilin prej jush, për shqiptarët. Ju jeni ata që paguani taksat e keni paguar me paratë tuaja nevojën politike të Sali Berishës për të pasur njerëzit e tij në çdo zyrë të shtetit. Një vlerësim i përgjithshëm tregon deri 130 milionë dollarë të paguara në 8 vjet për të pushuarit nga puna. 

Zonja Ministre e Administratës Publike,

Kjo nuk mund të jetë vetëm një çështje politike. Të gjithë janë të interesuar tani të dinë faturën financiare të reprezaljes që Sali Berisha ndërmori në administratën publike gjatë këtyre 8 vjetëve. Natyrisht që ju, e ndihmuar nga ministri i Financave, ministri i Drejtësisë, por edhe në bashkëpunim të ngushtë me KLSH-në, mund t’u tregoni shqiptarëve se sa kanë paguar ata nga taksat e tyre për çdo njeri të hequr në mënyrë të padrejtë nga puna. 

Këtu kam raportin e KLSH-së për vitin 2012, për zbatimin e buxhetit të shtetit. Në faqen 33 thuhet qartë, i referohet pikërisht kësaj praktike duke i merr me radhë ministritë ku bëhet fjalë. Në ministri e institucione janë paguar 320 milionë lekë për largim të padrejtë nga puna, në kundërshtim me kërkesat e Kodit të Punës dhe Statusit të Nëpunësit Civil. Vetëm për 69 punonjës janë 320 milionë lekë. Për vendime gjykate vetëm për vitin 2012 janë 823 milionë lekë. Në Ministrinë e Punës janë 102 milionë lekë, në Ministrinë e Shëndetësisë janë 52 milionë lekë, në Ministrinë e Integrimit Europian janë 36 milionë lekë, në Ministrinë e Financave janë 74 milionë lekë, në QSUT janë 24 milionë lekë. Është një shifër e tmerrshme vetëm për këtë vit dhe vetëm për këto institucione. Pra, 1 miliard e 679 milionë lekë të paguara dhe të certifikuara nga KLSH-ja thjesht dhe vetëm për njerëz të hequr padrejtësisht nga puna. Gjithsej nuk bëjnë më shumë se 150 veta. 

Tani dua të pyes shqiptarët, nëse e kanë kuptuar se sa kanë paguar. Keni paguar për rrogat e këtyre nëpunësve, këtyre nëpunësve që Sali Berisha hoqi nga puna dhe gjykata vendosi që të kthehen në punë dhe ai nuk i rimori në punë. Pra, dy rroga për një vend pune, për atë që ai emëroi, por dhe për atë që ai hoqi nga puna dhe nuk e riktheu më në zbatim të vendimit të gjykatës. Keni paguar për secilin prej atyre që gjykata i dha të drejtë dhe e detyroi qeverinë të paguajë 6, 12, 24 deri 28 rroga si dëmshpërblim. Keni paguar edhe për ryshfetet e marra për shërbimin nga këto zyra dhe kjo ka qenë e çdohershme, sa herë keni pasur hall dhe hallin tuaj këta zyrtarë e kanë kthyer në biznes. Tani është koha për t’i dhënë fund. Ju për këtë votuat. 

Për argumentin e dytë mbi gjoja konsensusin e rëndësishëm politik.
Natyrisht kjo nuk qëndron. Dua të sqaroj disa gjëra. E para: nonsensi logjik i Lulzim Bashës, sipas të cilit ne po spastrojmë për qëllime politike administratën, vetëkupton qartë se ne paskemi një administratë politike, që po e godasim për këtë përkatësi politike duke u hakmarrë ndaj saj. Nëse është kështu, çdo gjë është e drejtë dhe e legjitimuar, sepse situata aktuale me një administratë politike bie ndesh me ligjin "Për statusin e nëpunësit civil”, për të cilin po flasim kaq shumë. Konsensusi nuk është amnisti për paligjshmërinë.
Në gjendjen që jemi, të shtatë vjetëve rresht, përshkruhet edhe në raportet që citova, se këta nuk po kërkojnë konsensus, por amnisti. Ua kemi thënë qartë se shteti nuk do të jetë yni, pra nuk do të jetë i partisë në pushtet, por shteti nuk mund të mbetet as edhe i ish-partisë në pushtet. Dje KE-ja propozoi statusin e vendit kandidat për ne, por sërish shtoi: "Depolitizim të administratës dhe luftë kundër korrupsionit".
Unë dua të them edhe një herë sot, edhe në vëmendjen e Kryeministrit, edhe të qeverisë, se qeveria duhet të largojë nga administrata te gjithë nëpunësit që i dhanë formë shtetit privat të Sali Berishës. Kur qeveria mori votëbesimin ua thashë këtu se është ndërtuar një shtet privat, i cili kontrollohet nga nëpunës, që pasi marrin detyrën e konsiderojnë çdo të mirë që buron nga aktet apo nga vendimet e tyre thjesht dhe vetëm si private të tyre dhe e shkëmbejnë në këmbim të parave që marrin nga secili që troket për të marrë shërbimin atje.
Tatimorët e politikës dhe të korrupsionit, ata që ndanë territorin dhe sipërmarrjet e për pasojë në kohë gjobisnin për të marrë para dhe legalizonin të paligjshmit, por edhe për të marrë e ndarë paratë po prapë me ta, natyrisht që nuk mund të jenë në punë, nuk mund të rrinë në punë, dhe si këta ka plot ne administratën publike të këtij vendi.
Unë nuk e kam votuar këtë ligj ditën që u bë konsensusi, por largimi i të korruptuarve nuk buron nga akti normativ, por buron nga ligji "Për statusin e nëpunësin civil." 

Këta kanë marrë paratë e gjithkujt. Paratë e shqiptarëve që paguajnë për buxhetin e shtetit. Po e mbyll duke theksuar se ne nuk po shkelim konsensusin. Nuk e kemi prekur as thelbin e ligjit dhe as parimet e tij, as garancitë e shkruara aty. Për to kemi rënë dakord, siç kemi rënë dakord qe t'i bëjmë këto parime të zbatueshme. Të zbatueshme nuk i bën boshllëku, por rregullat që materializojnë parimet. Pritshmëria e njerëzve që duan shërbime është shumë e madhe. Deri dje këto shërbime i kanë blerë. Votuan që t'i marrin nga qeveria shpejt dhe në mënyrë korrekte, pa paguar asnjë zyrtar. Dhe ne këtë do t'u japim. Kjo është beteja jonë dhe natyrisht që këtë betejë do la fitojmë.
Lulzim Basha e humbi këtë betejë me ne edhe në plan ndërkombëtar. Besoj të gjithë e kemi në vëmendje raportin e djeshëm të progresit për Shqipërinë. Por Lulzim Basha ky është. Ne nuk e ndryshojmë dot. Lulzim Basha nuk fiton. Lulzim Basha çfarë ka, ose e vjedh, ose e pranon si dhuratë. Kjo e lidh pastaj po me nenet e shërbimit civil: kodin etik lë tij. Po e përsëris: amnistinë për të korruptuarit e administratës nuk mund ta kthejmë në konsensus.

Faleminderit! 
Vangjel Dule - Faleminderit, zoli Braçe! 

Fjalën e ka zonja Gjosha. 

Klajda Gjosha – Të nderuar kolegë,

Vijmë sot në këtë seancë të rëndësishme për të miratuar aktin normativ të qeverisë, pas publikimit dje të progres-raportit të KE-së. Rekomandimi i KE-së për dhënien e statusit të vendit kandidat për Shqipërinë shënon një datë të rëndësishme në historinë e politikës së vendit. Natyrisht ky lajm i mirë është një përgjegjësi shumë e madhe për klasën politike për të qenë më bashkëpunuese dhe, nga ana tjetër, dëshmon se procesi i integrimit europian vazhdon të jetë një forcë transformuese për shoqërinë tonë. 

Ajo që vlen të theksohet në fillim është se miratimi i këtij akti normativ është e vetmja mënyrë për ta bërë të zbatueshëm ligjin e nëpunësit civil, i cili ka një nevojë imediate: të plotësohet me ta gjitha aktet nënligjore. 

Të biem të gjithë dakord se konsolidimi i një administrate publike jopolitike dhe të mbrojtur nga ndërhyrjet për interesat partiake të momentit vazhdon të mbetet një nga prioritetet kyçe në çuarjen përpara të procesit të integrimit europian të vendit tonë. Opinioni publik duhet të informohet drejt se ligji “Për nëpunësin civil”, për shkak të natyrës dhe përmbajtjes është në tërësinë e tij juridikisht dhe praktikisht i pazbatueshëm që në momentin e hyrjes në fuqi. Ai është hartuar si një ligj me karakter të përgjithshëm, ku qartësimi i fushave të zbatimit të tij, klasifikimi i pozicioneve dhe grup-pozicioneve në shërbimin civil, rregullimi i institucioneve të rekrutimit, periudhës së provës, vlerësimit, transferimit, lëvizjes paralele apo ngritjes në detyrë, përfundimit të marrëdhënies në punë etj., kanë nevojë të rregullohen me këto akte nënligjore. 

Këtu nuk kemi të bëjmë me një çështje politike, por thellësisht ligjore dhe teknike. Prandaj, opsioni i vetëm që kemi është ta kthejmë këtë projektligj në ligj të zbatueshëm. Ky është thelbi i kompromisit që i kemi kërkuar edhe opozitës, si në hartimin e ligjit, ashtu edhe të akteve nënligjore. Qeveria ka bashkëpunuar ngushtë me SIGMA-n, asistencë e vendosur në dispozicion nga vetë BE-ja. Edhe zyrtarët e Brukselit shtyrjen e efekteve të ligjit “Për nëpunësin civil” e shohin thjesht si një akt teknik për të shmangur boshllëkun ligjor që do të krijohet nga hyrja në fuqi e ligjit të ri të pandryshuar, i cili shfuqizonte ligjin e vjetër. 

Siç e dimë të gjithë, edhe në progres-raportin 2013, i sapopublikuar, në fushën e reformës së administratës publike, KE-ja vlerësoi progresin e arritur me miratimin e ligjit të nëpunësit civil, i cili duhet të ishte një ndër masat kyçe që duhej plotësuar që Shqipëria të merrte statusin e vendit kandidat. Megjithatë, ajo që vihet në dukje nga KE-ja është theksi për t’i kushtuar një vëmendje të veçantë zbatimit të reformës në administratën publike, në mënyrë të veçantë zbatimit të kuadrit ligjor me të gjitha aktet e tjera administrative. 

Më lejoni të shfrytëzoj rastin për të theksuar edhe një herë se këtë vit propozimi i KE-së për vendin tonë është i qartë dhe i pakushtëzuar për dhënien e statusit të vendit kandidat. Po kështu, komisioni jep një hartë të qartë me kriteret që duhen plotësuar për të hedhur hapat e tjera të negociatave për anëtarësim. Krijimi i një administrate profesioniste dhe të depolitizuar është një nga pesë prioritetet e tij për hapjen e negociatave të BE-së. 

Komisioni është i gatshëm të mbështesë përpjekjet e Shqipërisë për përmbushjen e këtyre kritereve, duke u bazuar te dialogu dhe bashkëpunimi ndërpartiak. Komisioni thekson se dialogu i qëndrueshëm dhe konstruktiv ndërmjet qeverisë dhe opozitës në lidhje me reformat që kanë të bëjnë me procesin e integrimit europian është i një rëndësie vitale për sigurimin e të ardhmes europiane të Shqipërisë. Qytetarët tanë presin reforma të prekshme për një jetë më të mirë. Prandaj, ne nuk kemi kohë për të humbur. Kur klasa politike zgjedh bashkëpunimin dhe jo konfliktin, pritshmëritë e qytetarëve tanë fillojnë të përmbushen. Ndaj, ftoj edhe opozitën ta miratojë aktin normativ dhe të bëhet pjesë aktive e propozimeve për hartimin e akteve nënligjore!

 Le të gjemë gjuhën e përbashkët për të ballafaquar me sukses të gjitha reformat që na afrojnë më shpejt me BE-në, duke filluar nga reforma në administratë apo në sistemin gjyqësor, deri te reformat ekonomike që sjellin një zhvillim të qëndrueshëm dhe mirëqenie për të gjithë qytetarët shqiptarë!

Faleminderit!

Vangjel Dule - Faleminderit, zonja Gjosha!
Fjalën e ka deputeti Fatmir Xhafaj

Fatmir Xhafaj - Zoti Kryetar i seancës,

Të nderuar kolegë deputetë,

Institucioni ynë i nderuar ngarkohet nga Kushtetuta me një mision themeltar për ekzistencën e shtetit: ligjbërjen. Të hartosh e miratosh ligje, është përgjegjësia më e madhe, ndaj të cilës ne duhet të përgjigjemi çdo ditë si ligjvënës. Përgjegjësi, e cila duhet të kapërcejë pengesa artificiale që lidhen me politikën e ditës e të na shtyjë drejt qëndrimeve profesionale, larg verbërisë dhe verbalizmit të drunjtë politik, qe jo rrallëherë sundon debatet në këtë sallë.
Ligji “Për statusin e nëpunësit civil”, shtyrjen e hyrjes në fuqi të të cilit diskutojmë sot, nuk është ligji i parë që rregullon marrëdhëniet juridike të një sfere që ka një rëndësi themelore për shtetin shqiptar: administratës publike. Kur trajtojmë çështjet e administratës publike, duhet të jemi të ndërgjegjshëm dhe të përgjegjshëm se kemi të bëjmë me një gur themeli të shoqërisë shqiptare. Cilësia e kësaj administrate ndikon drejtpërdrejte në cilësinë e jetës së shqiptarëve, në cilësinë e institucioneve tona, në vlerën që ne përfaqësojmë në komunitetin e shteteve që janë apo aspirojnë të jenë pjesë e Europës së Bashkuar.
 Në vitin 1999, në këtë sallë, është arritur që edhe si pjesë e kritereve që na vinin si detyra shtëpie nga BE-ja, FMN-ja, BB-ja, OSBE-ja, të miratohej ligji kuadër “Për statusin e nëpunësit civil”, një ligj që, përgjithësisht, i rezistoi kohës. Për plot 14 vite, dispozitat e tij bënë të mundur që me vështirësi, sfida, pengesa dhe dështime ne të mund të formësojmë një administratë publike, e cila nevojitet të vijojë të jetë motori i reformave transformuese të këtij vendi. 

A përfaqëson ligji i miratuar majin e kaluar një model mbi të cilin duhet ecur për të pasur një administratë publikë të aftë e të pavarur? Unë sikundër ditën e miratimit të tij, edhe sot e kësaj dite mendoj se jo Personalisht nuk e kam votuar këtë ligj. Nuk e kam votuar për shkak të përmbajtjes së tij. Në mendimin tim ai është ligj i dobët, me kundërshti të shpeshta me korpusin e të drejtës publike në fuqi. Sikundër edhe ligji “Për Gjykatën e Lartë”. Në vlerësimin tim si jurist e ligjbërës, ligji i ri për statusin e nëpunësit civil përfaqëson një numër më shumë në listën e iniciativave ligjore të miratuara, një statistikë, porse kurrsesi nuk përfaqëson zgjidhjen e problemit. 

Diskutimi dhe miratimi i ligjeve të lartpërmendura mes nesh, më shumë u perceptua si nevojë e strukturave të Brukselit për të vënë në provë aftësinë për konsensus mes palëve politike, sesa si strategji afatgjatë e mirfunksionit të kësaj hallke të rëndësishme, e mbështetur në situatën aktuale te administratës publike shqiptare, përbërjen dhe nivelin profesional të saj. Ligje që erdhën në trajtën përfundimtare pa marrë parasysh asnjë kontribut nga përpjekjet serioze që opozita e djeshme bëri. Ligji “Për Shërbimin Civil”, ashtu sikundër edhe ndryshimet në ligjin “Për Gjykatën e Lartë”, është miratuar edhe me votat tona, por jo me kontributet tona. Ndër të tjera edhe ngaqë ligji ka probleme në përmbajtjen e tij.
Të nderuar kolegë,
 Ligji i miratuar me konsensus në fund të majit të shkuar, e vuri në gjumë qeverisjen që shkoi, ajo e raportoi si arritje në strukturat e BE dhe mbi dafinat e pushtetit dhe me ëndrrën kryeministrore së do të fitonin sërish, ata si jo rrallëherë harruan, nuk u kujtuan apo nuk i kushtuan rëndësinë e duhur këtij ligji. Ligji detyronte qeverinë që brenda 3 muajve nga miratimi i tij të përmbyllte punën për hartimin, diskutimin dhe miratimin e akteve nënligjore që e bënin të zbatueshëm këtë ligj. 

Dje opozita dha konsensus për një ligj që nuk zbatohej dot pa miratimin e një sërë aktesh nënligjore. Por kjo nuk ndodhi. Nuk e bënë. Përpara mundësisë për ti siguruar atë pak dinjitet administratës publike, u zgjodhën listat me emrat e pjesëmarrësve në mitingjet elektorale, punësimet e shfrenuara gjatë javëve të fundit përpara zgjedhjeve. 
Ky ligj nuk mund të zbatohet sepse në rrëmujë e sipër, duke bërë llogaritë zgjedhore, këtë gur themeli të shtetit shqiptar, opozitaret e sotëm e lanë në një cep të harruar, pa marrë përsipër përgjegjësitë që ky Kuvend u dha me votën konsensuale. Janë dhjetëra aktet nënligjore që do të duhet të ishin hartuar që prej majit, me qellim që ky ligj të niste funksionimin e tij më 1 tetor. A është hartuar ndonjëri prej tyre gjatë periudhës maj-tetor? Siç tha këtu edhe ministrja përgjegjëse për fushën, asnjë. Për fat të keq asnjë. Më së paku opozita e sotme dhe maxhoranca e djeshme detyrohet, edhe vetëm për këtë shkak, të kërkoj një ndjesë publike.
 Ato tre muaj që duhet të punohej për këtë normativë të administratës publike, qeveria e tyre vrapoi të bëjë llogaritë e fundit të koncesioneve, qokave klienteliste dhe ngritjes së kurtheve konfliktuale për qeverisjen që po vinte nga vota e popullit. Mbase sepse, në thelb, ky ishte modeli i tyre qeverisës, me ligje që nuk zbatohen, ca sepse nuk donin t’i zbatonin, ca se nuk dinin t’i zbatonin e ca se nuk i bënin të zbatueshme.

I gjithë ky është një model shtetformimi, qeverisjeje që duhet të tejkalohet, që shqiptarët e dënuan me votë e që ne nuk mund ta ngjallim për hir të presionit të bojkotit të pakuptimtë. Ndaj kjo iniciativë e qeverisë për të përdorur aktin normativ, si akt i mbështetur në tagrin e saj kushtetues, tërësisht në përputhje me Kushtetutën dhe interpretimet kushtetuese që ka bërë Gjykata Kushtetuese në këtë fushë, është mjeti i vetëm për të shmangur turpin e radhës që institucionet e këtij vendi i numërojnë vit pas viti në këta 8 vjet. Na është lënë një ligj në derë dhe nuk duhet të bëjmë sikur nuk e shikojmë. Personalisht mbetem i mendimit se, pavarësisht se ky akt normativ do të miratohet sot, ligji në vetvete nuk do të bëjë gjë tjetër, veçse do të zvarrisë një situatë të papranueshme në administratën publike të shtetit shqiptar. 

Unë mbetem i bindjes se së bashku me ligjin e Gjykatës së Lartë, kjo iniciativë ligjore, shumë shpejt, do të ketë nevojë për ndryshime në përmbajtjen e saj. Keqqeverisja nuk mjekohet me aspirina procedurash dhe mekanizmash të huazuara aty–këtu; nuk ndryshohet me kozmetikë televizive. Ndryshimi ka nevojë për kurajë për ta luftuar problemin aty ku ka rrënjët. Ne me miratimin e këtij ligji po i japim kohën e kërkuar qeverisë së re të eksplorojë të gjitha mjetet dhe mënyrat për të mbajtur në jetë një ligj të dobët, i cili është i mangët në synimet dhe objektivat e sinqertë në formëzimin e një administrate publike të ndershme, profesionale dhe të përkushtuar, kah ndërtimi i një shteti europian, sikundër shkruhet me të drejtë edhe në raport-progresin e radhës të Komisionit Europian. 

Ky ligj, për mendimin tim, nuk jep siguri se, kush duhet të dalë nga dera, të mos hyjë nga dritarja dhe kush nuk ka merituar të ngjisë shkallët e karrierës, të mbetet i ngritur përpjetë, duke i lidhur fort pas xhaketës së varur në çengelin e politikës.

Megjithatë, unë e mirëkuptoj dhe e mbështes këtë iniciativë të qeverisë. Duam t’i japim kohë mbase për të provuar që ndonjëherë konsensusi si qëllim në vetvete nuk prodhon stabilitet në jetën normale të institucioneve.

Të nderuar kolegë, ne duhet të jemi këtu në monitorim, vëzhgim dhe vlerësim të hapave institucionale dhe ligjore, që duhet të hidhen me qëllim që nëpunësi civil i administratës publike shqiptare të mos identifikohet me klanin, krahinën apo partinë, por me aftësi, me ritëm dhe me vlera, majtë apo i djathtë në bindje, i ri apo i vjetër në moshë, ai duhet t’i bindet ligjit, t’i shërbejë qytetarit dhe t’i qëndrojë presionit të pushtetit.

Ne kemi nevojë jo për nëpunës besnikë ndaj individit të veshur me pushtet, por për nëpunës besnikë ndaj pushtetit të ligjit; ne kemi nevojë për një nëpunës të administratës së shtetit që i shërbejnë qytetarit dhe jo pushtetarit; për një administratë që forcë urdhëruese ka ligjin dhe jo autoritetin e eprorit të radhës; që paligjshmërinë e ndëshkon me forcën e ligjit dhe jo me autoritetin e pushtetit. Ashtu sikundër kemi nevojë për një polic, që garanton ligjin dhe jo që zëvendëson autoritetin e ligjit, që na kujton dhe na urdhëron të respektojmë ngjyrat e semaforit dhe jo një polic që të vihet në rolin pa ngjyrë të semaforit, siç kemi nevojë për një nëpunës administrate, që përballë qytetarit, biznesit dhe kujtdo, që halli e sjellë përballë tij, të tregojë respekt, mirësjellje e korrektesë në zbatimin e ligjit dhe jo arrogancë e arbitraritet në emër të pushtetit. Një qasje e tillë ndihmon arbitraritetin e shtetit, pushtetin e individit, por kurrsesi nuk i shërben fuqizimit të shtetit të së drejtës, ndërtimit të një administrate profesionale dhe ligjzbatuese. Një administratë e fortë, e qëndrueshme dhe profesionale është garanci thelbësore për mirëqeverisje. 

Statusi i nëpunësit civil nuk është dhe nuk duhet të jetë makijazhi i qeverisë. Ai është një gur themeltar i shtetit. Unë mendoj se shqiptarët më 23 qershor i dhanë një leksion të madh jo vetëm opozitës sot, por edhe kësaj maxhorance, ku ne bëjmë pjesë, që sot ka vota aq sa për të bërë histori.

Ligjet e kësaj Republike na duhet të dimë t’i hartojmë, duhet të dimë t’i zbatojmë dhe kryesorja të kemi vullnetin për t’i zbatuar.

Kjo është një sfidë tjetër e rëndësishme, që ka të bëjë me besimin e zgjedhësve në modelin tonë qeverisës; është një sfidë përballë partnerëve tanë ndërkombëtarë; sfidë me brezat që kemi pas dhe të cilëve do të duhet t’u lëmë trashëgim shtetin e të drejtës dhe jo pushtetin e radhës.

Faleminderit!

Vangjel Dule – Faleminderit, zoti Xhafaj!

Zoti Piro Lutaj, urdhëroni!

Piro Lutaj - I nderuar zoti drejtues i seancës,

Të nderuar kolegë deputetë,

Ligji i ri “Për Shërbimin Civil” i shërben krijimit të një administrate publike të qëndrueshme dhe të pa ndikuar nga rotacionet politike. 

Ky ligj është një nga kushtet kryesore që vendi ynë duhet të përmbushë në kuadër të kërkesës për të avancuar proceset integruese në BE.

Ligji i ri do të ndryshojë rrënjësisht mënyrën e rekrutimit në administratën publike dhe parashikon krijimin e shkollës shqiptare të administratës publike, e cila do të shërbejë për trajnimin e punonjësve të shërbimit civil, që emërohen për herë të parë. Ky ligj përmban edhe risi të tjera pozitive, prandaj u miratua me konsensus muaj më parë. 

Nga ana tjetër, pavarësisht pozitivitetit që ky ligj shfaq në stabilitetin e shërbimit civil, ai aktualisht nuk mund të aplikohet. Arsyeja është e thjeshtë: nuk janë miratuar aktet nënligjore.

Pra, edhe ky, si çdo ligj tjetër, nuk mund të aplikohet për sa kohë nuk janë miratuar aktet nënligjore në zbatim të tij, dhe është e vështirë të kuptohet nga kushdo se si mund të kërkohet një gjë e tillë në mungesë të këtyre akteve. 

Pikërisht ky akt normativ që po miratojmë sot parashikon qartë se ndryshimet janë në nivel teknik dhe ato nuk prekin thelbin e statusit të nëpunësit civil. Pra, jo vetëm nga pikëpamja formale, por edhe substanciale përmbajtja e aktit normativ tregon se masat janë të përkohshme.

Për këtë arsye është kërkuar një periudhë kohe 6-mujore, që t’i japë mundësinë Këshillit të Ministrave ta plotësojë këtë boshllëk, si shumë e shumë boshllëqe të tjera, që ia ka lënë peshqesh ish-maxhoranca e shpartalluar më 23 qershor me votën e mbi 1 milion shqiptarëve.

Ky akt i plotëson kriteret e kushtetutshmërisë që lidhen me moslegjitimitetin e pasojave, të cilat rrjedhin nga zbatimi i ligjit të ri.

Nga ana tjetër, ky ligj është i pazbatueshëm jo vetëm për shkak të natyrës së përgjithshme të tij dhe mungesës së akteve nënligjore, por edhe për shkak të kohës së pamjaftueshme për të bërë rregullime ligjore konform procesit legjislativ, nevojës për organizim institucional, si dhe për shkak të efekteve financiare, të paparashikuara në buxhetin e shtetit të vitit 2013. 

Në këtë kontekst, mendoj se miratimi i aktit normativ, që ka sjellë Këshilli i Ministrave, kurrsesi nuk mund të nënkuptojë një revansh për spastrime dhe emërime të karakterit politik, siç po tentojnë ta konsiderojnë etalonët e shkatërrimit të administratës publike në Shqipëri.

Militantizmi dhe nepotizmi i shfaqur në çdo qelizë të administratës publike gjatë 8 vjetëve të shkuara nën qeverisjen e kukuvajkave të sotme është i pashembullt, ku pjesëtarë gjithfarëllojesh të administratës publike, punonjës policie të niveleve të larta, apo gjeneralë të Forcave të Armatosura, u shndërruan në shërbëtorë të verbër të politikes, dhe ishin kail që edhe ngjyrën e argjendtë të gradave e të spaletave ta shndërronin në ngjyrë blu, vetëm e vetëm për t’u treguar të devotshëm përpara ministrave të tyre dallkaukë.

Ligji i ri, që do të fillojë të aplikohet pas miratimit të akteve nënligjore, do t’u japë fund një herë e mirë fenomeneve shkatërrimtare, duke siguruar në çdo rast vazhdimësi për kapacitetet më të mira, që kanë shërbyer e vazhdojnë të shërbejnë në administratën publike.

Kolegë të nderuar, ju ftoj ta votojme këtë akt normativ!

Faleminderit!

Vangjel Dule – Faleminderit, zoti Lutaj!

Zonja Arta Dade, urdhëroni!

Arta Dade - I nderuar zoti drejtues i seancës,

Të nderuar kolegë deputetë, 

Dje shqiptarët, dhe jo vetëm ne të Shqipërisë, morën lajm të mirë nga Brukseli për vendet e tyre, ku ata jetojnë në rajonin tonë. Mali i Zi u vlerësua për përmbushjen e detyrimeve në procesin e avancimit të negociatave për pranimin në BE. Serbia u vlerësua për hapat drejt normalizimit të marrëdhënieve me Kosovën. Maqedonia me gjithë problematikën dhe status quo-n në zgjidhjen e kësaj problematike, vazhdon të ketë një vëmendje të madhe nga Brukseli. Kosova do të nisë negociatat në kuadrin e Marrëveshjes së Stabilizim –Asociimit dhe për Shqipërinë, pas 3 refuzimesh radhazi, për shkak të papërgjegjshmërisë e paaftësisë qeverisëse, Komisioni u propozoi vendeve anëtare statusin e vendit kandidat. Sigurisht, ky është një zhvillim i pritshëm, por edhe i shumëpritur e që kurorëzon përpjekje madhore të shqiptarëve ndër vite e që tejkalon mandate qeverisëse të njërës parti apo tjetrës, me gjithë tentativat e dështuara për ta privatizuar e monopolizuar angazhimin, vizionin dhe punën në këtë proces.

Se sa e aftë është një qeveri në kohën tonë e sa e ka vështrimin nga Europa e bashkuar, duket nga sa dhe si ua sjell Europën qytetarëve këtu në vendin e tyre; sa dhe si atyre u krijon kushte si në Europë për një shoqëri të çliruar prej urrejtjes së korrupsionit, dhunës dhe krimit, të çliruar prej padrejtësisë e drejtësisë së komanduar prej politikës. 

Të ndërtosh Europën këtu, do të thotë më shumë shërbime si në Europë, shërbim shëndetësor e arsim si në Europë, eliminim të varfërisë si në Europë, bujqësi e turizëm të standardeve si në Europë, parlamentarë e parlamente si në Europë, lidership si në Europë e mbi të gjitha shtet si në Europë, që do të funksiononte në të gjitha mekanizmat e tij si atje në Europë e do të vihej në lëvizje në dobi të shtetasve prej të punësuarve në shtet, atyre që përbëjnë administratën publike e që duhet të funksionojë sipas ligjit të shërbimit civil. 

Një nga arsyet e papërligjura të vonesës sonë në procesin e integrimit në BE është edhe administrata publike, e politizuar sipas referencës në raportet e progresit të Komisionit Europian vit pas viti, prej vitit 2006. Cenimi i administratës publike, e cila ishte rekrutuar në bazë të ligjit nr. 8549, “Statusi i Nëpunësit Civil”, datë 11.11.1999, përbën një nga shqetësimet më të mëdha brenda vendit, por edhe për BE-në. Për këtë arsye kjo çështje u përfshi në 12 pikat e opinionit të Komisionit Europian, ku Shqipërisë iu refuzua statusi për vendin kandidat për herë të parë në vitin 2010, e formuluar si përparësi kyçe.

Miratimi i ligjit për shërbimin civil është një hap i rëndësishëm drejt depolitizimit të administratës publike. Ligji është thelbësor për krijimin e një administrate publike, profesionale dhe efektive, të bazuar në merita.

Ky ligj ka për qëllim të krijojë kuadër ligjor të qëndrueshëm që përfshin administratën shtetërore, institucionet e pavarura dhe njësitë e qeverisjes vendore. Ai bën një përcaktim dhe klasifikim të qartë të nëpunësve civilë. Formalisht krijon strukturë të nëpunësve civilë për menaxhimin prej majave të piramidës shtetërore, si dhe garanton rekrutimet transparente dhe një sistem transparent vlerësimi e promovimi. Kjo është sipas progres-raportit që bëri publik Komisioni Europian dje përmes komisionerit për zgjerimin, zotin Fyle, por konsiderata vazhdon. Ligji abrogon legjislacionin në fuqi pa formuluar e miratuar aktet e nevojshme kalimtare, derisa zbatimi i ligjit të hyjë në fuqi. Pra, sipas Komisionit Europian e sipas raportit, qeveria miratoi në shtator të vitit 2013 amendamentet teknike për të shmangur boshllëkun ligjor. 

Politizimi i kësaj çështjeje të artikuluar në mënyrën më të qartë nga teknicienët e Komisionit Europian, edhe përmes komunikimit me median kohë më parë, është tregues i vakuumit të objektit të strategjisë së opozitës së sotme, e cila nuk po del dot nga konfuzioni ku lideri i tyre i ka zhytur edhe tani që shqiptarët i larguan nga pushteti me zgjedhje konform standardeve demokratike, edhe kjo sipas raportit të OSBE-ODIHR-it.

Përtej debatit politik e spekulimit për mungesë argumentesh politike ligjore statusi i vendit kandidat, por edhe progres-raporti i diktojnë qeverisë aktuale përmbushjen e një sërë detyrimesh edhe për administratën publike. Ne mbetemi nën vëzhgim të rreptë se si do të krijojmë një administratë publike profesionale, efektive, të pakorruptuar e të pakorruptueshme, të papolitizuar, duke shmangur çdo dukuri që bën objektin tonë në luftën politike për të ndërtuar shtet realisht demokratik.

Në zbatim të ligjit të miratuar me konsensus, por edhe këtij akti normativ, ne duhet të qëndrojmë larg populizmit. Administrata publike dhe shteti janë në shërbim të qytetarëve, përtej emrave apo mbiemrave të përveçëm, për sa kohë shanset krijohen të barabarta për konkurrim mbi bazë merite, integriteti, kapaciteti profesional e motivimi për t’i shërbyer vendit në administratën publike. Si populizmi diskriminues, edhe nepotizmi diskriminues apo njohjet personale klienteliste në krijimin e administratës publike cenojnë rëndë funksionimin e shtetit dhe dëshira shtetformuese, si rëndom kemi përsëritur e ripërsërisim, mbetet thjesht dëshirë për konsum publik e komunikim me interlokutorët e partnerët tanë ndërkombëtarë.

Në krijimin e administratës publike nuk mund të shkelen të drejtat e njeriut për të gjithë ata shtetas që kanë dëshirë të konkurrojnë në bazë të kërkesave të ligjit për një pozicion të caktuar në hierarkinë e shtetit, por as të favorizohen me shkelje të ligjit ata që kanë emra apo mbiemra të përveçëm. Nëse nuk do të ndiqnim këto parime, do të bënim gabim, siç bënë paraardhësit tanë e do të kishim koncepte të cunguara për formimin e shtetit.

Shqipëria duhet të ketë një administratë publike të aftë, të konkurrojë me kapacitete profesionale edhe në kushtet e reja të krijuara, edhe brenda vetë Bashkimit Europian, por në veçanti në mënyrën e re të adoptuar së fundi me vendet që përfitojnë përmes instrumenteve të programit IPA. Statusi i vendit kandidat besoj dhe shpresoj se do jetë një motivim i rëndësishëm që opozita t’i kthehet punës në Parlament, që së bashku të monitorojmë angazhimet qeverisëse, të cilat do të jenë edhe më të vështira sa më shumë kilometra të bëjmë në drejtim të Brukselit.

Më lejoni të citoj filozofin e kohës sonë, sikurse do ta përcaktonte Xhon Lok, megjithëse jetoi dhe punoi në shekullin XVII, në një nga shekujt më të jashtëzakonshëm të historisë politike intelektuale angleze. 300 vjetët e fundit kanë qenë një përpjekje për të afirmuar të drejtat e patjetërsueshme për të cilat flet Lok, një sistem politik të mbështetur te legjitimiteti, kufizimi, ndarja, llogaridhënia e pushtetit, kjo për sa i takon pushtetit, por shteti funksionon mbi parametrat e ligjit. Zyrtarit i jepet gjithë besimi, pushteti dhe autoriteti jo për ndonjë qëllim tjetër, por veç për të përdorur për të mirën, mbrojtjen dhe paqen e njerëzve në ato shoqëri mbi të cilën vihet. Vetëm ky është dhe duhet të jetë standardi, ligjet e tij, modeli dhe kuadri i qeverisjes së tij. Sikurse njerëzit të jetonin së bashku paqësisht dhe qetësisht, pa qenë nën pushtetin e disa ligjeve dhe pa formuar shtet, nuk do të ishte nevoja as për qeveritarë dhe as për politikë, që, në fakt, janë krijuar për të mbrojtur njerëzit prej mashtrimit dhe dhunës së njëri-tjetrit.

Kështu, vetëm qëllimi për të cilën është ngritur qeveria duhet të jetë kuti i veprimtarisë së saj. Shqiptarët nuk besoj se do të zhgënjehen kësaj radhe.

Vangjel Dule – Faleminderit, zonja Dade!

Fjalën e ka zonja Vasilika Hysi. 

Vasilika Hysi – Faleminderit, zoti drejtues i seancës!

Të nderuar kolegë dhe kolege deputete,

Në maj të vitit 2013 Kuvendi miratoi ligjin “Për nëpunësin civil”. Unë do të doja të sillja në vëmendjen e teleshikuesve, të atyre që na dëgjojnë, por edhe të një pjese të kolegëve këtu, që reforma në administratën publike, meritokracia, depolitizimi i administratës dhe eficienca janë diskutuar në të gjitha raportet e Komisionit Europian për Shqipërinë dhe Banka Botërore në vitin 2008 ka sugjeruar nevojën e përmirësimit të ligjit “Për nëpunësin civil”. 

Në fakt, qeverisë që la mandatin, dhe që sot është në opozitë, iu deshën plot 5 vjet për të bërë një projektligj të ri për nëpunësin civil, 5 vjet plot, megjithëse nuk i ka munguar ekspertiza vendase dhe ndërkombëtare, dhe ka shpenzuar buxhete jashtëzakonisht të mëdha për të përgatitur këtë projektligj e për të bërë reforma të tjera në administratën publike dhe u kujtua plot gjashtë muaj para se Parlamenti të shpërndahej për të sjellë projektligjin.

Seanca e parë e diskutimit të ligjit “Për nëpunësin civil” daton më 26 shtator, një seancë ku u dëgjuan pyetjet e kolegëve të maxhorancës së asaj kohe. Projektligji “Për nëpunësin civil”, që është ligji më i rëndësishëm për funksionimin e shtetit të së drejtës, të administratës publike, të asaj administrate që ofron shërbime për qytetarët dhe që duhet të respektojë liritë dhe të drejtat e shtetasve, është diskutuar në komision vetëm në pesë seanca, ndërkohë që raportet e Komisionit Europian për Shqipërinë, në mënyrë të përsëritur, vendosnin theksin në miratimin e këtij ligji dhe në rritjen e profesionalizmit, në depolitizimin e administratës publike, në vënien në eficiencë të Drejtorisë së Inspektimeve, të Drejtorisë së Administratës Publike, të asaj që ne themi të Departamentit të Administratës Publike, ose DAP-i, siç e njeh publiku i gjerë.

Unë mendoj se nuk ka qenë aspak e vështirë të përgatitet një ligj dhe aktet nënligjore të tij. Për këtë mjaftojnë dy kushte:

E para, një forcë politike duhet të ketë vullnet politik dhe të ketë ekspertizën e duhur.

Në fakt, administrata publike, një pjesë e mirë e saj e politizuar, e rekrutuar jashtë kritereve, nuk e ka pasur dhe nuk e ka ekspertizën e duhur. Por maxhorancës së djeshme nuk i ka munguar ekspertiza ndërkombëtare në këtë fushë. Asaj i ka munguar një gjë tjetër shumë e rëndësishme, i ka munguar vullneti politik për të bërë reformë në administratën publike, sepse për tetë vjet e ka trajtuar administratën publike sikur ta kishte pronën e saj, njerëzit i vendoste dhe i hiqte sipas oreksit të drejtuesve apo ministrave dhe pa respektuar kriteret minimale të marrjes në punë.

Ju sjell në vëmendjen tuaj dy raportet e Bashkimit Europian për Shqipërinë: raportin e vitit 2012 dhe raportin që u bë publik vetëm dje. Në progres-raportin e Bashkimit Europian të vitit 2012 theksohet se legjislacioni dytësor për inspektimet në administratën publike nuk është miratuar, kontratat e përkohshme janë zbatuar gjerësisht, organet qendrore kishin dështuar në marrjen e miratimit nga Departamenti i Administratës Publike për kontratat e përkohshme ose refuzonin mosmiratimin që ky departament jepte.

Departamenti i Administratës Publike ka mungesë autoriteti në rolin e tij për të monitoruar institucionet e administratës publike Megjithatë, ne miratuam një ligj në maj të vitit 2013, duke i dhënë këtij Departamenti kaq shumë përgjegjësi, saqë unë kam frikë se zor me burimet njerëzore dhe financiare që ai departament ka, të përmbushë detyrimet që rrjedhin nga miratimi i ligjit të ri.

Edhe raport-progresi i Bashkimit Europian për Shqipërinë, i cili u bë publik dje, vë theksin në po të njëjtat probleme edhe për këtë vit, vlerësohet miratimi i ligjit “Për statusin e nëpunësit civil”, por kërkohet urgjentisht të zbatohet ai mbi praktikat e respektimit të meritokracisë. Departamenti i Administratës Publike duhet të forcohet, thuhet në raport, administrata duhet të depolitizohet, të sigurohet vazhdimësia, të luftohet korrupsioni, të forcohet meritokracia në emërime, në promovime dhe në heqjet nga puna, si dhe të rritet eficienca dhe qëndrueshmëria financiare.

Por si mund të zbatoheshin këto rekomandime të Komisionit Europian apo dhe shumë rekomandime të tjera të bëra nga agjencitë e pavarura shqiptare, kur me ligjin e miratuar, që ka hyrë në fuqi në datën 1 tetor, ne shfuqizonim një ligj të vjetër dhe linim përreth gjashtë muaj një vakum ligjor dhe që e linte administratën e sotme dhe qeverinë e sotme në pamundësi për të ushtruar detyrat e saj kushtetuese dhe ligjore?

Si ka mundësi që për kaq muaj, që nga miratimi i ligjit në Parlament, kjo administratë nuk ishte në gjendje të fillonte ose të paktën të hartonte aktet nënligjore? Të bënte reformat e shumëkërkuara në administratë? Të mundësonte një administratë sa më profesioniste? Por, përkundrazi, në prag të fillimit të fushatës zgjedhore filloi të mbushë radhët e administratës me kontrata të përkohshme, me njerëz të ndryshëm, militantë dhe jomilitantë, por në këmbim të kërkimit të votës, duke bërë në këtë mënyrë “qokat” e radhës.

Ne sot, të nderuar kolegë dhe kolege, po diskutojmë dhe do të votojmë një akt normativ me fuqi të ligjit të miratuar nga Këshilli i Ministrave. Sikurse e dëgjuam edhe në raportin që unë lexova në emër të Komisionit të Ligjeve, të gjitha kriteret formale dhe substanciale janë miratuar, por të jeni të bindur se sot ne nuk do të ishim në këtë situatë, pra të diskutonim një akt normativ me fuqinë e ligjit nëse qeverisja e kaluar do të ndiqte një proces ligjbërjeje dhe reformë administrative në përputhje me kriteret ligjore, rekomandimet e Bashkimit Europian dhe standardet e acquis communautaire. Por ajo që ka ndodhur në këto tetë vjet është se reformat në administratën publike nuk janë zhvilluar, ose janë bërë sikur janë zhvilluar, kanë qenë të pjesshme, shto një nen në një ligj, hiq një nen në një ligj tjetër, ndrysho një ligj me një ligj tjetër, dhe sot ne arritëm në një situatë ku maxhoranca e re, kjo qeveri e re, është në situatën që ka një administratë joprofesioniste, joeficiente, një administratë e cila e ka të pamundur për të ndjekur dhe zbatuar detyrat.

Në këtë kuadër, nevoja dhe urgjenca, si elementet më të rëndësishme të kushtetutshmërisë së aktit normativ, e detyruan këtë qeveri të nxjerrë një akt normativ.

Unë sot kam katër pyetje për kolegët e opozitës që nuk janë në seancë, uroj dhe shpresoj që të na ndjekin nëpërmjet televizionit:

Pse e sollët maxhorancën e re në një situatë që të jetë në kushte të pazbatueshmërisë së këtij ligji të ri? Pse nuk mbajtët parasysh ato kritere dhe atë numër punonjësish në administratë që ka miratuar Kuvendi kur ka miratuar buxhetin, por keni bërë shtesa marramendëse në të gjitha ministritë dhe institucionet, apo agjencitë në varësi të tyre, duke shtuar numrin e administratës publike dhe duke ulëritur sot dhe duke thënë: “Ja, po ju heq partia juaj” ose “Po pastrohet administrata” – thotë zoti Basha.

Nëse kishit ndërmend ta miratonit këtë ligj se kishte një kusht për të marrë statusin e vendit kandidat, pse në ligjin “Për buxhetin e shtetit për vitin 2013”, i cili ka kaluar vetëm me votat e opozitës së sotme, por të maxhorancës së kaluar, nuk parashikuat efektet financiare të këtij ligji dhe gjendjen ekonomike financiare që ka vendi sot? Dhe e fundit, duke qenë se ky ligj u miratua në maj, pse nuk e ngritët zërin më fort para miratimit të ligjit për të thënë: “Ne, zotërinj deputetë, nuk kemi kapacitetet as njerëzore, as financiare që të përgatisim mbi 30 akte nënligjore”, kur pak ditë na ndanin nga zgjedhjet e 23 qershorit, sepse gjithë administrata ishte hedhur në fushatë zgjedhore, të gjithë njerëzit ishin hedhur në fushatë dhe asnjë nuk rrinte në zyrë. Mjafton, zotërinjtë ministra, të kontrolloni dhe do të shihni ditët e punës se ku i keni pasur drejtorët e këtyre institucioneve në ministri apo nëpër fushata. Shikoni, sidomos në ministritë ku kontrollohen hyrjet dhe daljet me kartë, se kur kanë hyrë dhe kur kanë dalë pjesa më e madhe e këtyre punonjësve!

Prandaj, në kushtet kur qeverisja e kaluar nuk kishte as vullnetin politik, as aftësitë dhe kapacitetet ligjore e financiare për të bërë ligjin dhe aktet nënligjore, sot jemi në një situatë që qeveria e re fillon punën e saj me një akt ligjor me fuqinë e ligjit për t’ia paraqitur Kuvendit.

Raste të tilla nuk janë të vetmet, të nderuar kolegë. Sot, unë, duke përgatitur këtë diskutim, solla në mendje shumë ligje të tjera që kemi kaluar në këtë Kuvend, të cilat miratoheshin pa aktet nënligjore ose të paktën qeverisë, Këshillit të Ministrave, që ka për detyrë të përgatisë aktet ligjore, apo ministrave që duhet të nxjerrin urdhra dhe udhëzimet, nuk u jepej koha e duhur.

Të nderuar kolegë të Kuvendit, ne kemi mekanizmat e kontrollit parlamentar, ne duhet të bëjmë një skanim të të gjitha ligjeve që kemi kaluar me ose pa votat tona, për të parë nëse zbatohen në praktikë, nëse këto ligje i kanë aktet ligjore dhe nënligjore, apo kemi kontribuar për të shtuar në sënduk numrin e ligjeve të miratuara dhe të pazbatuara, madje duhet t’i japim fund praktikës edhe nëse qeveria jonë, që jemi në maxhorancë, do të synojë të sjellë ligje në Kuvend pa pasur paketën e akteve nënligjore të nevojshme për zbatimin e tyre.

Gjithashtu, do të doja të theksoja edhe një moment shumë të rëndësishëm që ka dalë me miratimin e ligjit “Për nëpunësin civil”. Ky ligj është një ligj shumë i përgjithshëm. Vjet, Parlamenti e bëri rutinë të tij kalimin e shumë ligjeve me natyrë të përgjithshme. Ne kolegët e opozitës së asaj kohe dhe të maxhorancës së sotme kemi ngritur shumë herë në Komisionin e Ligjeve zërin dhe kemi debatuar dhe protestuar pse bëjmë ligje kaq të përgjithshme që lënë hapësirë për abuzime. Pa dyshim që Këshilli i Ministrave duhet të ketë hapësirën për të nxjerrë akte nënligjore, por nuk mund të kalohen ligje si ky ligj që ne kaluam, për të cilin në çdo nen kërkohet të dalë një akt nënligjor. A e mbani mend se çfarë bëri qeveria me aktin nënligjor lidhur me të drejtat e personave me aftësi të kufizuar? Pra, nëse gjërat nuk janë të sanksionuara qartë dhe saktë në ligj, mundësia për të abuzuar me të drejtat e njeriut është më e madhe.

Ja pra, kolegë të opozitës, me forcën e argumentit tuaj jo të drejtë në Komisionin e Ligjeve ju kërkuat një ligj me karakter të përgjithshëm, megjithëse ne, përfaqësuesit e opozitës së asaj kohe, kërkuam një ligj më specifik, më profesional, më të detajuar. Është kjo arsyeja që sot keni një ligj që ka hyrë në fuqi në datën 1 tetor, por të pazbatueshëm për aq kohë sa Këshilli i Ministrave nuk ka përgatitur aktet e tij.

Gjithashtu, duke marrë shkas nga gjithë debati që është bërë në Komisionin e Ligjeve, do të doja të risillja në vëmendjen tuaj atë çfarë kolegu Subashi tha pak më parë, debatin që është bërë në komision për dispozitën kalimtare lidhur me afatet e hyrjes në fuqi të ligjit dhe fillimet e ekzekutimit të tij. Sa herë që ne kemi nevojë për mbështetjen e ndërkombëtarëve, i citojmë raportet e tyre, i diskutojmë dhe këmbëngulim fort, por në rastin e ligjit për nëpunësin civil opozita e sotme anashkaloi, injoroi kërkesën e ekspertëve ndërkombëtarë lidhur me afatin kur ky ligj duhej të fillonte efektet e tij. Nga një vit e shkurtoi në 6 muaj dhe më pas në 3 muaj kohën e përgatitjes, por ndërkohë nuk tha me sinqeritetin e vet se ishte e pamundur që në muajt e verës, në një periudhë fushate dhe pas fushate zgjedhore të përgatiste të gjitha aktet.

Jo vetëm kaq, po ajo që ne konstatojmë është se sot kolegët e opozitës në të gjitha studiot televizive sjellin dy argumente që janë qesharake. E para, argumenti prishi konsensusin e majit, çka nuk është e vërtetë, pasi ligji ka hyrë në fuqi më 1 tetor. Akti normativ ka filluar të japë efektet e tij dhe sot i bie vetëm ta votojmë ose jo, pra të vazhdojmë të ketë fuqi akti apo të ndërpresim fuqinë e aktit.

Argumenti i dytë që sjellin zotërinjtë e opozitës është se maxhoranca ka krijuar probleme dhe do të zhbëjë administratën publike. Ky argument është i pasaktë. Nuk mund të zhbëhet administrata publike pasi nuk kemi një vakum ligjor. Ligji i vitit 1999 për nëpunësin civil përmban garanci për lëvizjet, promovimet, për transferimet, për strukturimet.

Pra, ne mundësuam që boshllëku ligjor të mos ekzistonte. Nëse do të mbështetej ajo ide që kanë hedhur kolegët e opozitës që ligji të hynte në fuqi dhe të fillonte efektet më 1 tetor, atëherë ne do të kishim një kaos në reformimin e administratës publike dhe ristrukturimin e ministrive të reja.

Të nderuar kolegë dhe kolege,

Çdo ligj ka faturën e vet financiare. Meqenëse sot ish-ministri Bode nuk është i pranishëm në këtë sallë të Parlamentit, si edhe shumë nga ish-ministrat nuk janë, unë do të doja të na kthenin përgjigje publikisht se këta kolegë a i kanë lënë qeverisë së sotme në arkën e buxhetit të shtetit fondet e mjaftueshme për 14 mijë punonjësit e rinj që përfitojnë statusin e nëpunësit civil nëse ligji do të hyjë në fuqi sot dhe do të fillojë të ekzekutohet po sot.

E dyta, a janë planifikuar të gjitha fondet për trajnimet e nëpunësve të rinj? A i ka shkolla e administratës publike të gjitha fondet dhe burimet njerëzore e financiare për të bërë trajnimin e vazhdueshëm dhe promovimin e punonjësve që do të përfitojnë nga fillimi i efekteve të ligjit për nëpunësin civil?

A ka qenë i qartë ish-ministri i Financave, por edhe ish-ministrat e tjerë se cila është gjendja financiare që ata kanë lënë lidhur me pagesat në administratën publike?

Prandaj akti normativ sot mban parasysh shumë mirë të gjitha problemet dhe ato pikëpyetje që unë shtrova sot publikisht për kolegët e opozitës, por njëkohësisht respekton edhe vendimin e Gjykatës Kushtetuese lidhur me detyrimin që ka qeverisja e mirë që të mbajë nën kontroll borxhin publik dhe këtë detyrë e ka qeveria.

Së fundi, kam një kërkesë për të gjithë anëtarët e qeverisë. Ne jemi votuar me 1 milion vota. Rotacioni politik u bë më 23 qershor, për fatin tonë të keq konstituimi i Kuvendit u bë më 9 shtator, duke krijuar një hapësirë mjaft të madhe që qeverisja e kaluar të abuzonte, madje edhe ditën kur Kryeministri Rama dhe ministrat bënin betimin në qeveri, shumë drejtorë vazhdonin të bënin emërime dhe shkarkime në administratë, në shkolla, në institucione.

Ajo që do të doja të kërkoja nga ju kolegë të qeverisë është që Kuvendi të mos vihet në pozita të tilla siç e ka vënë qeverisja e mëparshme, pra të sjellë akte normative me fuqinë e ligjit vetëm se reformat ligjore nuk bëhen si paketë dhe nuk i jepet koha e mjaftueshme publikut dhe Kuvendit për t’i njohur këto projektligje dhe për t’i diskutuar.

Ju keni të gjitha kapacitetet si njerëzore, ashtu edhe profesionale, që të mbajmë së bashku premtimin që i kemi bërë elektoratit dhe të gjithë votuesve shqiptarë, por edhe atyre që s’kanë votuar, që Kuvendi do të kalojë ligje të cilat vijnë në paketë, që do të diskutohen gjerësisht dhe do të jepet koha e duhur përmes medias dhe ekspertëve për të shprehur opinionin e tyre.

Gjithashtu, sot, meqenëse ne po kalojmë një akt me fuqinë e ligjit, unë do të kërkoja nga ju kolegë, sidomos nga ministritë e linjës, nga ministrja e Inovacionit dhe Administratës Publike dhe nga ministri për lidhjet me Parlamentin që të ndjekin hap pas hapi të gjitha ndryshimet që kanë nevojë ligjet e tjera.

Unë e kam votuar këtë ligj. por në Komisionin e Ligjeve e kam diskutuar dhe kam shprehur rezervat e mia se ky ligj ka nevojë për ndryshime të tjera.

Ne kemi mekanizmat e kontrollit parlamentar për të kontrolluar zbatimin e këtij ligji, por unë kam besimin e plotë se të dy ministrat dhe e gjithë qeveria ka kapacitetin për të kontrolluar dhe për të ndjekur hap pas hapi çdo problem që do të nxjerrë në praktikë zbatimi i këtij ligji pas datës 1 prill.

Prandaj, për të shmangur të gjitha problemet që kanë dalë në praktikë dhe për të përmbushur të gjitha rekomandimet që Komisioni Evropian ka lënë në raportin e bërë publik sot, unë do të sugjeroja që ne të kemi një bashkëpunim edhe më të shpeshtë dhe me këtë rast vlerësoj propozimin e bërë nga zonja Harito për të marrë hera-herës informacione për ecurinë e përgatitjes së akteve nënligjore, pavarësisht se është kompetencë e Këshillit të Ministrave, por edhe për nevojën që ka qeveria që Kuvendi ta mbështesë fuqimisht këtë reformë për të pasur një reformë jo më për këtë maxhorancë, por një reformë në dobi të të gjithë publikut, forcimin e shtetit të së drejtës dhe respektimit të lirive dhe të drejtave të njeriut.

Faleminderit!

(Drejtimin e seancës e merr zoti Meta.)

Ilir Meta – Faleminderit, zonja Hysi!

Fjalën e ka deputeti Ulsi Manja.

Ulsi Manja – I nderuar Kryetar i Kuvendit,

I nderuar Kryeministër,

Të nderuar kolegë deputetë,

Kur qeveria e ish-Kryeministrit Berisha mori vendim për kalimin e PD-së nga godina vjetër te SHQUP-i, pavarësisht legjitimitetit moral dhe politik të atij vendimi, thashë me vete: “Inshallah qoftë për mirë, se më në fund edhe PD-ja po mendon për një fillim të ri, për ta lënë pas politikën e konfliktit, se po e fillon me godinë të re, me lider të ri, me mentalitet të ri politikbërjeje. Për hajër!” 

Por, ndërsa shoh vendet bosh të deputetëve të PD-së në Kuvend, me keqardhje them se kot ua paskan marrë godinën ushtarakëve, kot e paskan zgjedhur Bashën kryetar, madje dhe shumë gjëra të tjera i paskan bërë kot, sepse për partinë e tyre nuk mund të ketë fillim të ri qysh nga dita kur Berisha mësoi dhe hapi adresë në Facebook. 

Partisë së tyre nuk i duhet më asgjë, mjafton të ketë internet dhe t’i punojë Facebook-u Saliut.

Debati për aktin normativ i këtyre ditëve është prova më e qartë e kësaj të vërtete të madhe.

Saliu shkruan në Facebook se akti normativ është antikushtetues dhe minon konsensusin e 30 majit, apo se ftesa e Ramës për dialog e ka bishtin prapa. 

Atëherë të gjithë njerëzit e strehuar te SHQUP-i, që nga zëdhënësja e partisë, kadiu i ligjeve në PD, Halimi, e deri te gjoja kryetari Basha, u turrën para kamerave për të thënë se akti normativ i qeverisë është antikushtetues dhe synon fshesën e Ramës mbi administratën publike.

Zotërinj të opozitës, nëse dëshironi të bëni opozitë reale, bëjini kërkesë Facebook-ut t’i mbyllë adresën Berishës, hajdeni në Kuvend ta dëgjojmë njëri-tjetrin si njerëz, t’i bëjmë kauzat tona politike të besueshme për qytetarët, sepse vendi ka nevojë për pozitë dhe opozitë dhe jo për blogje Facebook-u. Për ato ka nevojë kushdo që kërkon të kalojë kohën e lirë apo pensionin, por jo për të luajtur me fatet e shqiptarëve.

Le të vijmë tek akti normativ i qeverisë. Në datën 30.09.2013 Këshilli i Ministrave ka miratuar aktin normativ me fuqinë e ligjit nr.5 për një ndryshim në ligjin nr.152 “Për nëpunësin civil”, i cili shtyn me 6 muaj fillimin e efekteve të këtij ligji. E thënë më qartë, akti normativ i Këshillit të Ministrave sot ka prodhuar këtë situatë juridike. Kemi dy ligje në fuqi për rregullimin e të njëjtës fushë, atë të marrëdhënieve të punës në shërbimin civil dhe që bien ndesh me njëri-tjetrin dhe, sipas aktit normativ nr.5, datë 30.09.2013 të Këshillit të Ministrave, ligji i ri ka hyrë në fuqi në datën 1 tetor të vitit 2013, por do t’i fillojë efektet pas 6 muajsh dhe deri atëherë marrëdhëniet e punës në shërbimin civil do të rregullohen nga ligji i vjetër nr.8549, datë 11.11.1999 “Për statusin e nëpunësit civil”, i cili do të bjerë nga fuqia me fillimin e efekteve të ligjit të ri, pra fiks pas 6 muajsh.

Opozita thotë se akti normativ është antikushtetues. Që një akt normativ të jetë antikushtetues, duhet të plotësohen dy kushte: të jetë nxjerrë nga organi jokompetent dhe, e dyta, përmbajtja e aktit duhet të bjerë ndesh me Kushtetutën ose çdo akt tjetër ligjor.

Tani shtrohet pyetja: A ka të drejtë Këshilli i Ministrave të nxjerrë akte normative me fuqinë e ligjit? Përgjigjen e jep qartësisht nenin 101 i Kushtetutës: “Këshilli i Ministrave në kushtet e nevojës dhe urgjencës, nën përgjegjësinë e vet (këtu është fjala për përgjegjësi politike dhe juridike) ka të drejtë të nxjerrë akte normative me fuqinë e ligjit për marrjen e masave të përkohshme, të cilat i dërgohen menjëherë për miratim Kuvendit, i cili nuk është i mbledhur, mblidhet brenda 5 ditëve. Kuvendi duhet të marrë në shqyrtim aktin brenda 45 ditë të ardhshme, në të kundërtën akti bie që nga fillimi i miratimit.”

Pra, Kushtetuta jonë e lejon Këshillin e Ministrave që në situata të caktuara të ushtrojë një kompetencë të Kuvendit, gjithmonë të diktuara nga nevoja dhe urgjenca dhe këto masa duhet të konsiderohen të përkohshme.

Akti normativ që ne kemi sot përpara i plotëson të tria kushtet: nevojën, urgjencën dhe përkohshmërinë.

Me të drejtë Këshilli i Ministrave ka gjykuar se në fushën e rregullimit të punës në shërbimin civil ka një ngërç juridik, që lidhet me mosmiratimin e akteve nënligjore, që praktikisht e bëjnë të pazbatueshëm ligjin e ri.

Elementi i dytë, me pasojë pavlefshmërinë kushtetuese të aktit normativ, është përmbajtja e tij. Në këtë kuptim, Këshilli i Ministrave në momentin e nxjerrjes së aktit normativ me fuqinë e ligjit ka sqaruar në mënyrë precize në preambulën e tij situatën e urgjencës dhe të nevojës në nxjerrjen e këtij akti dhe në vlerësimin e këtyre rrethanave Këshilli i Ministrave ka bërë një vlerësim faktik dhe juridik të situatës.

Atëherë cili është fakti? Ligji i ri nr.152 i vitit 2013 për nëpunësin civil është i pazbatueshëm, për shkak se mungon kuadri i akteve nënligjore dhe është akt i një natyre të përgjithshme. Kjo provohet me faktin se qeveria paraardhëse nuk ka nxjerrë asnjë akt nënligjor në zbatim të dispozitave urdhëruese të ligjit të ri.

Ligji i ri krijon efekte financiare të paparashikuara në buxhetin e shtetit. Ligji i vjetër bie nga fuqia dhe ne gjendemi përpara një situate faktike që kërkon një zgjidhje juridike urgjente që nuk mundësohet nga procedurat standarde parlamentare për shkak të kohës së pakët që ka në dispozicion, sepse ligji i ri ka hyrë në fuqi në datën 1 tetor 2013. 

Pra, kërkohet urgjent rregulli i marrëdhënieve të punës në shërbimin civil. Me procedurë normale parlamentare kjo situatë nuk zgjidhet, sepse procedura e miratimit të një ligji kalon në disa faza, që nga iniciativa ligjvënëse, nga paraqitja në Kuvend, shpallja nga Presidenti, botimi në Fletoren Zyrtare etj., dhe secila nga fazat kërkon kohën e vet.

I vetmi mjet juridik kushtetues që Këshilli i Ministrave kishte në dorë për të rregulluar vakumin ligjor të krijuar nga shfuqizimi i ligjit të vjetër dhe pazbatueshmëria praktike e ligjit të ri mbetej akti normativ me fuqinë e ligjit që ne kemi sot përpara për miratim.

Opozita thotë që ligji nr.152 i vitit 2013 është miratuar me shumicë të cilësuar dhe ky ligj nuk mund të ndryshohet nëpërmjet një akti normativ me fuqinë e ligjit. Këtë situatë e ka zgjidhur përsëri Kushtetuta në nenin 101, kur parashikon që akti normativ me fuqinë e ligjit duhet t’i paraqitet Kuvendit për miratim brenda 45 ditëve nga Kuvendi me një procedurë të ngjashme me ratifikimin e marrëveshjeve ndërkombëtare. Ka në dorë tri alternativa:

1. Ta marrë në shqyrtim aktin dhe ta miratojë atë;

2. Ta marrë në shqyrtim dhe të mos e miratojë atë;

3. Të heshtë deri sa të plotësohet afati 45-ditor që Kushtetuta i ka vënë në dispozicion Kuvendit.

Fakti është që Kuvendi sot e ka marrë në shqyrtim këtë akt dhe për t’i dhënë fuqinë e duhur ligjore do të duhet të shprehet me një normë të vlefshme me ligjin, pra me ligj. Kuorumi i duhur për ta miratuar këtë akt normativ me fuqinë e ligjit është po ai kuorum që ka miratuar ligjin bazë, pra 84 vota, që është konsensusi më i gjerë i mundshëm, dhe që maxhoranca jonë e ka në dispozicion.

Si përfundim, tamtamet e opozitës për prishje konsensusi, antikushtetueshmëri të aktit normativ dhe fshesë politike mbi administratën, janë trillime që kanë për qëllim të krijojnë panik dhe për t’i mbushur mendjen vetes se me gjithë mend po bëjnë opozitë.

Konsensusi i 30 majit nuk ka çeduar në asnjë pikë dhe rrethanë. Ligji është në fuqi që nga 1 tetori i vitit 2013, por pasojat juridike të këtij ligji do të hyjnë në fuqi pas 6 muajsh. Akti normativ nuk është antikushtetues, sepse është nxjerrë nga organi kompetent kushtetues, që është Këshilli i Ministrave dhe ka formën dhe përmbajtjen e duhur kushtetuese. Me këtë akt merren në mbrojtje juridike marrëdhëniet e punës në shërbimin civil, të atyre nëpunësve që janë në pozicionet e tyre falë meritës dhe aftësive profesionale dhe jo të sërës së partisë.

Për të gjitha këto që thashë më sipër, kam një apel jo vetëm për nëpunësit e administratës publike, por edhe të atyre që shërbejnë në shërbimin civil dhe që sot janë gjithë sy e veshë në televizor: të mos i marrin seriozisht deklaratat e Berishës dhe Bashës, se gjoja, ky akt normativ i hap rrugë fshesës në administratë. Çdokush mund të flasë për këtë problem, por jo këta dy persona. Ata e kanë humbur shansin dhe moralin politik që të bëjnë avokatinë e nëpunësve të administratës publike.

I pari, Berisha, ka hyrë në memorien kolektive dhe politike të shqiptarëve si autori i ligjit të famshëm 24/1 në vitin 1993, që, në mënyrë diskriminuese dhe antikushtetuese, i vuri fshesën elitës intelektuale që militonte në administratën publike.

I dyti, Lulëzim Basha, nën shembullin e të parit, e bekoi me kurban në dyert e Bashkisë së Tiranës fshesën në administratën e bashkisë, duke larguar nga puna edhe pastrueset e korridoreve apo duke i nxjerrë forcërisht punonjësit nga zyrat. 

Si përfundim, duke e deklaruar votën time pro këtij akti, falënderoj qeverinë “Rama” për këtë iniciativë ligjvënëse, që i jep sigurinë e duhur administratës publike dhe ftoj kolegët e mi deputetë ta votojmë pa vonesë.

Faleminderit!

Ilir Meta - Faleminderit!

Fjalën e ka zoti Rehovica.

Gledion Rehovica - Faleminderit, zoti Kryetar!

Të nderuar kolegë deputetë,

Në seancën e sotme të Kuvendit nuk duhet të mungonin diskutimet e përbashkëta konsensuale pozitë-opozitë.

Sot, në interes të të gjithë shqiptarëve, duhet të kishte mbizotëruar bashkëpunimi. Konsensusi parlamentar, me të drejtë, është i shumëkërkuar nga maxhoranca, pikërisht në të mirë të parlamentarizmit shqiptar, në të mirë të reformave social-ekonomike, aq të domosdoshme në këto kushte krize ku ndodhet vendi, si dhe në të mirë të funksionimit të administratës publike.

Të gjithë kemi mirëpritur vlerësimin e paraqitur ditën e djeshme nga Komisioni Europian dhe të rekomandimeve që i adresohen vendit tonë, për të garantuar vazhdimësinë e reformave në sektorë të vlerësuar ende si mjaft problematikë, që, për fat të keq, vazhdojnë të na mbajnë larg plotësimit të kushteve për anëtarësimin në BE. 

Rekomandimi i Komisionit Europian ishte dhe mbetet reformimi i kuadrit ligjor për nëpunësit civilë. Të gjithë jemi dëshmitarë se kuadri ligjor reformues u votua pikërisht për këtë qëllim. Nga ana tjetër, dhe ky është argumenti i kësaj seance parlamentare, me keqardhje konstatojmë se qeveria e djeshme, me papërgjegjshmëri të theksuar, nuk u interesua më për interesat e qytetarëve, përfshirë edhe nëpunësit civilë, pas rezultatit të zgjedhjeve të 23 qershorit. E etur për të miratuar me procedura të përshpejtuara koncesione, harroi detyrat në plotësimin e kuadrit nënligjor, të kërkuar nga ligji.

Kam dëgjuar një koleg deputet, i cili ia adresonte fajin qeverisë aktuale për këtë, por dua t’i kujtoj se kjo qeveri ka vetëm një muaj që është mandatuar dhe ka pasur vetëm 15 ditë kohë në dispozicion për hartimin dhe miratimin e akteve nënligjore, të nevojshme për funksionimin e ligjit të nëpunësit civil. Shprehimisht, kolegu bënte fajtore këtë qeveri, duke thënë se duhet të bënte natën ditë këto 15 ditë, ndërkohë që qeveria ku bënte pjesë ka pasur në dispozicion 3 muaj e gjysmë nga miratimi i tij në parlament dhe plotë 10 muaj nga momenti i propozimit për miratim.

Dua të theksoj se kanë qenë dhe janë të njëjtët specialistë të kësaj administrate, që kanë pasur gjithë këtë kohë në dispozicion dhe nuk kanë mundur ose nuk kanë dashur të përgatisin aktet nënligjore dhe janë po këta specialistë të administratës, të kësaj dhe asaj qeverie, të cilëve u kërkohet ta bëjnë natën ditë dhe të përgatisin rreth 30 akte nënligjore për 15 ditë, pra të realizojnë atë që nuk bënë dot për 10 muaj.

Aktualisht, rezulton se gëzojnë statusin e nëpunësit civil rreth 6000 nëpunës, ndërsa rezulton se me shtrirjen e efekteve ligjore të ligjit të ri do ta gëzojnë këtë status rreth 20000 nëpunës.

Kuadri i ri ligjor ka për qëllim, ashtu siç përcaktohet në nenin 1 të këtij ligji, krijimin e një shërbimi civil të qëndrueshëm e profesional, të bazuar në meritë, integritet, moral dhe paanësi politike, rregullimin e marrëdhënieve juridike nëpërmjet shtetit dhe nëpunësit civil, si dhe përcaktimin e rregullave për administrimin e shërbimit civil. Pikërisht, për të garantuar një kuadër normativ sa më të plotë, është përcaktuar në dispozita të ndryshme të ligjit nevoja për hartimin dhe miratimin e akteve nënligjore nga Këshilli i Ministrave.

Konkretisht, referuar nenit 8 të këtij ligji, janë të domosdoshme rregulla të qarta dhe të hollësishme në mënyrën e organizimit dhe funksionimit të shkollës shqiptare të administratës publike, pikërisht në interes të të gjithë nëpunësve civilë. Gjithashtu, janë të domosdoshme rregulla të qarta dhe të hollësishme për procedurën dhe administrimin e dosjeve të personelit dhe regjistrit qendror, në mënyrë që të jetë e garantuar mbajtja e të dhënave, mënyra e hedhjes, e përditësimit dhe e përdorimit të tyre. Të domosdoshme janë, gjithashtu, rregulla të hollësishme për krijimin, përbërjen dhe veprimtarinë e komiteteve të përhershme të pranimit, si dhe rregullat që përcaktojnë procedurën e pranimit dhe vlerësimit të kandidatëve.

Shumë të rëndësishme vlerësohen edhe aktet nënligjore që duhet të përcaktojnë procedurat dhe kriteret, që kanë të bëjnë me emërimin e kandidatëve të zgjedhur fitues, nëpërmjet konkurrimit dhe të drejtave që gëzojnë në sajë të kësaj përzgjedhjeje.

Pa dashur të ul rëndësinë e rregullave të tjera, personalisht, vlerësoj shumë të domosdoshme nevojën e qartësimit të rregullave që kanë të bëjnë me procedurën e ngritjes në detyrë të nëpunësve civilë, si dhe të kërkesave specifike dhe të procedurës për pranimin në trupën e nivelit të lartë drejtues apo të menaxhimit të lëvizjes së tyre.

Vlerësoj se me shumë të drejtë, ekspertë të fushës së të drejtës konsiderojnë të domosdoshme shtyrjen e efekteve të këtij ligji me 6 muaj, për përgatitjen e akteve nënligjore, për të garantuar implementimin e plotë të tij në mbrojtje të parimeve, të meritokracisë dhe paanshmërisë. 

Faleminderit!

Ilir Meta – Faleminderit!

Urdhëroni, zoti Peza! Të përgatitet deputetja Klodiana Spahiu. 

Alfred Peza – Partia Demokratike sot është një hap larg artit të të bërit opozitarizëm cilësor. Ajo kërkoi të prodhonte opozitarizëm nëpërmjet një kazusi të rremë, që po e dëmton edhe atë vetë.

Qëndrimi i opozitës së re në lidhje me diskutimin e aktit normativ të qeverisë për shtyrjen e hyrjes në fuqi të ligjit “Për nëpunësin civil” nuk është gjë tjetër veçse një rikthim në këtë stinë të re te kohët e saj të vjetra. Partia Demokratike, në emër të konsensusit, këtë javë kërkoi të merrte vetë ligjin, prandaj kërkesa e saj që të jepte konsensusin, nëse ne ishim dakord t’ia jepnim ligjin, ishte vetëzhvlerësim i konsensusit të madh, që, së bashku me dy ligjet e tjera të miratuara më 30 maj, me standardin e zgjedhjeve të 23 qershorit dhe rotacionin normal me votë të pushtetit, na çoi dje tek i shumëprituri progres-raport i Komisionit Europian, i cili rekomandoi dhënien e statusit të vendit kandidat Shqipërisë. 

Të nderuar kolegë, pavarësisht bindjeve tona politike në këtë sallë, dua t’ju kujtoj se ndodhemi këtu për të bërë gjithçka që do të na kërkohet për integrimin e vendit. Edhe kolegët e opozitës, edhe lideri i tyre, si dhe kryetari i tyre e thonë këtë me fjalë, por ato që na ngelen në fund ne të gjithëve janë veprat. Në shoqëritë demokratike administrata dhe nëpunësit civilë janë pasqyrë e partive politike. Në Shqipëri partitë politike janë shndërruar në pasqyrë të administratës dhe të nëpunësve civilë. Kjo do të marrë fund një herë e mirë.

Opozita bën si e shqetësuar për konsensusin, por në emër të tij kërkon të minojë zbatimin e ligjit, i cili nuk ka as më të voglën vlerë në qoftë se sot ne nuk miratojmë aktin normativ për shtyrjen e kohës së hyrjes së tij në fuqi. E gjitha kjo bëhet me të vetmin qëllim për ta bërë të zbatueshëm ligjin, në funksion të njerëzve, eficiencës, drejtimit dhe menaxhimit të qeverisë dhe shtetit, sipas parimit: në qoftë se është sistemi që i pengon njerëzit, sistemi duhet të ndryshojë. Nëse nuk e ndryshojmë, do të thotë se ne kujdesemi më shumë për sistemin sesa për njerëzit që na kanë votuar të jemi sot këtu. Kjo është totalisht e papranueshme.

 Ne sot kemi në dorë një ligj që nuk mund të zbatohet. Është njësoj sikur të kemi në duar një celular të sofistikuar, të bukur dhe me dizajn të përsosur, por nuk kemi kodin për ta hapur dhe për ta bërë të funksionueshëm. Kështu siç është sot, ne kemi një konsensus, por nuk kemi një ligj. Opozita, për të shkatërruar mundësinë e zbatimit të ligjit, me ëndrrën se do të na fusë në krizë nëpërmjet pamundësisë së qeverisjes, po përdor si pretekst konsensusin. Partia Demokratike po kërkon të bëjë kurban ligjin në emër të konsensusit. Në demokracitë funksionale sot trendi, tendenca apo boshti nuk është të majtë e të djathtë, socialistë apo demokratë, liberalë apo konservatorë, por konstruktiv dekstruktiv.

Partia Demokratike, në emër të konsensusit u ka thënë shqiptarëve këto ditë se akti normativ i qeverisë për shtyrjen e hyrjes në fuqi të ligjit “Për nëpunësin civil” nuk është gjë tjetër, veçse skenari ynë për të mos marrë statusin e vendit kandidat për në BE në muajin dhjetor. E si në situatën sinoptike të Enver Hoxhës për poliagjentin Mehmet Shehu, ne ishim aq të djallëzuar, antidemokratë e antishqiptarë sa e bënim të gjithën këtë që merita për marrjen e statusit të mos i njihej Partisë Demokratike, por, nëpërmjet këtij akti normativ, ne ta shtynim procesin e zbatimit të ligjit për në kalendat greke derisa merita të na njihej ne.

Po citoj se çfarë u tha dje në progres-raport: “Reforma e administratës publike është prioritet kyç i opinionit. Miratimi në muajin maj të ligjit të shërbimit civil, një nga masat e kërkuara për marrjen e statusit të vendit kandidat, ishte një hap i madh drejt depolitizimit të administratës publike”. Më tej, raporti godet thembrën e Akilit të qëndrimeve të sotme të opozitës, duke thënë: “Ligji shfuqizonte legjislacionin ekzistues, pa ofruar dispozitat e nevojshme e kalimtare derisa legjislacioni i implementuar të hyjë në fuqi”. 
Qeveria miratoi në shtator amendimet teknike për të shmangur vakuumin ligjor. Miratimi në kohë i legjislacionit sekondar, në përputhje me parimet e zbatimit të ligjit, është thelbësor. Pra, jo konsensusi për konsensus, i tundur në ajrin e ndotur të politikës së vjetër, si çarçafët e virgjërisë së dikurshme, por miratimi në kohë i legjislacionit sekondar, pra akti i sotëm normativ, në përputhje me parimet e zbatimit të ligjit, është thelbësor. 

Partia Demokratike duhet t’ua kishte kursyer shqiptarëve diskutimin në këtë seancë dhe këtë rendje symbyllurazi për të gjetur gozhdën e Nastradinit, ku synon të varë xhaketën e vjetër të opozitarizmit të ri, duke përgatitur vetë, kur ishte ende në qeverisje, aktet nënligjore të ligjit të shërbimit civil. Nuk kishte kohë ta bënte këtë në përfundim të mandatit të saj të dytë, pasi në kohën e miratimit të këtij ligji me konsensus, vendi kishte hyrë zyrtarisht në fushatën për zgjedhjet e 23 qershorit. Partia Demokratike ishte në kohë për ta bërë këtë gjatë mandatit të saj të tretë, sepse për shkak të një boshllëku kushtetues, PD-ja nuk qëndroi 2, por 3 mandate në pushtet, një mandat që zgjati plot 11 javë derisa maxhoranca jonë mori në dorë frenat e qeverisjes së vendit, një muaj më parë.

Gjatë dy mandateve të para 4-vjeçare qeverisëse, opozita e sotme bëri edhe ndonjë punë të mirë. Gjatë mandatit të saj të 3-të e të shkurtër qeverisës, ndër shumë gjëra të këqija që bëri, mund të bënte edhe ndonjë punë të mirë, të kishte përgatitur, siç e kishte edhe detyrim ligjor dhe kushtetues, amendimet e këtij ligji dhe më 1 tetor, bashkë me hyrjen e tij në fuqi, të gjithë së bashku, me konsensus, të ishim mbledhur në këtë sallë dhe ta kishim miratuar. Nga ai moment e në vazhdim, ne do të qeverisnim me ligjin e ri, po ashtu edhe opozita do të ishte e qetë për njerëzit e saj në administratë.

Pyetja ime për opozitën tani nuk është më: a e bëni dot, por pse nuk e bëtë? Pse nuk gjetët kohën nga 23 qershori e deri në mes të shtatorit, kur qeveria jonë bëri betimin, që t’i përgatisnit këto akte? Pse gjetët kohën për të zhvatur, shpërndarë e falur toka, prona, llokma, tendera, monopole, reparte ushtarake, leje ndërtimi, puse nafte e miniera pa fund? Po ashtu, për të marrë vendime në Këshillin e Ministrave në ato 8 javë më shumë se në 8 vjetët e fundit? Pse kishit kohë për të bërë emërime pa fund kudo e në çdo vend? Po për të lidhur kontrata të përhershme e të përkohshme pune, ku të mundnit e si të mundnit po për të vendosur gjobat e fundit, për të dhënë koncesionet e fundit dhe për të firmosur privatizimet e fundit? Përgjigjja është fare e thjeshtë, juve nuk ju duhet konsensusi, sepse ju e keni shkatërruar atë gjatë 8 vjetëve të qeverisjes së kaluar. Ju as nuk e keni kërkuar, as nuk e keni dhënë dhe as nuk e keni ushqyer. Juve nuk ju duhet as administrata dhe as nëpunësit e saj, sepse ju i keni shkatërruar ato. Ju nuk ju duhet as shërbimi civil, por vetëm ligji dhe ai ju duhet për ta bllokuar, për ta bërë të papërdorshëm, për ta bërë të pavlerë. Konsensusi ishte maska e cila ra dje pas publikimit të progres-raportit të Komisionit Europian, që i rekomandoi Këshillit të Ministrave të BE-së dhënien pa kushte të statusit të vendit kandidat Shqipërisë. E ndërsa konsensusi ra, ligji mbetet bashkë me aktin normativ të qeverisë së Kryeministrit Rama. 

I ftoj edhe kolegët e opozitës që të vijnë, kanë kohë ende që të vijnë në sallë e të votojnë, jo për t’i dhënë mundësi ligjit që të zbatohet, por për t’i dhënë mundësinë e fundit vetes, që të shpëtojnë nderin e konsensusit të madh që nuk na dhatë, por që ju e morët në maj nga kjo maxhorancë që është sot në sallë e bashkë me të për të shpëtuar edhe nderin e opozitës së hallakatur nga fluturimi i çartur me dy koka. 

Faleminderit!

Ilir Meta - Faleminderit!

Fjalën e ka zonja Klodiana Spahiu.

Klodiana Spahiu – I nderuar zoti Kryetar, 

Të nderuar deputetë, 

Akti normativ që po diskutojmë sot bën të mundur eliminimin e çdo barriere ligjore dhe teknike për funksionimin e ligjit nr. 152/2013 “Për nëpunësin civil”. Ky ligj i rëndësishëm rregullon funksionimin e marrëdhënieve të punëdhënësit dhe të punëmarrësit në administratën publike. I hartuar siç është, ai është i pazbatueshëm dhe krijon vështirësi në marrëdhënie me punëmarrësin, si dhe paralizon në njëfarë mënyre funksionimin e administratës publike dhe zbatimin e programit të qeverisë, miratuar gjerësisht me votë nga qytetarët shqiptarë më 23 qershor. 

Si shumë ligje, ai ka karakter të përgjithshëm dhe nuk mundëson ose qartëson elemente të rëndësishme të marrëdhënies me nëpunësit e fushës së zbatimit të tij, klasifikimin e pozicioneve ose grup-pozicioneve në shërbimin civil, rregullimin e institucioneve të rekrutimit, periudhës së provës dhe vlerësimit, transferimit, lëvizjes paralele ose ngritjes në detyrë. 

Hartimi i akteve të shumta nënligjore për sigurimin e funksionimit të tij sapo ka filluar dhe ka qenë detyrë e qeverisë së mëparshme, të cilën ajo nuk e ka kryer. Ndershmërisht ata duhet të dalin para qytetarëve dhe të kërkojnë falje që jo vetëm nuk i ranë ndërmend të përgatisnin ndonjë prej 30 akteve normative, por prej 30 majit deri në fund të gushtit u sulën si të babëzitur të shqyejnë dhe ato copa që i kishin mbetur pa privatizuar nga vendi i shqiptarëve. E turpshme t’i dëgjosh sot se si ulërijnë që po mbrojnë administratën publike, janë bërë qesharakë dhe të neveritshëm. Ata e kanë një hall të madh që i del përpara syve çdo moment. Tani që po u dalin në shesh të mejdanit vjedhjet drastike, që i kanë bërë qytetarëve të vet, borxhet skandaloze që kanë mbartur, deri drekat dhe darkat nëpër restorante e fatura telefonash nëpër kompani celulare, nuk kanë si të fshihen dhe janë kapur pas administratës publike si karremi në grep. Sa kujtesë të shkurtër që paskan pasur! Mirë që kanë harruar vitin 2005, se ka 7 vjet, por bën vaki që Luli të ketë harruar edhe vitin 2011. Sot nuk jemi për hakmarrje, por të paktën të mos vazhdojnë të lëndojnë më tepër. 

Afërsisht, rreth 2 mijë e 400 punonjës të administratës publike u pushuan nga puna menjëherë pas vitit 2005 dhe ne, aktualisht, paguajmë për një vend pune 2 punonjës. Sa fat i madh që për një punë të merren dy njerëz, njëri që punon dhe tjetri që rri në shtëpi e pret një rrogë prej 10 mijë lekësh të rinj. Jo, kjo gjë nuk duhet të ndodhë më, jo vetëm se rëndon në buxhetin e shtetit, por nuk kemi pasur kurrë një administratë korrekte dhe në shërbim të qytetarit, por një administratë në shërbim të politikës.

 Ju, kolegë të opozitës, keni pushuar punonjës të administratës pa asnjë motivacion dhe pa kaluar në asnjë nga mekanizmat që shprehen në ligjin e vjetër të statusit të tyre. Nuk keni përfillur asnjë vendim të Komisionit të Shërbimit Civil dhe kështu të gjitha çështjet kanë shkuar në gjykatë dhe përfundimi dihet. Nëpunësi civil rri pa punë dhe në vend të tyre janë vendosur militantë partie. Ju e morët përgjigjen më 23 qershor dhe tani pse vazhdoni t’u bini në qafë këtyre njerëzve, që presin me padurim shtetin e së drejtës? Pse vazhdoni të lëndoni plagë të hapura prej 8 vjetësh? Ju gaboheni, kolegë të opozitës. Me këtë ligj militantët tuaj nuk është e vërtetë që do të hiqen aq kollaj. Shumica e tyre nuk kanë kaluar asnjë periudhë prove dhe asnjë vlerë e tyre nuk është shfaqur. Duke u shtyrë hyrja në fuqi e ligjit të ri të nëpunësit civil, mund të arrijnë të paraqesin vetveten dhe të vlerësohen nga drejtuesit aktualë si profesionistë dhe, në sajë të meritokracisë, të rifitojnë vendin e punës. Këtë ju nuk e lexoni dhe nuk e kuptoni, por vetëm dëshironi të kundërshtoni çdo akt të qeverisë, qoftë ky në vlerë të plotë ose në favorin tuaj. Do të doja shumë që të gjithë qytetarët shqiptarë, pa dallim bindjesh politike, të arrijnë të kuptojnë se mungesa e akteve nënligjore bën që ligji, edhe pse i planifikuar, të hyjë në fuqi më 1 tetor 2013 e të mos jetë i zbatueshëm, duke lënë pezull të gjitha kontratat dhe marrëdhëniet me punëmarrësit në administratën publike. 

Nga ana tjetër, aktet e nxjerra në zbatim të ligjit të vjetër ekzistues “Për statusin e nëpunësit civil” të vitit 1999 nuk janë të zbatueshme për këtë ligj për shkaqe të pastra teknike dhe ligjore. Efektet e moszbatimit të tij janë jo vetëm bllokuese të veprimtarisë së administratës publike, por edhe financiare. Në këto kushte, është më se e nevojshme dhe normale që të shtyhen efektet e zbatimit të ligjit. Duke marrë parasysh të metat ose problemet teknike që paraqet ky ligj lidhur me kompetencat në zbatim ose me autoritetet përkatëse përgjegjëse për të, akti normativ i sotëm i jep kohë, mundësi rregullimi dhe kompletimi ligjit të ri, pa shtrembëruar aspak thelbin e tij të mbrojtjes së të drejtave të nëpunësve civilë, me qëllim bërjen funksionale të tij. Në mënyrën sesi është sot ligji, ai pengon zbatimin e vullnetit të shumicës së zgjedhësve dhe përfaqësuesit të saj, kryeministrit të zgjedhur, të ushtrojë funksionin e tij dhe programin e qeverisë. 

Gjithashtu, është e rëndësishme të theksojmë se ligjet nuk duhet të jenë vetëm produkt konsensusi, ato nuk duhet të cenojnë frymën kushtetuese dhe kushtetutshmërinë e tyre, pazare në kurriz të kushtetutës nuk mund të ketë. Nëse gabime të tilla kanë ndodhur gjatë një veprimtarie ligjvënëse, edhe pse në rrethana konsensusi politik, nuk janë të lejueshme, por edhe ligjërisht të patolerueshme, kur kemi parasysh se ato cenojnë të drejtat e qytetarëve shqiptarë. Në këto rrethana nuk e kuptoj pse duhet i gjithë ky diskutim kur problemi është teknik dhe duhet të zgjidhet nga juristë dhe specialistë të fushës. Politizimi i kësaj situate është sa absurd aq dhe i pavend, zgjat agoninë e ndërrimit të pushtetit dhe zbatimit të vullnetit të shumicës së shprehur aq qartësisht më 23 qershor.

 Të nderuar kolegë, 

Ne sot do ta miratojmë aktin normativ dhe unë jam plotësisht e bindur se drejtuesit e qeverisë, që po merren me hartimin e këtyre akteve normative, do të bëjnë të mundur që brenda 6 muajve ky ligj të hyjë në fuqi.

Faleminderit!

Ilir Meta – Faleminderit, zonja Spahiu!

Fjalën e ka zoti Luan Rama.

Luan Rama - I nderuar Kryetar i Kuvendit, 

Zoti Kryeministër, 

Të nderuar kolegë deputetë,

Absurdi i një debati absurd e të pakuptimtë, e të padobi, gjithashtu, lidhur me ligjin për nëpunësin civil dhe pamundësia e aplikimit të tij, çka do të thotë pamundësi e përmbushjes së misionit, si dhe akti normativ i qeverisë që shqyrtojmë sot e që synon të japë kohë të domosdoshme për ta bërë të vlefshëm e të zbatueshëm ligjin që ai të mos ketë fatin e keq të mbetjes në letër, siç ka ndodhur më parë me shumë ligje dhe akte të tjera ligjore që prej dy javësh, po na shoqëron gjithkah e gjithkund. Përmasa e këtij absurdi, që mbërrin deri në kufijtë e parodisë, është domethënëse në këtë sallë me vendet bosh prej ikjes së opozitës kinse se është vrarë konsensusi, se është pushkatuar apo është grabitur konsensusi e të tjera si këto. Por le të kthehemi pak pas në kohë për të shkuar në vigjiljen e zgjedhjeve të 23 qershorit, kur u arrit një konsensus, që u madhështua aq shumë, sa të krijohej përshtypja se Shqipëria vetëm kaq ishte dashur për t’u bërë si Europa. Në fakt, qe një konsensus i çuditshëm, që përfshinte jo vetëm ligjin, por edhe afatin e validitetit të tij juridik, gjë që nuk kishte ndodhur më parë. Pra, konsensus me kusht, miratojmë ligjin, por duke siguruar që hyrja e tij në fuqi do të jetë ndryshe prej ligjeve të tjera. As 15 ditë pas botimit në Fletoren Zyrtare, as menjëherë dhe as pas dekretimit të Presidentit të Republikës, por më 1 tetor 2013. 

Në Shqipëri konsensusi quhet një gjë e madhe, sepse mes palëve politike nuk arrihet lehtë marrëveshja, por konsensusi nuk është gjuha dhe mjeti juridik i zgjidhjes së problemeve që duhet të përballojë një parlament. Në fakt, referuar historisë ose praktikës jo shumë për t’u mburrur të marrëveshjeve konsensuale, nuk ka qoftë edhe një të vetme që të mos jetë ndërtuar në dëm të dikujt ose të diçkaje tjetër. Konsensusi për ligjin e nëpunësit civil në Shqipëri u realizua më shumë si një demonstrim vullneti, bashkëpunimi në sytë e Europës, shenjë se palët mund të tërhiqen nga skajet ku ishin lidhur, sesa si një produkt i partneritetit real dhe vullnetit të mirë për të përmbushur një detyrim dhe për të garantuar një standard. 

Pra, ligji u miratua për të thënë se u arrit konsensusi dhe askush nuk pyeti më se çfarë do të ndodhte me administratën e shtetit shqiptar tani e tutje. Sa do ta shpëlajë fytyrën e njollosur të nëpunësit ky ligj dhe veprimi i tij? Në fakt, edhe gjatë dy javëve të fundit, që kur u hap debati për pamundësinë e zbatimit të ligjit “Për nëpunësin civil”, ende ankimet shkojnë nga propaganda: u prish konsensusi, u prish marrëveshja, sikur marrëveshja të kishte qenë vetvetiu shpëtimtare për gjendjen. E kujt i duhet konsensusi nëse ai konsensus është arritur si një mesatare interesash të palëve dhe nuk ofron asgjë për ndryshimin e imazhit dhe ç’është më e rëndësishmja për rolin dhe cilësinë e shërbimit të administratës publike? Me sa duket, është më e lehtë të diskutosh për çështje propagandistike sesa për thelbin e çështjeve. Këtu nuk është puna për të treguar se shqiptarët, po të duan, dinë të merren vesh, nëse ajo për të cilën bien dakord nuk ka ndonjë vlerë. Atëherë pse vlen konsensusi dhe mirëkuptimi? Kështu ka ndodhur edhe me konsensusin për ligjin e nëpunësit civil. 

Për të hyrë drejtpërdrejt në problem, pyetja që shtrohet është: Çfarë administrate dhe çfarë nëpunësi duhet të mbrojë ky ligj? Nuk po them ndonjë gjë të pathënë më parë se administrata e sotme publike në Shqipëri është nën nivelin e asaj administrate që pati ngritur Shqipëria monarkike dhe ndoshta edhe nën nivelin e Shqipërisë ideokratike. Kur ndesh në shumë zyra të shtetit nëpunësin e sotëm, të duket më i virtytshëm dhe më i kulturuar, po e po, edhe vetë Demka i Zylos së Dritëroit. Ku ka në Shqipëri nëpunës si Mitrush Kuteli, që ishin gati të hanin plumbin në ballë nga ata që u kishin shërbyer, kur erdhi puna për të zhvlerësuar monedhën shqiptare, që mbahej si një prej valutave më të forta në Ballkan dhe në Europë? Ku ka nëpunës të tillë si Petro Marko që u përgjigjej krerëve të lartë të shtetit komunist se “Zëri i Popullit” nuk ishte “Borba” dhe nuk mund të shkruante për Kosovën si “Borba”? Do të kishte një kuptim të madh insistimi për të mos e miratuar aktin normativ të qeverisë nëse realisht do të kishim një administratë të virtytshme, siç na e dëshmojnë shembujt e së shkuarës nga Mirash Ivanaj e deri te Manol Konomi. Por administrata e sotme shqiptare është pamja më e neveritshme e shtetit shqiptar. Asaj i mungon kultura e zyrës, kultura e protokollit, kultura e shkrimit zyrtar, kultura e karrierës, i mungon kultura e veshjes, kultura e etikës, kultura e guximit qytetar, i mungon kultura e shërbimit. 

Prandaj problemi ynë themelor nuk është të fetishizojmë konsensusin, por të ngremë në këmbë atë që duhet të jetë fetish. Të sigurohemi se jemi në gjendje të ndërtojmë një administratë shtetërore, së pari, të aftë e për të kryer detyrat e veta, pastaj të çliruar prej urdhrave padrinalë; një administratë që di ta mbajë shtetin në lëvizje edhe kur pakica ose shumica provokojnë krizë; një administratë që ka hijen dhe tagrin e detyruar të bëjë detyrën me betim. Neve na duhet një administratë që punon për shtetin shqiptar, një administratë e formuar, por edhe pak idealiste, një administratë që nuk e ka mendjen te rishpërndarja dhe ndarja e fitimeve, por te lartësimi i figurës së shtetit dhe nëpunësit të tij, në shërbim të qytetarit. Ne të gjithë e dimë se sa shëmtim paraqiti shteti shqiptar në 100-vjetorin e ditëlindjes së vet. 

Edhe në protokollin e Zululandit, që thotë i ndjeri Konica, nuk mund të bëhej më keq. Duhen 100 vjet të tjerë për ta shlyer atë turp, prandaj në djall një konsensus që u arrit për t’i bërë qejfin Brukselit, kur nuk ndryshon asgjë, që administrata jonë të jetë si ajo e Brukselit dhe si e vendeve të BE-së.

Le ta bëjmë ligjin që të na japë mundësinë të ngremë një administratë publike të virtytshme, konkurrente dhe të kulturuar, pastaj t’i vëmë edhe garancitë mbrojtëse të saj! Akti normativ që miratojmë sot është vetëm preludi i një procesi, që është sfida jonë më e madhe ndaj së cilës ka vetëm një zgjidhje: ta fitojmë.

Faleminderit!

Ilir Meta – Faleminderit, zoti Rama!

Dua t’ju njoftoj se në orën 14:30 parashikojmë të nisim procesin e votimit. Tre diskutantët e fundit, para se të flitet në emër të grupeve parlamentare, janë deputetët: Anastas Angjeli, Nasip Naço dhe Taulant Balla.

Zoti Angjeli, keni fjalën.

Anastas Angjeli – I nderuar zoti Kryetar, 

I nderuar zoti Kryeministër,

Të nderuar deputetë,

23 vjet, një odise e tërë, si në shumë drejtime edhe për administratën publike, i bërë dhe i ribërë ligji “Për statusin e nëpunësit civil”, edhe para zgjedhjeve të vitit 2001 mori katër vula: të BE-së, të Bankës Botërore, të FMN-së dhe të OSBE-së. Ligji i bërë, por administrata jo. Më në fund kemi një lajm të mirë për Shqipërinë dhe shqiptarët nga Brukseli: progres-raporti i paraqitur për Shqipërinë evidenton faktin se vendi ynë po ecën në rrugën e integrimit europian dhe kjo dëshmohet nga fakti se KE-ja arriti në përfundimin se Shqipëria shënoi progres të mirë në rrugën e integrimit europian, veçanërisht me miratimin e masave të përcaktuara si thelbësore për dhënien e statusit të vendit kandidat dhe duke vazhduar reformat e përcaktuara si prioritet kyç në opinionin e komisionit të vitit 2010. 

Gjithashtu, sipas KE-së, që të mund të shkojmë drejt nivelit tjetër dhe të hapen bisedimet për anëtarësim, Shqipëria duhet të përmbushë të tjera përmasa kyçe, me një fokus të veçantë në reformën për administratën, shtetin ligjor dhe të drejtën themelore.

Siç shihet, në krye të këtyre rekomandimeve është fakti se Shqipëria duhet të vijojë zbatimin e reformës për administratën publike, si një reformë kyçe. Po të vëresh progres-raportin, një vëmendje e veçantë u është kushtuar edhe ndryshimeve të bëra nga qeveria në muajin shtator, gjithnjë në terma teknikë. Pikërisht në funksion të këtij qëllimi është edhe ndërmarrja e nismës së qeverisë së paraqitur përmes këtij akti normativ që ne po diskutojmë sot. Ai është në të njëjtën vijë sjelljeje dhe harmoni me këtë rekomandim. PS-ja dha konsensusin e plotë më 30 maj të këtij viti për miratimin e këtij ligji, e ndërgjegjshme për rolin që zbatimi i këtij ligji do të sjellë në suksesin e reformës administrative. Sa kohë që ky akt është i pashoqëruar me aktet e tjera të nevojshme nënligjore, ai mbetet një akt i pazbatueshëm, mbetet vetëm në letër. Kjo nuk është as serioze dhe as e sinqertë, prandaj rivendosja në një afat të ri e zbatimit të këtij ligji, përmes aktit normativ që po diskutojmë, është i vetmi instrument për ta bërë atë të zbatueshëm. 


Çfarë kërkohet të zbatohet përmes këtij ligji dhe akteve të tij nënligjore, të pritshme për t’u bërë brenda afatit që akti normativ ofron? Një reformë tërësore e thellë dhe administrative, përmes së cilës duhet të arrihet: së pari, një administratë e re apolitike, e konsoliduar dhe e stabilizuar, në shërbim të shtetit dhe ligjit dhe jo të vendimeve politike. Të jetë një administratë e bazuar në rekrutimet sipas kritereve ligjore dhe transparente. Së dyti, një administratë e aftë profesionalisht, e kualifikuar dhe me përvojë, e rekrutuar në bazë të meritokracisë dhe kritereve ligjore dhe jo sipas vendimeve politike, nepotike, farefisnore, miqësore, abuzive dhe korruptive. 

Së treti, një administratë e përkushtuar në shërbim të administrimit dhe zbatimit të politikave të zhvillimit dhe të integrimit të vendit, bazuar në Kushtetutë, në ligj, në dije dhe profesionalizëm, e motivuar, e cila kontribuon.

Të nderuar deputetë, i theksova të gjitha këto, sepse qëndrimi i opozitës gjoja në emër të konsensusit, është vetëm një përpjekje e dështuar për të mbrojtur atë pjesë të administratës publike, e cila ka zaptuar vendet e punës në kundërshtim të plotë me kriteret e mësipërme.

Kjo është arsyeja që sot në këtë administratë gjen shumë militantë dhe pak administratorë, shumë të korruptuar dhe pak të ndershëm, shumë të pseudo shkolluar dhe pak të mirarsimuar, ndërkohë që qindra dhe mijëra vetë, me përvojë gati 20-vjeçare, mes tyre edhe ata që lindën në fillim të viteve ‘90 nga prindër që ëndërronin një Shqipëri europiane, që kanë studiuar në universitet e vendit tonë dhe në vendet më të zhvilluara të Europës dhe në SHBA, të rikthyer për të kontribuar në zhvillimin dhe integrimin e vendit, i kanë gjetur dyert e mbyllura në administratën publike gjatë këtyre viteve. Një pjesë e mirë e tyre, të zhgënjyer, të dëshpëruar dhe të lodhur, i është shtuar armatës së të papunëve, një pjesë tjetër emigracionit, duke belbëzuar se ky vend nuk bëhet.

Jo, të nderuar kolegë deputetë, dhe ju që na ndiqni. Ky vend bëhet dhe ne do ta bëjmë. Do ta bëjmë duke zhbërë jo thjesht administratën, por duke zhbërë filozofinë e të paaftit, filozofinë e të paditurit, filozofinë e të korruptuarit, të dallaveraxhiut, të servilit, të nepotikut. Koha e tyre tashmë ka mbaruar. Gati gjysmë shekulli tranzicion, me pehlivanllëqe të tilla, kur të gjithë bëjnë sikur punojnë dhe të gjithë përfitojnë dhe zhvatin, është vetëm një dramë, e cila nuk mund të vazhdojë më. 

Një kohë tjetër ka trokitur në Shqipëri: koha europiane, të cilën statusi i vendit kandidat na e ofron, por edhe na obligon. Është koha e administratës së dijes dhe të gjithëpërfshirjes së meritokracisë dhe të punës, të respektimit të ligjit, të Kushtetutës dhe efikasitetit në punë. Këtë duam dhe do të bëjmë. Miratimi i këtij akti na hap rrugën ta realizojmë me sukses atë.

Faleminderit!

Ilir Meta – Faleminderit, zoti Angjeli!

Fjalën e ka deputeti Nasip Naço!

Të njoftohen të gjithë deputetët se në orën 14:30 do të fillojë procesi i votimit!

Nasip Naço – I nderuar zoti Kryetar, 

Të nderuar kolegë deputetë,

Shtyrja nga axhenda e miratimit të aktit normativ në kërkim të konsensusit të opozitës tregon qartë përpjekjen e maxhorancës për të ndihmuar edhe opozitën që të gjejë rrugën e arsyes lidhur me domosdoshmërinë e një vendimmarrjeje të këtij Kuvendi, si e vetmja mundësi për të mos lejuar një vakum ligjor, që do të shkaktonte hyrja në fuqi e ligjit të ri, në mungesë të plotë të akteve nënligjore.

Ligji është miratuar me konsensus, të cilin ne e kemi dhënë, por, që ai të zbatohet, do të duhej të hartoheshin edhe disa akte nënligjore, të cilat ende nuk janë përgatitur. Kjo është një gjendje fakti, e cila është paralajmëruar më përpara nga DAP-i dhe nga drejtuesit e projektit SIGMA të BE-së, bashkautorë të draftimit të këtij ligji.

Ndryshimi i datës së fillimit të efekteve të ligjit nuk është një praktikë e re për legjislativin shqiptar. Për të qenë korrekt me publikun, por edhe me partnerët tanë ndërkombëtarë, që kanë asistuar dhe asistojnë në këtë fushë, do të doja të theksoja faktin se praktikisht akti normativ nuk ndryshon në asnjë nen në përmbajtjen dhe frymën e ligjit “Për nëpunësin civil”, por vetëm shtyn hyrjen në fuqi, për shkak të pamundësisë objektive të zbatimit të tij. E theksoj këtë, sepse gjithë këto ditë kemi dëgjuar nga opozita refrenin se ligji po ndryshohet për qëllime politike dhe klienteliste. 

Të nderuar kolegë deputetë, 

Ndërkohë jemi përpara realitetit të mungesës së akteve nënligjore dhe natyrës së përgjithshme të ligjit; kohës së pamjaftueshme për të bërë rregullime sipas procesit legjislativ, nevojës për organizim institucional, efekteve financiare mbi buxhetin e shtetit dhe gjendjes ekonomike financiare. Nisur nga të gjitha këto, akti normativ thekson se ky ligj nuk mund të hynte në fuqi më 1 tetor 2013, ashtu siç ishte parashikuar në muajin maj, kur maxhoranca dhe opozita e kohës e miratuan atë me konsensus. 

Në bazë të nenit 101 të Kushtetutës, Këshilli i Ministrave ka të drejtën e nxjerrjes së këtyre akteve rregullatore me fuqinë e ligjit. 

Sigurisht që nxjerrja e tyre nuk është e pakufizuar. Ajo testohet përmes disa filtrave, si formalë, por edhe thelbësorë. Praktika shqiptare ka njohur përdorimin e këtij mjeti edhe për ndërhyrje legjislative në ligjet me shumicë të cilësuar. Në këtë këndvështrim, vlerësimi i cilësisë kushtetuese të aktit normativ është i lidhur me kuptimin e elementeve, si nevoja dhe urgjenca për nxjerrjen e aktit normativ me fuqinë e ligjit. 

Për shqyrtimin e kësaj çështjeje duhet të marrin përgjigje një sërë pyetjesh që lidhen me kuptimin kushtetues të termave “nevojë” dhe “urgjencë”. Këto situata përfaqësojnë një gjendje jo të zakonshme në jetën e vendit, ku evidentohet dukshëm rreziku i ardhjes së pasojave të dëmshme për interesat publike. Ky rrezik dikton nevojën e masave të menjëhershme, por që legjislacioni ekzistues nuk i mundëson dot.

Nga kuptimi i përmbajtjes së nenit 101 të Kushtetutës rezulton se i përket qeverisë të bëjë vlerësimin faktik dhe substancial të këtyre elementeve. Ajo nuk mund të ndërmarrë një nismë për nxjerrjen e një akti normativ me fuqinë e ligjit, pa e vlerësuar më parë në rrethanat e krijuara që kanë shkaktuar nevojë dhe urgjencë. Në rastin konkret nevoja për të ndërhyrë kushtëzohet nga këto argumente. Ligji nr. 152 2013 krijon pasoja financiare për buxhetin shtetit, të cilat nuk janë parashikuar në ligjin nr. 1192012, datë 17. 12. 2012 për buxhetin e vitit 2013.

Referuar neneve 2, 3 dhe 4 të ligjit nr. 152, të vitit 2013, rezulton se statusi i nëpunësit civil do të shtrihet edhe për nëpunës të tjerë të administratës, të cilët nuk e gëzojnë këtë status. Numri i nëpunësve civilë, bazuar në skemën aktuale të strukturave të Institutit të Administratës Publike, me ligjin nr. 152, 2013 rriten nga 6000 në 20000 punonjës. Pra, numri i nëpunësve civilë rritet me më shumë se trefish dhe kjo, pa dyshim, do të shoqërohej me efekte financiare, të cilat do ta rëndonin buxhetin e shtetit.

Përfshirja në shërbimin civil do të thotë kosto më të mëdha administrative për realizimin e çdo aspekti, që lidhet me marrëdhëniet e punës, me trajnimet, me vlerësimet e punës, lëvizjet paralele apo ngritjen në detyrë, ashtu si edhe qëndrueshmëria në rastet e ristrukturimeve të institucioneve si pjesë e shërbimit civil etj. Hyrja në fuqi e ligjit nr. 152, datë 01.10.2013 pengonte Këshillin e Ministrave, si edhe institucionet e tjera, si pjesë e fushës së zbatimit të ligjit për ta vënë në zbatim këtë ligj. Sipas dispozitave të këtij ligji, pranimi në Shërbimin Civil, nenet 20, 24, lëvizja paralele apo ngritja në detyrë, nenet 25, 32 etj. kërkojnë procedura të veçanta dhe ngritjen e komisioneve përkatëse. 

Ligji nr. 152/ 2013 është një ligj me një natyrë të përgjithshme, i cili kërkon domosdoshmërisht specifikim më të detajuar të parashikimeve dhe proceduarve përkatëse. Referuar nenit 69 të ligjit, detajimi do të bëhet me akte nënligjore, të cilat duhet të miratohen nga Këshilli i Ministrave. Aktet nënligjore aktualisht mungojnë, madje, puna për hartimin e tyre nuk ka nisur aspak deri tani. Vetë neni nr. 69 i ligjit 152/ 2013 parashikon një afat 3-6 muaj për përgatitjen e këtyre akteve nënligjore, për hyrjen në fuqi të tyre. 

Të nderuar kolegë,

Ligji i ri i shërbimit civil duhet të jetë një ligj i përgjithshëm, që përcakton parimet dhe vendos standardet e përgjithshme të menaxhimit dhe përgjegjësitë përkatëse në përputhje me parimet themelore të hapësirës administrative europiane. 

Detajet procedurale dhe teknike duhet të lihen për t’u zgjidhur nga aktet nënligjore, të cilat duhet të sanksionojnë qartësisht mënyrën se si qeveria dhe institucionet planifikojnë të zbatojnë ligjin primar. Nevoja për një shërbim civil, profesional, të paanshëm dhe efikas, si edhe rëndësia e një reforme të shërbimit civil, janë prioritetet e qeverisë shqiptare.

Ne sot jemi të inkurajuar nga propozimi i statusit dhe jemi të qartë se rritja e kapaciteteve për të vazhduar reformën në zhvillim të vendit dhe modernizimin e ekonomisë dhe shoqërisë janë dhe do të mbeten angazhimet kryesore për përgatitjen e Shqipërisë për asociimin në BE dhe më tej për anëtarësimin e saj të plotë.

Të nderuar kolegë deputetë, 

Në fund të fjalës sime do të kërkoja sidomos nga kolegët e opozitës të vijnë në sallë dhe me të njëjtën frymë konsensusi që shoqëroi miratimin e tij, të japin sot dakordësinë për miratimin e këtij akti normativ, i cili, përkundër çdo paragjykimi politik, nuk bën gjë tjetër, veçse i jep ekzekutivit kohën e duhur për të miratuar të gjithë paketën e akteve nënligjore që kërkohen për të bërë të zbatueshëm ligjin. Ligji është i barabartë për të gjithë.

Faleminderit!

Ilir Meta – Faleminderit, zoti Ministër!

Fjala është për deputetin Taulant Balla.

Taulant Balla – Zoti drejtues i seancës,

I nderuar zoti Kryeministër,

Të nderuar kolegë deputetë,

Në fakt, më shumë se në çdo seancë tjetër parlamentare, besoj se sot do të kishte qenë e udhës që opozita të ishte vetë këtu prezente, për shkak se sot në ato karrige kanë qenë ulur një pjesë e madhe e atyre që qeverisën vendin në 8 vjetët e shkuara, ish-kryeministri, ish-kryetarja e parlamentit, ish-ministra. Do të doja që këtë debat ta bënim ballë për ballë me ta sot, për t’u treguar se çfarë kanë bërë ata në këto 8 vjet me administratën publike, nga të cilat ne kemi mësuar dhe, sigurisht, duam t’i garantojmë publikut, që e ndjekë sot këtë seancë, se nuk do t’i bëjmë kurrë këto gabime me administratën publike që bëri qeveria, e cila u dënua me votë popullore më 23 qershor të këtij viti.

Po i filloj me radhë disa dokumente, që besoj se është hera e fundit që po i nxjerrim sot përsëri nga arkiva e paudhësive të qeverisë së kaluar, për t’i kujtuar publikut se si janë sjellë këta ish-ministra me administratën publike, për të cilën sot derdhin lot krokodili, që ne duam ta mbrojmë më së fundi me një ligj të plotë, me një kuadër ligjor të plotë për vite me radhë. 

U ndërrofshin maxhorancat zgjedhje pas zgjedhjesh, por të mos ketë më ashtu siç ka ndodhur me administratën publike në 8 vjetët e shkuara.

Kam këtu një letër të Kuvendit të Shqipërisë, nga zyra e ish-kryetares së Kuvendit të Shqipërisë, e cila më 19 shtator 2005 i drejtohet Ministrisë së Brendshme dhe i thotë: “Zonja Jozefina Topalli, Kryetare e Kuvendit. Shtetasi Dhimitër Velko më është drejtuar dhe kërkon punë. Për këtë qëllim i kërkohet Ministrisë së Brendshme të ndihmohet për të punësuar zotin Dhimitër Velko në një nga sektorët më të rëndësishëm të Ministrisë së Brendshme, sepse është një ndër anëtarët më të përkushtuar të PD-së”. Xhozefina ia dërgon ministrit të Brendshëm të asaj kohe për ta futur në punë, sepse ishte anëtari më i përkushtuar i PD-së. “Ai nuk ka arsim përkatës, por mundohuni ta sistemoni në punë.”

Kam një letër tjetër këtu, e cila është më e rëndë akoma, sepse personi që e dërgon sot është edhe President i Republikës, por nuk ka problem. 

“12 tetor 2005, Dega e Partisë Demokratike, Tiranë. Drejtuar zotit Sokol Olldashi. Ju përcjell propozimet e grup-seksionit nr. 6 për largimin nga puna të punonjësve të poshtëshënuar të policisë. Këta persona janë të majtë, të lidhur me drejtues të Partisë Socialiste dhe të LSI-së”. Dhe vazhdon lista me radhë. 

Kam këtu një letër tjetër. Kjo është më e turpshme, sepse e ka firmosur ministri i Drejtësisë i asaj kohe, zoti Aldo Bumçi, se ky i bënte këto letrat. Përgjigje ankese për dy punonjës të administratës publike të larguar nga puna: “Marrëdhënia juridike e funksionarëve publikë merr fund për motive politike”, e thotë ministri. Këtu kam pafund. Nuk besoj se kolegët e opozitës, përfaqësuesit e PDIU-së, që janë sot këtu në seancë, do të kishin dëshirë t’i shikonin një për një. Të gjitha këto letra janë për punonjës dogane. Ridvanit i shkonte letra e grup-seksionit të PD-së në Korçë dhe Ridvani thotë: “Të merrni masa për t’i punësuar gradualisht në sektorë të doganës dhe të tatimeve”. Kështu vazhdojnë edhe të tjerat.

Sigurisht, këto janë letra që tashmë i takojnë së shkuarës, por ajo që thashë në fillim dhe dua ta përsëris është fakti që PD-ja, pra opozita e sotme duhet të ishte vet në sallë dhe të bënim një debat për të mirën e administratës publike. E mira e administratës publike është pikërisht në disa çështje që janë adresuar tek akti normativ, të cilin edhe BE-ja, jo më larg se dje, e pranoi që ishte i domosdoshëm. Realisht, akti normativ është i domosdoshëm, sepse plotëson një vakum ligjor që krijohej nëse ligji hynte në fuqi ashtu siç ishte.

Unë kam qenë deputeti që në ditën e miratimit të projektligjit, jam ngritur, kam folur në emër të opozitës dhe kam propozuar datën 1 tetor, me arsyetimin e bërë në këtë seancë që t’i lëmë kohë qeverisë të propozojë akte nënligjore. I lamë 4 muaj kohë qeverisë së atëhershme për të përgatitur dhe propozuar akte nënligjore. Asnjë! Nuk doli asnjë vendim i Këshillit të Ministrave dhe asnjë urdhër që të kishte për zbatimin e projektligjit. Të gjithë jemi ligjvënës, pjesa më e madhe janë këtu prej shumë vitesh dhe e dinë mjaft mirë që një ligj e ka vlerën zero nëse nuk bashkëshoqërohet me akte nënligjore. Për ligjin e nëpunësit civil, që flasim sot, nuk ka asnjë akt nënligjor, asnjë vendim të Këshillit të Ministrave, asnjë urdhër, asnjë udhëzim. 

BE-ja përshëndet aktin normativ të propozuar nga qeveria, i cili përmbush një domosdoshmëri që lindi pas vakuumit ligjor që krijohej nëse hynte në fuqi ligji siç ishte. Sigurisht, i kërkojmë qeverisë që me hyrjen në fuqi të ligjit, ashtu siç është formuluar akti ligjor, të vendosë afate, siç po e përsërisim në çdo komision parlamentar tashmë. Vjen një projektligj për një çështje të caktuar dhe duhet të ketë afat brenda 30 ditëve, brenda 60 ditëve, brenda 90 ditëve, pra të bëhet plotësimi i një ligji me akte nënligjore, sepse në të gjitha progres-raportet, të viteve 2008, 2009, 2010, 2011, 2012, edhe ai i djeshmi, një gjë thotë Brukseli për ne: “Bëjnë ligje, por nuk i zbatojnë”. Këtë sëmundje e pati edhe ligji në fjalë, sepse ishte ligji i Saliut. Iku Saliu dhe ne do të ndryshojmë mënyrën e sjelljes së qeverisë dhe të parlamentit me ligjet që do të miratojmë dhe, sigurisht, jemi të gatshëm për të krijuar kushtet e ngritjes dhe forcimit të një administrate publike ashtu siç e meriton Shqipëria, siç e thanë edhe të gjithë kolegët e mi parafolës: “Shqipëria europiane meriton një administratë publike europiane”

Faleminderit!

Ilir Meta – Faleminderit, zoti Balla!

Fjalën e ka Kryeministri, zoti Edi Rama. 

Më pas do të shprehen kryetarët e grupeve parlamentare.

Edi Rama – Dua të falënderoj të gjithë ata që kontribuan në këtë pjesë të seancës, për aktin normativ, si dhe të nënvizoj me kënaqësi faktin që u fol qartë dhe në mënyrë të argumentuar, iu komunikuan publikut të gjitha arsyet ku mbështetet ky akt, pa iu vërsulur opozitës dhe pa e kthyer këtë debat në një debat me frymë urrejtjeje, me frymë mllefi, me frymë denigrimi për opozitën.

Kjo është vija jonë e sjelljes ndaj opozitës, kjo është vija jonë e re e sjelljes si një qeveri e lindur nga vullneti sovran për të mbyllur një herë e mirë kapitullin e keqqeverisjes, duke i ndarë shqiptarët në të mirë e në të këqinj në këtë sallë dhe duke i ndarë palët në partizanë të Brukselit apo në diversantë të SHQUP-it.

Unë kam disa gjëra për të shtuar me shpresën se i duhen këtij debati dhe me bindjen se i duhen publikut. Kur e kemi marrë për herë të parë sinjalin e alarmit për pazbatueshmërinë e ligjit në fjalë dhe për nevojën e këtij akti normativ? E kemi marrë kur drejtoresha e Administratës Publike (që çdo gjë mund të thuhet, por nuk mund të thuhet se përfaqësonte Partinë Socialiste, Lëvizjen Socialiste për Integrim dhe as shumicën e re qeverisëse), na ka njoftuar me shkrim të gjitha arsyet pse rrezikonim që në datën 1 tetor të gjendeshim në kushtet e një vakumi absolut dhe në kushtet e mosfunksionimit të qeverisë dhe të shtetit. Menjëherë kemi kontaktuar projektin e asistencës së BE-së (SIGMA-n), që na ka konfirmuar një për një të gjitha arsyet e shtruara nga drejtoresha e Administratës Publike të këtij vendi.

Në këto kushte jemi ulur dhe kemi nisur punën me ekspertizë dhe me vullnetin e mirë që në këtë proces të përfshijmë edhe opozitën. Ky akt normativ nuk ka lidhje me prishje të asnjë konsensusi, por është shprehje e përgjegjshmërisë dhe e përgjegjësisë së qeverisë dhe të kësaj shumice të re; është e përgjegjshmërisë për t’i dalë përpara vakumit absolut, ku do të gjendeshim dhe e përgjegjësisë për ta udhëhequr këtë vend në rrugën e duhur.

Kush flet për prishje konsensusi dhe kush kërkon konsensus abstrakt, nuk duhet ta harrojë për asnjë çast se kjo shumicë gëzon fuqinë konsensuale që jep Kushtetuta e Republikës së Shqipërisë me plot 84 vota. Nuk besoj se gjej mosdakordësi në asnjë mendje të arsyeshme nëse them se po t’i kishte 84 vota shumica e deridjeshme, do të kishim parë shumë më keq se ç’pamë, kur për vite të tëra nuk e pamë asnjëherë të shtrirë sinqerisht dorën e bashkëpunimit, por vetëm në kushtet detyruese të mungesës së votave dhe kur asnjëherë nuk e pamë ish-kryeministrin e vendit të kërkonte dialog pa kushte.

E pra, këtu është vendi për të numëruar ftesat e njëpasnjëshme të bëra nga një grup i posaçëm i ngritur nga qeveria për dialog me opozitën, në përbërjen e të cilit ishin zëvendëskryeministri, ministri i Marrëdhënies me Parlamentin, ministrja e Integrimit dhe ministrja përgjegjëse për Administratën Publike. 4 anëtarët e qeverisë, nuk e teproj po të them, u janë lutur përfaqësuesve të opozitës së sotme dhe të gjitha grupeve opozitare, që të uleshin për të biseduar. Ata kanë pasur vetëm një përgjigje pozitive dhe kanë mundur të bëjnë vetëm një bashkëbisedim me partinë që gjendet edhe sot këtu në sallë, me PDIU-në, dhe unë i falënderoj, edhe pse nuk e kuptoj votën e tyre kundër. 

Të gjithë të tjerët kanë refuzuar në mënyrë absurde bashkëbisedimin, ashtu sikundër le të kërkojmë në arkivin e 8 vjetëve të qeverisjes së mëparshme një ftesë të vetme me shkrim, publikisht, të kryeministrit të deridjeshëm për kryetarin e opozitës dhe për drejtuesit e tjerë të opozitës për të kërkuar asgjë tjetër, përveç dialogut! Asgjë tjetër përveç atij instrumenti që ndan demokracinë dhe barbarinë, që ndan ata që qeverisin me vetëdijen, se nuk janë aty për të sunduar, nga ata që me votën e marrë me pahir sundojnë me idenë e gjithëpushtetshmërisë. Kjo është e vërteta e gjithë kësaj kohe, dhe kjo do të jetë përsëri e vërteta e gjithë kohës në vijim.

Sot, deputetët e Partisë Demokratike nuk janë në sallë, por sot nuk ka një demokrat të vetëm në gjithë Shqipërinë që të ndihet i lënduar, siç janë lënduar socialistët dhe siç është lënduar një popull i tërë nga 1001 shpifje, sharje, denigrime në çdo seancë ndaj opozitës së deridjeshme. Sepse për ne, edhe pse nuk është këtu, Partia Demokratike është opozita më e madhe e këtij vendi dhe nuk është as antishqiptare, as antieuropiane, as antiçfarëdo gjëje qoftë, përveçse është në rrugën e saj, të cilën e ka zgjedhur me të drejtën e vet. Për ne është e gabuar, për ta është e drejtë, ata vendosin, populli gjykon.

Nga ana tjetër, dua ta rinënvizoj për të gjithë ata që besojnë te konsensusi si një mekanizëm absurd, se për ne konsensusi është nevojë, por nuk është domosdoshmëri. Ne jemi këtu për të dëgjuar, kemi kërkuar të dëgjojmë, nuk kemi mundur të dëgjojmë, sepse nuk kanë dëshiruar të flasin. Kanë zgjedhur ta bëjnë këtë nga barrikadat e tribunave mediatike, por ai nuk është dialog. Ama ne jemi këtu për të udhëhequr dhe ne do të udhëheqim pa humbur asnjë minutë të kohës këtij vendi në pritje të cilitdo konsensusi. Ne e kemi bërë të qartë për të gjithë atë që kemi lexuar qartë nga vota e 23 qershorit. Shqiptarët kanë vendosur të na japin një votë për të mos na lënë asnjë alibi. Nuk na kanë dhënë një mandat të thjeshtë, por na kanë dhënë mandatin më të fortë që një shumicë ka pasur qysh prej vitit 1992, që nesër të na kërkojnë llogari një për një. 

Në kërkesën e tyre të llogarisë nesër ne nuk mund të justifikohemi me asnjë minutë të humbur pse opozita nuk donte të dëgjonte, pse opozita nuk donte të dialogonte, pse opozita nuk donte të votonte, pse opozita nuk donte të vinte në Parlament. Këto janë të gjitha zgjedhje sovrane të opozitës. Ndërkohë që zgjedhja sovrane e popullit sovran është tjetër. Populli sovran ka vendosur të na japë këtë mandat për të mos na lënë asnjë shteg nga ku t’i shpëtojmë kërkesës ulëritëse të këtij vendi për drejtësi, nga ku t’i shpëtojmë kërkesës ulëritëse të këtij vendi për rimëkëmbje ekonomike, nga ku t’i shpëtojmë kërkesës ulëritëse të këtij vendi për një administratë në shërbim të qytetarëve të këtij vendi, dhe jo për një administratë që është vegël e pushtetarëve në këtë vend.

Ndryshimi mes nesh dhe atyre që deri dje ishin në vendin ku jemi ne sot është se ata ishin në pushtet, ne jemi në qeverisje. Ky është një ndryshim shumë i madh kulturor, politik dhe thelbësor për natyrën e bashkëjetesës në një vend. 

Ndërkohë, lejomëni të shtoj se është e drejta e çdo opozite që të mbështetet në vlera dhe në parime, të cilat shpesh herë mund të mjegullohen edhe nga natyra burokratike e integrimit edhe nga natyra burokratike e marrëdhënieve me botën. Por në këtë rast është krejt e qartë, është më e qartë se në shumë e shumë raste të tjera, kur edhe e vërteta më e kthjellët ha diskutim, se ky akt normativ ka të gjithë mirëkuptimin e Bashkimit Europian, në emër të të cilit gabimisht flet opozita, e cila mungon këtu sot në sallë, çka do të thotë se për ne ky proces është sprova më e madhe europianizuese e këtij vendi. 

Unë nuk e di se për çfarë do të mbahet mend kjo shumicë në ditën kur do të bëhen të gjitha llogaritë, por di një gjë, që, nëse kjo shumicë nuk do të mbahet dot mend se arriti të ndërtojë një administratë në shërbim të qytetarit, gjithçka tjetër do të jetë shumë relative dhe lehtësisht e harrueshme në kohë, sepse, tek e fundit, ajo çka na mban sot ende kaq larg Europës, ajo çka sot mban larg shumë forca, shumë burime, shumë energji ndërtuese që mund të drejtohen nga Shqipëria, është në krye të herës mungesa e një administrate të besueshme, që shërben në funksion të të gjithë atyre vlerave dhe parimeve të shkruara më së miri në Kushtetutën e këtij vendi, që, le ta themi sot e gjithë ditën, është një libër i shkelur me këmbë për vite e vite të tëra.

Më lejoni tani t’ju jap vetëm një pjesë të vogël të rezultateve të deritanishme të faktit se ligji ka hyrë në fuqi, por nuk i ka filluar efektet e veta, që do të thotë se ndërkohë ne kemi punuar ditë e natë intensivisht për një ristrukturim të nivelit të parë të qeverisjes nga Kryeministria tek të gjitha ministritë, duke pasur parasysh edhe faktin se kemi një kompozim tjetër të qeverisë dhe kemi dy ministri të reja, të cilat sot nuk do të ngriheshin dot në rast se ne nuk do të kishim shtyrë efektet e këtij ligji, që e përsëris, ka hyrë në fuqi në bazë të konsensusit me të cilin është votuar. Kemi bërë një premtim solemn të gjithë bashkë për një qeverisje eficiente dhe transparente dhe për një qasje inovative në mënyrë që të transformojmë gjithë procesin qeverisës. 

E pra, sot unë mund t’ju them se ndërkohë që kemi dy ministri më shumë, kemi edhe dy ministra më shumë të shtetit, kemi reduktuar kostot e qeverisë me 15 për qind, kemi hequr hallkat e tepërta në menaxhim, kemi hequr struktura, që nuk janë të lidhura me njëra-tjetrën, por që i mbivendosen njëra-tjetrës dhe kemi vënë shërbimin ndaj qytetarëve në qendër të të gjithë procesit të ristrukturimit të nivelit të parë të qeverisë.

Sikur të mos kishim dy ministri të reja, ku një numër i caktuar funksionesh janë të detyrueshme, sot me një qeveri “më të madhe” për nga numri i ministrive dhe ministrave do të kishim 20 për qind më pak shpenzime, por, gjithsesi, do të kemi 15 për qind më pak shpenzime. Në këtë strukturë kemi disa risi shumë të rëndësishme, risi që do t’i shërbejnë cilësisë së qeverisjes, do t’i shërbejnë qytetarit shqiptar dhe dinjitetit të këtij vendi. Do të shpenzojmë (së paku në fazën e parë, sepse unë besoj se do të ketë dhe një fazë të dytë për shkurtime të tjera) 15 për qind më pak nga paratë e shqiptarëve, duke krijuar:

Së pari, një rrjet kombëtar antikorrupsion me një koordinator masash parandaluese antikorrupsion në çdo ministri dhe me koordinatorin kombëtar antikorrupsion që është ministri i Çështjeve Vendore;

Së dyti, kemi fuqizuar kapacitetet integruese dhe kemi krijuar kushte që të përfitojmë realisht nga programet e asistencës nga Bashkimi Europian duke lidhur bashkë ministritë, Kryeministrinë dhe duke fuqizuar veçanërisht Ministrinë e Integrimit Europian, me një rritje 20 për qind;

Së treti, kemi ndërtuar në gjithë strukturën e re të qeverisë një model planifikimi dhe menaxhimi strategjik tërësisht të munguar dhe një skemë financimi në bazë të rezultateve;

Së katërti, jo vetëm në Kryeministri, por në çdo ministri do të ngrihet Njësia e Jetësimit të Prioriteteve, e cila do të jetë një njësi speciale e ngarkuar për të ndjekur gjithë ecurinë e vendimeve dhe të urdhrave që kanë të bëjnë me prioritetet; 

Së pesti, të krijojmë Rrjetin Kombëtar të Inovacionit dhe të Teknologjisë së Informacionit duke pasur një nyje të këtij rrjeti në çdo ministri, nën koordinimin e ministres, dhe duke e kthyer gjithë këtë rrjet në bërthamën strategjike të zhvillimit në këtë sektor;

Së fundi, kemi shtuar platformën e redaktorit gjuhësor në nivelin e parë të qeverisjes për të shpëtuar gjuhën shqipe, e cila është në përpëlitjet e fundit, për të shpëtuar germat e gjuhës shqipe, janë një specie në zhdukje: “ë-ja” dhe “ç-ja”, që mund të duken gjëra të vogla në një vend ku gllabërohen pasuri kombëtare me një të rënë të lapsit dhe jo më dy pika mbi një “e” të shkretë. 

Por jo vetëm kaq. Numri total i punonjësve në qeverinë e deridjeshme, flas gjithmonë në Kryeministri dhe në ministri, tani do të zbresim më poshtë, për të bërë shkurtime të tjera, nga 2162 që ishte do të shkojë në 1834. Shkurtimet nuk janë pjellë e thjeshtë dhe vetëm e idesë “hajde të shkurtojmë”. Jo! Shkurtimet janë të balancuara dhe në funksion të prioriteteve, që do të thotë se, nëse në një pjesë të strukturës së qeverisë kemi shkurtime drastike në burokraci, kemi shkurtime drastike në funksion të luftës ndaj parazitizmit që thith para publike, në një pjesë tjetër kemi rritje në funksion të prioriteteve.

Më lejoni t’ju jap pak pamje. Në qeverinë paraardhëse, 25% e punonjësve të lidhur me ekonominë punonin në financë dhe vetëm 10% ishin të lidhur me zhvillimin ekonomik dhe me energjinë, përkatësisht si një nga prioritetet themelore të zhvillimit të këtij vendi. Sot kemi një ridimensionim të këtyre raporteve; kemi 21% të punonjësve që do t’i dedikohen financës dhe kemi respektivisht plus 14% që do t’i dedikohen zhvillimit ekonomik dhe energjisë si prioritet. Po ashtu kemi bërë një ulje shumë shembullore në nivelin e parë, kur vjen puna për shërbime publike, për t’i çuar shërbimet publike te qytetarët dhe jo për të mjelë qytetarët në emër të shërbimeve publike. Kështu që ministritë e linjës së shërbimeve, të gjitha shkurtohen drastikisht. Ndërkohë, linja e shërbimeve drejtpërdrejt me qytetarin, në arsim, në shëndetësi, në mirëqenie sociale, forcohet aty ku qytetari e kërkon shërbimin.

Edhe një e dhënë tjetër. Flasim për integrimin evropian. Është për të ulur kokën me turp, kur dëgjon se çfarë komentesh kanë partnerët tanë lidhur me aftësinë tonë që integrimin ta kalojmë nga një propagandë e përditshme antiopozitare në një instrument për të projektuar të nesërmen, duke thithur fonde nga Bashkimi Evropian. Deri dje raporti punë të jashtme dhe integrim ishte: 71% punë të jashtme, 29% integrimi. Punët e jashtme ishin përqendruar tek telegramet urgjente se kush është sharja e radhës për kryetarin opozitës dhe për opozitën. E gjithë tufa e trupit diplomatik, tufa e kushërinjve, e dhëndurëve, e nuseve, e mbesave turrej për të mbushur veshët e miqve dhe partnerëve të këtij vendi me “çfarë e keqe i kishte rënë në kokë Shqipërisë, që kishte opozitën nëpër këmbë”. Sot jemi në një raport komplet tjetër: nga 71% punët e jashtme kanë shkuar 61% dhe nga 21% integrimi ka shkuar në 39%. Flasim gjithmonë në nivelin e ministrive.

Sundimi i ligjit.

Cili është sundimi i ligjit? Në këtë lloj mejhaneje, ku koburja ka zënë vendin e mikrofonit dhe ku në vend të këngëtarit është killeri i radhës në çdo lokal, deri dje ishte 63% punët e brendshme, vetëm 37% drejtësia. Sot kemi një përmbysje të raportit: vetëm 58% punët e brendshme dhe 42% drejtësia. Flasim gjithmonë në nivel ministrish. Flasim në atë nivel që çoi në një reduktim drastik të frymorëve, në atë folenë e konviktit të dikurshëm të deputetëve, që ishin bërë 800 e ca njerëz, Drejtoria e Përgjithshme e Policisë. Ndërkohë që njerëzit vriteshin rrugëve, duhej një orë që të mbërrinte policia. Kjo ka ndryshuar! Në zyra do të rrinë pak më shumë se 200 njerëz, ndërkohë që të gjitha forcat do të shkojnë pranë qytetarëve, atje në terren. 

Kjo është reforma jonë dhe është vetëm faza e parë, vetëm në vijën e parë. Po ashtu ka ndryshuar rrënjësisht struktura e Kryeministrisë, nga një kryeministër me 24 këshilltarë dhe me një kabinet mbi 30 veta, do të kalojmë në një Kryeministri, ku kabineti është vetëm 13 veta, plus një, Kryeministri, dhe ku pjesa tjetër do të jetë e angazhuar drejtpërdrejt me reformat, me ndjekjen e punëve, me ndjekjen e fatit të investimeve të huaja, me ndjekjen e fatit të njerëzve në administratën publike e me radhë.

Ndërsa kur vijmë te pjesa tjetër, te pjesa që ka të bëjë me kush po flet e çfarë po na thotë në mbrojtje të administratës dhe të nëpunësit civil, atëherë kjo vërtet i kalon kufijtë e atij durimi që përmban edhe gazin e madh që thoshte Faik Konica: “Atë të papërmbajturin gaz që të rrëmben kur shikon shqiptarë që i bien gjoksit për atë që nuk janë dhe kërkojnë nga ty atë që kurrë nuk e kanë bërë për veten e tyre.”

Mjafton t’ju them se sot gjendemi vetëm përpara fillimit të auditimit të tatimeve të Shqipërisë. Ndërkohë që ky vend dhe ky popull është sot i ngërthyer nga litari i një krize ekonomike, që ka në bazën e vet borxhet dhe një pjesë e rëndësishme e borxheve lidhen me TVSH-në, Tatimin mbi Vlerën e Shtuar të parimbursuar, ndaj kompanive që kanë bërë punë dhe që i kanë shërbyer këtij vendi, falë kontratave. Çfarë na del përpara? Na dalin përpara miliona rimbursime TVSH-je për kompani fantazmë, që nuk ekzistojnë, rimbursime TVSH-je të bëra deri ditën e fundit. 

Ashtu sikundër, më 30 shtator, Qeveria emëron drejtorin e ri të ALUIZNI-t dhe më 1 tetor, drejtori i vjetër i ALUIZNI-t merr me kontratë më shumë se 200 të tjerë, të 200-tët të marrë arbitrarisht! Dhe çfarë ndodh? Ende më interesante. Në rast se shohim punonjësit e deritanishëm me kontratë të ALUIZNI-t , jo këta të shtuarit në fund, dhe ata me emërim të përhershëm, gjejmë që inxhinierët janë me kontratë, kurse blegtorët, muzikantët, mësuesit e fizkulturës e me radhë, profesione pa asnjë lidhje me territorin në kuptimin e truallit, pa asnjë lidhje me ndërtimin në kuptimin inxhinierik, janë aty, që të gjithë. Po kështu, edhe doganat. Kemi sot realizimin e të ardhurave më të ulëtin në historinë e këtij vendi, në raport me parashikimet, pas vitit 1997. Pse? Sepse kemi një administratë ekselence që është në rrezik, apo sepse kemi një administratë përgjithësisht në tatime e dogana të vetëdijshme që është aty, për arsye që nuk kanë lidhje fare me shërbimin tatimor e doganor, por kanë lidhje me shërbimet ndaj partisë? Qysh prej 23 qershorit i janë turrur parave që duhet t’i shkojnë këtij populli dhe vazhdojnë edhe sot, me shpresën që çdo ditë, edhe një ditë, edhe një orë t’u sjellë edhe më shumë para. Apo policia? Për çfarë flasim. Krimi ekonomik është i veshur me uniformën blu, i kthyer në një strukturë në bashkëpunim dhe sinergji me aktivitetin kriminal ekonomik. Ky është fakt!

Çfarë duhet tjetër për t’i thënë një inspektori të krimeve apo një punonjësi të tatimeve, se cila është puna që ke bërë, në qoftë se m’u përpara hundës tënde xhirojnë ruletat pa licencë? Cila është puna që ke bërë në qoftë se para hundës tënde hapen zinxhirë kazinosh dhe mbyllen dyqane ushqimesh? Nga një anë, dyqanet e ushqimeve vuajnë padrejtësinë ekstreme të standardit të dyfishtë, kush është në dyqan duhet t’i paguajë të gjitha, kush është në rrugë nuk paguan asgjë dhe, nga ana tjetër, ata që i blejnë zinxhirë këto mjedise mes lagjeve, që shkatërrojnë përditë jetë prindërish, burrash, të cilët edhe ndihmën ekonomike shkojnë dhe e lënë në ruletë, jetë fëmijësh, që në vend që të shkojnë në shkollë, shkojnë në kazino, kanë mbështetjen e Policisë Kriminale, të atyre shefave të Krimit, që sapo morën urdhrin për operacionin “Fund i Marrëzisë”, menjëherë rendën të lajmërojnë kriminelët: Ikni se po vijmë. 

Për çfarë administrate flasim? Për cilën Evropë flasim? Në cilin vend të Evropës mund të imagjinohen, e jo më të ndodhin këto?! Sigurisht, nuk ka asnjë rrugë tjetër përveç shkrirjes së gjithë zinxhirit të Policisë Kriminale, marrjes në hetim një nga një të të gjithë atyre që kanë shërbyer në Policinë Kriminale dhe ndarjes së të njomit me të thatin, duke ndarë ata që janë të pafajshëm për t’i riintegruar dhe ata që janë të fajshëm për t’ia çuar prokurorisë. E njëjta gjë është për tatimet, e njëjta gjë për doganat, e njëjta gjë për spitalet, e njëjta gjë për arsimin. Sot e gjithë ditën vazhdojnë të merren para për të futur në punë mësues, për t’i rrjepur deri në sekondën e fundit. Ndërkohë që drejtori i arsimit në një qark, i thotë ministres së Arsimit: “Zonja Ministre, para se të na kërkoni llogari, mos harroni që ne kemi ndërtuar rrugë”. Kur ministrja i thotë: “Pse drejtoria arsimore ka pasur objektiv të punës së vet ndërtimin e rrugëve? “Drejtoria Arsimore është pjesë krenare e Partisë Demokratike”, - i përgjigjet drejtori i arsimit të qarkut. Çfarë duhet të bëjmë ne me këta?! 

Është ky momenti për të thënë edhe njëherë tjetër se asnjë drejtor shkolle, asnjë drejtore shkolle, që është në krye të shkollës falë aftësive të veta, falë meritës së vet dhe që gëzon mbështetjen dhe respektin e komunitetit, jo vetëm që nuk do të cenohet, por përkundrazi, nuk duhet të ndjehet për asnjë moment përveçse krenar dhe krenare për punën që bën dhe do të ketë gjithë mbështetjen dhe respektin tonë. Por ama, nuk shkohet në Evropë dhe nuk ndërtohet Evropa në shkollat tona në qoftë se ne mbyllim sytë duke lejuar që të na dalin përpara në të ardhmen dhe të përsëritet historia e drejtorëve dhe e drejtoreve, që i mbyllnin shkollat për të shkuar bashkë me të gjithë fëmijët dhe për të duartrokitur Kryeministrin.

Sigurisht që Shqipëria nuk ka më një Kryeministër për ta duartrokitur nëpër oborret e shkollave për fjalimet kundër opozitës. Nuk ka më as një shumicë qeverisëse që do t’i përdorë nxënësit si kope për të mbushur sheshet. Madje nuk ka më as një qeveri, që do të ngrejë tribuna, do të paguajë këngëtarë, në pritje të ardhjes së Kryeministrit, i cili do të mbajë fjalimin e madh të çlirimit të radhës nga opozita, në çdo stacion që marrim një certifikatë në Bruksel. Certifikatat e Brukselit janë gjëja e fundit që ne duhet të na interesojë përpara ndërtimit të Shqipërisë evropiane këtu çdo ditë. Ato, në fund të fundit, thjesht reflektojnë atë që ne jemi, atë që ne kemi bërë dhe atë që ne tregojmë se jemi në gjendje ta bëjmë, asgjë më shumë. Ne nuk kemi ardhur në qeveri që t’u rrokanisim kokën shqiptarëve çdo ditë duke thënë: integrimi, integrimi, integrimi, por kemi ardhur këtu që ta bëjmë realitet integrimin, duke u dhënë mundësi shqiptarëve t’u shërbehet si në Europë dhe duke u dhënë mundësi njerëzve që të shërbejnë në administratën e këtij shteti, pavarësisht se mund të mos kenë kushëri asnjë deputet, pavarësisht se mund të mos kenë lidhje me asnjë parti dhe mbas këtij risktukturimi, që nga Kryeministria dhe çdo ministri, do të fillojnë konkurset e hapura për të gjithë.

Në Kryeministri dhe në ministritë e këtij vendi, synimi ynë është të kemi ajkën e gjithë njerëzve të shkolluar, njerëzve të përgatitur që duan t’i shërbejnë këtij vendi dhe që në momentin e dhënë tregojnë se janë më të aftë se të tjerët. Patjetër. Çfarë do t’u themi atyre të rejave dhe të rinjve që vijnë nga Greqia, pasi familjet e tyre kanë sakrifikuar gjithë jetën për t’i çuar në shkollë e për t’i bërë të shkëlqyer në universitete, kur këtu janë të gjithë të papunë? Pse duhet të rrinë pa punë ata? Pse të mos e kenë ata një shans që të shkojnë e të konkurrojnë? Pse duhet që ripërtëritja e gjithë sistemit tonë tatimor e doganor të mos bazohet tek ata njerëz dhe te shumë të tjerë, që janë gati t’i shërbejnë këtij vendi, por që nuk vijnë, sepse nuk besojnë se mund të kapërcejnë farefisin e një deputeti, se mund të kapërcejnë ato letrat që lexoi këtu zoti Balla? 

Nuk besoj se këtu mund të ketë meritokraci. Për këtë jemi votuar nga 1 milion njerëz. Kjo është gjëja që do të bëjmë me vendosmëri deri në fund. Ne duam të marrim fjalë të mira. Duam të marrim certifikatat përkatëse nga Brukseli. Duam t’i marrim ato bazuar në rritjen e Shqipërisë europiane. Duam t’i marrim ato në emër të të gjithë atyre që do të jenë mishërimi i fjalëve tona, që do të jenë mishërimi i reformave tona, që do të jenë fakti konkret në numra, në njerëz, i të vërtetës se ne jemi këtu për t’u hapur rrugë talenteve, për t’i hapur rrugë meritës, për t’u hapur rrugë aftësive, jo për të rrëmbyer edhe pjesën e fundit që i ka mbetur pasurisë së këtij vendi, dhe as për të zëvendësuar ata që ikën, një çetë me një çetë tjetër.

Ky është akti normativ, në të cilin janë të përmbledhura të gjitha këto që thashë. Koha do ta tregojë, jo pas 6 vjetësh, por pas 6 muajsh, se ky akt normativ do të vlejë për të pasur një forcë administrative në nivelin e parë të qeverisjes dhe në nivelin e atyre shërbimeve, që ligji, i cili ka hyrë në fuqi dhe që i shtrin efektet pas 6 muajsh, parashikon se ata do të bëhen pjesë e nëpunësit publik, do të jenë krenaria e mandatit tonë dhe prova më shembullore e faktit se ne nuk jemi këtu për të çuar letra, as Kryetari i Kuvendit, as Kryeministri dhe as ministrat, duke thënë: hiqini nga puna ata që janë të zotët dhe hajde të fusim në punë kushërinjtë tanë. Gjëja që zoti Balla nuk e tha është se këto letra, përgjithësisht, karakterizohen edhe nga diçka që nuk e shkruajnë, përveç asaj “anëtar i përkushtuar i PD-së”, mungon edhe shprehja “anëtar i devotshëm i fisit tim”.

Faleminderit!

Ilir Meta – Faleminderit, zoti Kryeministër!

Fillojmë me shprehjen e grupeve parlamentare.

Fjalën e ka kryetari i Grupit Parlamentar të PDIU-së, zoti Shpëtim Idrizi.

Shpëtim Idrizi – I nderuar zoti Kryetar,

Të nderuar kolegë deputetë, 

Në fakt, ne kemi qenë gjatë gjithë kohës dëshmitarë se si maxhorancat arrogante e fillojnë zakonisht duke treguar letrat e paraardhësve dhe e përfundojnë duke bërë letra vetë.

Unë uroj shumë që të gjitha këto që tha zoti Kryeministër ta shoqërojnë deri në fund këtë maxhorancë, ashtu siç dua të shpresoj. I them zotit Taulant Balla, që shpresoj shumë që në fund të mandatit të mos nderoni vetëm siglat e partive nëpër letra.

Gjithsesi, unë jam këtu për ta refuzuar kategorikisht përqasjen e etiketimit të kolegëve, të cilët nuk janë në sallë. 

Këtu ishte kryetari i grupit parlamentar të Partisë Demokratike, i cili e tha qartë qëndrimin e asaj partie. Ne jemi këtu si pjesë e opozitës për të thënë qëndrimin tonë. 

Në fakt, unë kam një pyetje për gjithsecilin. Sigurisht, edhe për veten time, sot. Besoj se kjo pyetje na mundon të gjithëve: a është normale dhe e denjë kjo sallë sot, pikërisht, një ditë pasi Komisioni Europian ka bërë rekomandimin për marrjen e statusit të vendit kandidat për në BE?

Njëzet e tre vjet më parë studentët shqiptarë u ngritën në një lëvizje të madhe dhe historike kundër diktaturës komuniste dhe e rrëzuan atë me thirrjen: “E duam Shqipërinë si gjithë Europa”. Sot, pas 23 vjetësh, bilanci i shpresës dhe i pritshmërisë popullore nga ne politikanët është pothuajse dramatik. Dështuam që të ecnim me ritmin e ëndrrës dhe dëshirës popullore për të ndërtuar demokracinë, lirinë, shtetin e së drejtës dhe një shoqëri solidare dhe humane. Dështuam që t’i udhëheqim shqiptarët në një proces dinamik e të përgjegjshëm, që respekton dhe përputhet plotësisht me vullnetin e tyre për t’u integruar në BE. Dështuam mbi të gjitha që të ndërtojmë kulturën e dialogut, konsensusit, bashkërendimit dhe gjithëpërfshirjes, si elemente të rëndësishme të ushtrimit të detyrave tona, si politikanë të votëbesuar nga qytetarët tanë për të qenë të përgjegjshëm, llogaridhënës dhe transparentë. Njëzet e tre vjet pas lëvizjes studentore të dhjetorit ’90, ne jemi këtu përsëri në zgrip të një ndarjeje të madhe, konfliktit të radhës, mosmarrëveshjes së cikluar dhe ricikluar pa pushim.

Në këtë rrëfim të sinqertë, ashtu siç unë e mendoj, nuk dëshiroj të them se nuk janë bërë gjëra të mira në këta 23 vjet. Përkundrazi, kemi arritur shumë. Shqipëria është transformuar, duke u bërë një vend me ligje dhe Kushtetutën e një vendi demokratik, që me të drejtë aspiron integrimin europian.

Kemi transformuar institucionet, infrastrukturën, ritmin dhe arsyetimin e zhvillimit ekonomik. Jemi anëtarësuar në NATO dhe tashmë jemi vetëm një hap pranë marrjes së statusit të vendit kandidat për në BE. Por, nëse ia kemi dalë mbanë të ndërtojmë një ngrehinë të mirë, që mund të bëhet akoma më e mirë për shtetin dhe shoqërinë tonë, dështimet tona kanë devijuar, tjetërsuar dhe në të gjitha këto arritje, ne nuk mund të mos vlerësojmë atë çka në mënyrë reciproke dhe ciklike kemi bërë, si opozitë dhe si maxhorancë.

Në këta 23 vjet ata që kanë qenë në pushtet kanë rendur më shumë drejt partitizimit të çështjeve, zgjidhjeve, sukseseve dhe arritjeve, apo partitë e palët që janë ndarë në krahun e kundërt. Në të njëjtën mënyrë kanë vepruar edhe ata që kanë qenë në opozitë, duke ndërtuar si kauzë partiake mohimin dhe asgjësimin e arritjeve dhe sukseseve të palës tjetër.

Kemi ecur, të nderuar kolegë deputetë, si dy shoqëri të ndara, ndaj dhe kemi ecur kaq ngadalë. Kjo është edhe arsyeja se pse unë them që 23 vjet janë shumë për të bërë kaq pak për vendin dhe për qytetarët tanë, duke menduar këtu edhe faktin se shqiptarët kanë 23 vjet që na japin shansin duke na votëbesuar, po ashtu dhe BE-ja ka 3 vjet që na fton në gjirin e vet krejt pa kushte.

Ato që rëndom këtu janë konsideruar si 12 kushte në sqeprrahjet e politikës shqiptare, kanë qenë 12 prioritete që ne si klasë politike shqiptare duhet t’i plotësonim jo vetëm si 12 prioritete, por në radhë të parë si 12 arritjet tona. E përsëris: jo kushte të BE-së, por prioritete për arritjet tona për më të mirën e të gjithë shqiptarëve. Ja ku jemi mbledhur sot në këtë Kuvend, një ditë pasi Komisioni Europian ka bërë rekomandimin e tij të tretë që Shqipëria të marrë statusin e vendit kandidat. Fatkeqësisht, jemi përsëri të ndarë, përsëri në garën për meritën apo dëmin e radhës, përsëri në papërgjegjshmërinë totale, e cila rrezikon të na shndërrojë në procesin e integrimit europian të Shqipërisë, ne politikanëve në ngadalësues të qëllimshëm, në rastin më të keq, ose ngadalësues nga paaftësia në rastin më të mirë. Tre prioritetet e fundit që u përmbushën me konsensus nga politika shqiptare, ndërmjet tyre dhe ligji “Për nëpunësin dhe shërbimin civil”, janë pjesë e kësaj.

Sot, një ditë pas rekomandimit të Komisionit Europian që Shqipëria të marrë statusin e vendit kandidat, ne jemi në Kuvend për të zhbërë atë konsensus që me aq mund e kohë humbjeje u dha në 30 majin që shkoi. 

Akti normativ i qeverisë mund të ketë të gjithë dëshirën e mirë për të korrektuar nevojat e ndërhyrjeve teknike në ligj dhe plotësimin me aktet e nevojshme nënligjore, të cilat qartësisht mungojnë, por ka ardhur në Kuvend, si fryt i punës dhe kulturës së gabuar që na ka ndarë në këta 23 vjet.

Ky akt normativ ka ardhur si akt i faktit të kryer. Të gjithë e dimë se konsensusi për faktin e kryer është një mision i pamundur. Shqipëria ka nevojë për ligje të mira, por, mbi të gjitha, ka nevojë për kulturën e drejtë të përfilljes dhe respektin ndaj njëri-tjetrit, në mënyrë që të kemi mundësi të dialogojmë, të bashkërendojmë dhe të gjithëpërfshihemi. Kultura e gabuar, që na ka ndarë në këta 23 vjet, është kultura e tiranisë së mospërfilljes. Sot, ky akt normativ vjen pikërisht si konfirmues i saj, që ka në themel të veprimtarisë së vet politika shqiptare, ku shumicat zhbëjnë atë që bën paraardhësi, ndërsa opozita mohon dhe refuzon gjithçka dhe në çdo mënyrë. 

Ne, si parti për Drejtësi, Integrim dhe Unitet e refuzojmë këtë politikë të dasive, të ndarjeve dhe ecejakeve, rendjeve si shumica fitimtare kundër pakicave humbëse, apo si pakica të dëshpëruara kundër shumicave të pamerituara.

Fituesit dhe humbësit në demokraci përcaktohen nga vota e shqiptarëve dhe duhet t’u jenë besnikë interesave, vullnetit dhe qëllimeve të shqiptarëve si tërësi. Shqipëria sot ka socialistë për rilindje. Ka socialistë për integrim. Ka demokratë, republikanë, monarkistë, por ne si PDIU besojmë se ka edhe një domen të rëndësishëm përbashkues midis nesh, i cili është domeni kombëtarist.

Partia për Drejtësi, Integrim dhe Unitet është në këtë domen, që synon të inkurajojë të gjithë liderët politikë shqiptarë, të gjitha palët politike që të gjejnë prehje te domeni i cili na përbashkon dhe që është kombëtarizmi. Vetëm aty do të bëhemi më të mirë, më të drejtë, më humanë, më solidarë, më të përgjegjshëm, më llogaridhënës dhe më transparentë. 

Ne, pesë deputetët e PDIU-së kemi ardhur sot në këtë seancë për të kërkuar arsyet pohuese dhe jo ato mohuese, arsyet që na bashkojnë dhe jo ato që na ndajnë, arsyet që na bëjnë të përgjegjshëm për fatet dhe shpresat e qytetarëve tanë e jo dëshpërues dhe ngadalësues të ëndrrave dhe vullneteve të mbara e të merituara të qytetarëve shqiptarë. Prandaj, ne pesë deputetët e PDIU-së sot i japim një konsensus të gjerë parlamentarizmit, duke refuzuar bojkotin e Kuvendit, bojkot që ne e kemi dënuar për 2 vjet me radhë, pikërisht nga maxhoranca e sotme. Në fakt, unë besoj se edhe PD-ja, me prezencën e kryetarit të grupit parlamentar, nuk ka folur për bojkot. Por, njëkohësisht, ne 5 deputetët e PDIU-së i japim konsensus të plotë edhe opozitës shqiptare duke votuar kundër aktit normativ, jo kundër aktit në vetvete, por për mungesën e konsensusit, kundër kulturës së parlamentarizmit. Ka gjithmonë një mënyrë për të qenë në dialog e konsensus me njëri-tjetrin, duke përqafuar parimet e drejta që gjithsecili nga ne përfaqëson.


Partia për Drejtësi, Integrim dhe Unitet ka qenë, është dhe do të jetë këmbëngulëse në domosdoshmërinë që ka politika shqiptare për të dialoguar, bashkërenduar për gjithëpërfshirjet, si dhe për përgjegjshmëri.

Pikërisht nën këtë frymë, ne si PDIU gjejmë rastin për të shprehur respektin dhe mbështetjen tonë ndaj ministrit të Punëve të Jashtme të Shqipërisë, zotit Ditmir Bushati, për qëndrimin profesional, realist dhe dinjitoz që mbajti për çështjen çame gjatë konferencës për shtyp me ministrin e Jashtëm të Greqisë, por theksojmë se ky është është vetëm hapi i parë, që dëshmon pozitivitet dhe mirëbesim. Ne, 5 deputetët e PDIU-së jemi këtu në Kuvend për t’i kujtuar qeverisë shqiptare, Kryeministrit Rama, ministrit të Jashtëm, zotit Bushati, të gjithë drejtuesve të institucioneve kushtetuese, si dhe të gjithë liderëve politikë shqiptarë në pozitë dhe në opozitë se tashmë pas botimit në Fletoren Zyrtare rezoluta për çështjen çame e ka shndërruar atë nga një çështje të një komuniteti të klasës politike, fatmirësisht me qëndrimin realist të qeverisë shqiptare, në një çështje shtetërore. Pikërisht kjo ka qenë ajo që na munguar, një politikë e jashtme dinjitoze dhe me reciprocitet. Sigurisht që rezoluta e Kuvendit të Shqipërisë për çështjen çame shtron detyra dhe përcaktime të qarta se çfarë qëndrimesh dhe veprimesh duhet të kryejë e të ndërmarrë shteti dhe qeveria shqiptare. 


Partia për Drejtësi, Integrim dhe Unitet gjithmonë do të jetë këtu si një parti e cila e sheh konsensusin, uljen dhe dialogun si domenin më të mirë për të gjithë shqiptarët. Por, ndërkohë, ne jemi këtu në Kuvend në këmbë si kujtesë dhe garantë, llogaridhënës dhe llogarikërkues, derisa amaneti i të parëve tanë të përmbushet dhe çështja çame të shkojë drejt zgjidhjes së plotë. 

Pra, po e përsëris, ne i japim maxhorancës së sotme të gjithë mbështetjen tonë kundër bojkotit dhe antiparlamentarizmit, por do të votojmë kundër këtij akti normativ për mungesën e konsensusit.

Faleminderit!

Ilir Meta – Faleminderit, zoti Idrizi!

Fjalën e ka zoti Petrit Vasili në emër të grupit parlamentar të LSI-së.
Petrit Vasili - I nderuar Kryetar,

Të nderuar kolegë deputetë,

Jemi në përfundim të këtij diskutimi të gjatë, i cili përkon edhe me një moment tepër të veçantë, me propozimin aq të shumëpritur, atë të marrjes së statusit të vendit kandidat, status dhe propozim, që ishin lidhur në mënyrë të pazgjidhshme me plotësimin e një prej tri kushteve, që është edhe objekti i debatit të sotëm. 

Ne bëjmë një vlerësim tërësor të këtij problemi të madh. Akti normativ, që po miratojmë sot, e bën atë një krijesë të gjallë dhe funksionale dhe pikërisht sot ne kemi mundësi që këtij guri, i cili është një prej 3 gurëve të themelit për marrjen e këtij propozimi, t’i japim sot një mbështetje të re. Kjo është një mundësi reale për ndërtimin e asaj administrate publike dhe atij nëpunësi civil për të cilin kemi aspiruar, por nuk e kemi realizuar dot asnjëherë në atë dimension që do të donim. Sigurisht, ky proces është shoqëruar me një debat shpeshherë emocional, jo racional, shpeshherë pa argumente dhe me dëshirë për protagonizëm. E gjitha kjo është pjesë e lojës politike, por, në fund të fundit, pjesa themelore e tij është një dhe vetëm një. 

Ne jemi këtu për të mbështetur një akt, i cili e shndërron këtë ligj, i cili është miratuar me një konsensus të gjatë e të vështirë, në një realitet legjislativ, sigurues, që krijon qëndrueshmërinë e duhur për administratën publike. Njëkohësisht ky akt krijon disa parametra që shërbimi civil të mund të përballojë ato sfida që na vë përpara propozimi për marrjen e statusit të vendit kandidat e që kërkojnë nivele krejtësisht të ndryshme të shërbimit civil nga ai i mëparshmi. Sigurisht, aktet e domosdoshme nënligjore, të cilat duhet të përpilohen në përputhje me këtë ligj, dhe ky akt normativ janë një proces tepër i rëndësishëm dhe që kërkon seriozitet maksimal për përmbushjen e tyre me cilësi. 

Ne jemi këtu për të bërë jo thjesht një ftesë, por për t’i bërë thirrje opozitës shqiptare për të përmbushur detyrimin e saj, që ajo të jetë aktive jo vetëm në Parlamentin shqiptar, po të jetë aktive dhe kontrolluese, serioze dhe e kujdesshme si në procesin e përpilimit të akteve nënligjore, të cilat do të përmbushen dhe do të jenë të gatshme brenda datës 1 prill, ashtu edhe në tërë procesin, i cili do të shoqërojë këtë ndërtim të administratës civile. Këto të drejta asaj ia njeh praktika parlamentare, por edhe statusi i saj, pra të kontrollojë procesin ku të gjithë së bashku, qeveria-maxhoranca nga njëra anë dhe opozita nga ana tjetër të garantojnë ndërtimin e asaj administrate civile, e cila ecën dhe përparon në kohë të gjatë. Kjo administratë civile duhet të jetë funksionale për të gjitha maxhorancat, sepse synimi i vetëm i këtij konsensusi të madh të arritur më 30 maj dhe akti normativ, që ne po miratojmë sot, janë pikërisht për të krijuar njëherë e përgjithmonë institucione të qëndrueshme, të cilat na japin mundësi të qeverisim mirë. Shqiptarët duhet të ndihen të sigurt për nëpunësit civilë që u shërbejnë, administrata duhet të jetë e tillë që ne të mos jemi të detyruar të kërkojmë asistencën e huaj edhe për të kalkuluar borxhin që ne kemi. Pra, në totalin e tyre, duhet të krijojmë atë dimension të shërbimit civil, i cili na ka munguar deri më sot. 

Akti normativ që propozohet sot për të davaritur të gjitha paqartësitë, të cilat politika shpeshherë i ngre, pse jo edhe me dashje, është një akt teknik, që në themelin e tij i krijon kohën e domosdoshme qeverisë të përpilojë ato instrumente, të cilat më 1 prill e bëjnë atë një ligj të vërtetë e efektiv, që mbjell siguri dhe jo pasiguri, mbjell qëndrueshmëri dhe jo paqëndrueshmëri, krijon seriozitet në vend të mungesës së theksuar të seriozitetit, qetëson e normalizon punën e nëpunësit civil dhe nuk i krijon stres atij. 

Megjithatë, është vendi për të theksuar e ritheksuar që edhe hyrja në fuqi e ligjit nuk do të jetë momenti i shpërndarjes së dhuratave, sikurse është perceptuar, por do të jetë një moment i vlerësimit dhe i rivlerësimit të shërbimit civil, i cili punon mirë e në mënyrë të ndershme, prodhon ide në vendin e punës e do të vazhdojë të jetë i qetë dhe të punojë me produktivitet. Por, sigurisht, nuk ka për të qenë një ligj promovues për këdo, i cili ka vegjetuar e vegjeton dhe është në atë vend pune për një seri rrethanash, që nuk kanë lidhje me të, nuk janë aspak të pastra e të ndershme dhe e kanë çuar në atë vend pune. Pra, ligji i ri, akti normativ dhe aktet nënligjore që do ta pasojnë atë, do të krijojnë qëndrueshmëri në administratë dhe njerëzit do të punojnë të qetë. 

Sot do të kishim dashur, dhe do të ishte plotësisht normale, që në sallë të ishim të gjithë së bashku, pozitë dhe opozitë, sepse ky diskutim na përkoi pas një momenti fatlum, siç ishte ai i marrjes së statusit të vendit kandidat. Kjo nuk na pengon që ta zhvillojmë këtë dimension në javët që do të vijnë, sepse hapësirat janë pafund dhe gjuha e komunikimit jo vetëm për këtë ligj, por edhe për të tjerat do të vazhdojë të jetë gjuha e një debati konstruktiv, i shkëmbimit të ideve, sepse ne besojmë e mendojmë se vetëm sigurimi i mirë i përfshirjes së gjerë politike dhe shkëmbimi i ideve zhvillojnë jo vetëm parlamentarizmin, por edhe kualitetin e legjislacionit. Shërbimi ndaj mirëkuptimit politik e konsensusit do të jetë konstante e përhershme jona, sepse është një e mirë që i bëhet demokracisë dhe krijon mundësinë e gjithëpërfshirjes. 

Nisur nga të gjitha rrethanat e mësipërme, mendojmë se akti normativ, nuk krijon asnjë lloj amullie, por krijon mundësi që puna dhe ristrukturimi në nivel jo vetëm qeveritar, por edhe në nivele të tjera të vazhdojë normalisht dhe pa ndërprerje, duke evituar çdo lloj bllokimi të mundshëm që ky do të sillte nëse do të qëndronim kështu siç ishim pa aktin. 

Administrata civile e Shqipërisë tashmë ka një histori relativisht të gjatë për pluralizmin e shkurtër ku ne jetojmë, sepse ne e dimë që ligji i parë i shërbimit civil ka hyrë në fuqi në datën 11 nëntor të vitit 1999 dhe ai ka krijuar disa themele, të cilat ligji i ri do t’i vlerësojë në mënyrë objektive. Njëkohësisht ky ligj do të vazhdojë të funksionojë për pak kohë për të evituar çdo lloj vakumi dhe për të garantuar edhe ristrukturimet e nevojshme, të cilat i japin ritëm administratës së re. Pra, normalisht nuk kemi asnjë bllokim. Kemi mundësi që më 1 prill të kemi ligjin efektiv që duam, por njëkohësisht të mos kemi bllokim të administratës publike dhe të evitojmë e të davarisim të gjitha frikërat e stisura për gjoja revansh, arrogancë, të cilat nuk kanë vend. Sot çdo nëpunës i shërbimit civil të Shqipërisë e di që ka një proces vlerësimi sistematik, të cilit duhet t’i nënshtrohet e nuk ka ligj në botë që ta përjashtojë nga ky vlerësim, sepse asnjë punë nuk dhurohet, por ajo fitohet e mbahet me performancë të lartë. 

Akti normativ i sotëm është për mua në mënyrë përfundimtare një akt logjik. Kjo është absolutisht e vetmja rrugë. Opozita shqiptare, përveç qëndrimit të saj për të ashtuquajturin konsensus të prishur, nuk është se ka sugjeruar një rrugë tjetër alternative për ta bërë efektive atë. Ne besojmë se akti është një respekt ndaj konsensusit të 30 majit, sepse në të kundërt do të thoshin se kishim prodhuar një konsensus fiktiv. Ky akt normativ nuk zhbën asnjë nen të vetëm të ligjit të miratuar më 30 maj, e lë që ai të jetë i njëjti ligj pa lëvizur asnjë presje, por i jep instrumentin e duhur që ai të bëhet efektiv më 1 prill të vitit që vjen. 

Përfundimisht, Grupi Parlamentar i LSI-së e ka mbështetur aktin edhe në komisionet parlamentare ku është paraqitur dhe me bindje të plotë mbështet e voton pro këtë akt. Sikurse e kemi shprehur edhe në komisionet parlamentare, do të jemi të kujdesshëm për të siguruar ritmin e duhur, në mënyrë që i gjithë aktiviteti i qeverisë për përpilimin e akteve nënligjore të jetë në monitorim të vazhdueshëm, që pikërisht data 1 prill të jetë data e hyrjes në fuqi me ritëm të plotë të ligjit të ri dhe që është njëkohësisht një moment shumë i mirë për administratën e re civile të Shqipërisë, e cila do të gjendet e mbrojtur nga një ligj tërësisht europian.

Faleminderit!

Ilir Meta – Falemnderit, zoti Vasili!

Fjalën e ka zoti Ilirian Celibashi.

Ilirian Celibashi – Falemnderit, zoti Kryetar! 

Mendoj se në pikëpamje të argumentit ligjor u ezauruan të gjitha ato argumente të cilat sqarojnë domosdoshmërinë e miratimit të këtij akti normativ dhe nuk e shoh të udhës të zgjatem akoma më tej se përse qeveria e Republikës së Shqipërisë mori këtë iniciativë për miratimin e këtij akti normativ. Por gjej rastin të theksoj se në këtë iniciativë kemi kërkuar që të kemi edhe konsensusin e opozitës shqiptare. Kjo jo vetëm për faktin se ky ligj është miratuar në kohën e vet me konsensusin e pozitës dhe opozitës së kohës, por, pikërisht, edhe për atë që tha pak më parë zoti Idrizi, për të sjellë një qasje tjetër në lidhje me parlamentarizmin dhe krijimin e një modeli të ri të të punuarit, pozitë dhe opozitë së bashku.

Në këtë kontekst do të doja të thosha se nuk kanë munguar aspak përpjekjet dhe vullneti i Këshillit të Ministrave për të bashkëpunuar me opozitën dhe për ta ftuar atë për të dhënë konsensusin në lidhje me këtë akt. 

I kemi bërë të gjitha përpjekjet në aspektin formal në lidhje me këtë çështje. Do të donim të kishim mirëkuptimin e të gjithë opozitës shqiptare edhe në miratimin e këtij akti normativ. Kuptohet që nuk gjykojmë dhe nuk paragjykojmë qëndrimin e tyre, edhe mospjesëmarrjen e tyre sot në këtë seancë, por mendojmë se ishte një rast i mirë, për vetë natyrën e iniciativës, që qeveria dhe opozita të binin në një emërues të përbashkët në lidhje me këtë çështje.

Gjithsesi, në emër të Grupit Parlamentar të PS-së, kam edhe nderin ta përfaqësoj grupin në këtë rast, i japim të gjithë mbështetjen këtij akti normativ, pasi, ashtu siç rezultoi edhe nga diskutimet e deputetëve, anëtarëve të qeverisë, por edhe nga ajo çfarë opozita ka deklaruar në lidhje me këtë akt, është e qartë se bëhet fjalë thjesht dhe vetëm për një ndërhyrje teknike dhe për një shkak teknik juridik në lidhje me këtë akt. 

Prandaj ne e votojmë dhe e mbështesim këtë akt.

Faleminderit!

Ilir Meta – Faleminderit, zoti Ministër!

Përfundon edhe kjo pikë e rendit të ditës.

Kalojmë te pika e fundit e rendit të ditës: projektligji “Për ratifikimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”.

Siç jeni në dijeni, ky projektligj është shqyrtuar me procedurë të përshpejtuar në komisione.

A ka pyetje për përfaqësuesit e qeverisë apo të ministrisë?

Nuk ka pyetje.

Urdhëroni, zoti Ministër!

Arben Ahmetaj – Dua të theksoj disa elemente të kësaj iniciative që ka ndërmarrë qeveria dhe arsyet pse e ka kthyer në një marrëveshje - ligj. Të gjitha ato fakte që u sollën këtu më parë nga Kryeministri, janë realisht vetëm maja e ajsbergut e asaj që ka ndodhur në 4 vjetët apo edhe në 8 vjetët e qeverisjes së mëparshme.

Në bashkëpunim me FMN-në, me Bankën Botërore dhe me të gjithë partnerët tanë ndërkombëtarë iniciativa ka si qëllim të nxjerrë në pah, të saktësojë, të certifikojë atë që ne e quajmë borxh ndaj biznesit. Sot ka, pa frikë, rreth 600 milionë dollarë vetëm borxhe, të cilat janë akumuluar 2-3 vjetët e fundit dhe kanë të bëjnë me mosrimbursimin e TVSH-së së rimbursueshme me pagesa të punëve publike të pabëra, me shërbime që i janë bërë qeverisë, por që nuk janë paguar kurrë deri te faturat e telefonit apo edhe faturat e drekave dhe darkave.

Ky borxh kaq i madh është, në fakt, edhe thelbi i problemit. Ajo frikë që ne kemi pasur kur ishim në opozitë, se situata ishte më e rëndë nga ç’shfaqej, doli e vërtetë dhe, në fakt, situata është më e rëndë se çfarë ne mendonim dhe çfarë ne e përllogarisnim. Vetëm borxhi ndaj biznesit shkon rreth 4.2% të PBB-së, gjë që do ta çojë borxhin mbi 70%, gati 73% të PBB-së në fund të vitit.

Borxhi qëndron midis nesh, pra qytetarëve shqiptarë, qeverisë shqiptare dhe zhvillimit ekonomik të vendit. Në fakt, ky është problemi numër një që duhet të zgjidhet. Nëse ne nuk e zgjidhim këtë problem, atëherë vërtet që komuniteti i biznesit do të vazhdojë të lëngojë, do të vazhdojë të rrisë të gjitha kreditë e këqija. Sot 25% dhe 10% e tyre janë gati të kthehen edhe për këtë arsye në borxhe të këqija dhe vetëm 150 milionë dollarë të TVSH-së janë drejtpërdrejt kapital i kompanive, të cilat kanë deklaruar punët e tyre dhe presin të marrin atë që u takon.

Çfarë qëllimi ka më tej auditimi? Auditimi ka qëllim që të ketë një palë të tretë, përtej nesh, përtej qeverisë shqiptare, përtej maxhorancës, përtej opozitës dhe përtej opinioneve që secili nga ne mund të ketë, ka nevojë të ketë një certifikues dhe ky certifikues është një nga kompanitë më të mëdha të auditimit, një nga kompanitë më të mirënjohura të auditimit: Deloitte and Touche.

Dua të theksoj se ky është vetëm një hap i auditimit dhe ka të bëjë me llogaritë publike të ministrive dhe të institucioneve të varësisë së drejtpërdrejtë në lidhje me palët e treta, pra me biznesin. Ndërkohë, borxhi, i cili vërtet ka kaluar shifra alarmante dhe qëndron në themel të krizës financiare dhe të likuiditeteve të komunitetit të biznesit, është edhe hapi i parë që kjo qeveri ka premtuar të ndërmarrë. Pas certifikimit, pas verifikimit, e theksoj, pas verifikimit që edhe vetë qeveria do t’u bëjë faturave një nga një, sigurisht që injektimi mbrapsht i këtyre shumave në ekonomi do të kthejë të paktën 1.5-2% rritje ekonomike.

Ndërkohë, në të gjitha diskutimet që kemi me partnerët ndërkombëtarë për ndihmë apo bashkëpunim të ardhshëm për buxhetin e vitit 2014 apo ndoshta edhe për më tej, kusht është që qeveria shqiptare të pastrojë llogaritë e veta me gjithë ato pagesa të prapambetura, të cilat, në fakt, janë kthyer në gangrenë. 

Këtu ka edhe një element tejet të rëndësishëm, që ka të bëjë me kulturën që kjo qeveri kërkon të instalojë në kuptimin më pozitiv të fjalës në marrëdhënie me biznesin. Ka të bëjë me klimën pozitive me biznesin që kjo qeveri po mundohet, kërkon dhe do ta krijojë. Kjo gangrenë që një biznes, një sipërmarrës, një sipërmarrje bën punë, faturon shtetin dhe nuk paguhet, duhet të mbyllet një herë e përgjithmonë dhe, në fakt, kjo qeveri ka marrë përsipër përgjegjësinë që ta dokumentojë, ka marrë përgjegjësinë për ta paguar dhe, mbi të gjitha, ka marrë përgjegjësinë që kjo gjë të mos përsëritet më.

Së fundi, ka edhe një element tejet të rëndësishëm, për çfarëdo sakrifice që kjo qeveri, kjo maxhorancë, së bashku me qytetarët dhe komunitetin e biznesit, do të ketë për shkak të krizës së rëndë ekonomike. Qeveria jep shembullin e para, duke marrë përgjegjësi të drejtpërdrejta dhe duke paguar ato borxhe që janë akumuluar për shkak të papërgjegjshmërisë, keqmenaxhimit dhe korrupsionit.

Faleminderit!

Ilir Meta – Faleminderit, zoti Ministër!

Vazhdojmë me paraqitjen e raportit të komisionit përgjegjës, Komisionit për Ekonominë dhe Financat.

Urdhëroni, zoti Braçe!

(Deputeti Braçe shprehet dakord.)

Faleminderit!

Urdhëroni, zoti Ervin Koçi si relator i çështjes!

(Deputeti Koçi shprehet dakord.)

Faleminderit!

Në emër të Komisionit të Çështjeve Ligjore, Administratës Publike dhe të Drejtave të Njeriut, zoti Xhafaj.

(Deputeti Xhafaj shprehet dakord.)

Faleminderit!

Deputetët që ishin regjistruar për të diskutuar në parim janë tërhequr.

Në emër të Grupit Parlamentar të LSI-së, zoti Spahiu.

Përparim Spahiu – I nderuar zoti Kryetar,

Të nderuar zotërinj deputetë,

Siç u diskutua edhe në mbledhjen e Komisionit të Ekonomisë, edhe siç është rënë dakord, u vendos që procesi i auditimit të borxhit, që shteti u detyrohet kompanive private, dhe në një moment të dytë edhe pushtetit vendor, të kryhet në mënyrë sa më shpejtë dhe sa më të saktë.

Të dyja këto prioritete janë shumë të rëndësishme. Ky proces duhet të përfundojë brenda datës 30 nëntor, në mënyrë që të bëjmë të mundur që pagesa e këtij borxhi të përfshihet në diskutimin e buxhetit për vitin e ardhshëm, gjithashtu, edhe për arsyen se ky borxh është mbajtur prej 4 vjetësh tashmë, duke krijuar pengesa të mëdha për kompanitë e përfshira në të. Do të veçoja mospranimin nga qeveria e mëparshme të këtij borxhi, situacionet jo të sakta apo të papërfunduara nga ana e kompanive, ku mund të ketë edhe tentativa të përfitimit joreal, si dhe për t’i dhënë një seriozitet në përgjithësi të gjithë procesit.

Në këtë kuadër, auditimi është i domosdoshëm dhe kompania që do ta kryejë duhet të jetë në lartësinë e duhur. Zvarritja e problemit për një kohë të gjatë dhe situata e rëndë financiare e vendit dhe e kompanive të përfshira e bën emergjente gjendjen. 

Së pari, do të thosha se kemi një përafrim të shifrës totale të borxhit të qeverisë qendrore ndaj biznesit të bërë nga FMN-ja, në nivelin 56 miliardë lekë, shifër që tregon gjendjen e rëndë të situatës.

Së dyti, duhet marrë parasysh numri i kompanive që kanë kryer punimet apo kanë ofruar mallrat apo shërbimet e tyre.

Së treti, janë problemet e saktësisë së faturave të paraqitura nga kjo kompani dhe rekomandimi i tyre me kërkesat e qeverisë për punën, shërbimin apo mallin dhe me stadin deri në të cilin është kompletuar puna.

Së katërti, do të evidentoja atë që do ta përmblidhja në faktorin subjektiv, në të cilin do të rendisja ato probleme që mund të jenë më të vështirat për t’u saktësuar, ku futen mënyra e prokurimit të kontratave, mungesa e bashkëpunimit dhe e besimit të biznesit ndaj shtetit, faturat dhe situacionet e paplota apo të pasakta, mënyra se si është përcaktuar borxhi për çdo kompani etj.

Këto të gjitha bashkë e bëjnë saktësimin e shumës dhe ndarjen respektive nëpër kompani shumë të vështirë dhe të komplikuar. Për këto arsye procesi i auditimit merr një rëndësi të veçantë.

Për sa i përket kompanisë së përzgjedhur, Deloitte and Touch, theksoj se është një ndër kompanitë më të mëdha në botë në biznesin e auditimit dhe pjesë e katër kompanive të mëdha, Big Four. Këto katër kompani auditojnë, konsultojnë dhe përfaqësojnë pjesën më të madhe të kompanive të lidhura në bursat ndërkombëtare. Si e tillë kjo kompani është ndër më të mirat e mundshme.

Këto kompani e shtrijnë aktivitetin e tyre, përveçse në fushën e auditimit, edhe në fusha të tjera, si konsulenca dhe përfaqësimi ligjor. Këto mund të rezultojnë të dobishme në procesin që ne kërkojmë, ku do të duhen të kryhen aktualizime të kontratave dhe situacioneve, aktualizime të vlerave të paguara tashmë për ato kompani, të cilat kanë marrë një pjesë të pagesës, si dhe eksperienca ligjore dhe logjistike në rastet e konflikteve apo mospërputhjeve të mundshme. Fakti që është një kompani ndërkombëtare, ndihmon në faktin se rrit besueshmërinë e paanshmërisë së auditimit, gjykimit dhe vendimeve të kësaj kompanie, si dhe e bën lehtësisht më të pranueshme edhe për kompanitë e huaja, që janë përfshirë në këtë proces dhe kanë pasur kontrata me qeverinë shqiptare.

Një kompani shqiptare besoj se do të ishte e papranueshme për ta. Kjo kompani ka shumë vjet që kryen aktivitetin e saj në Shqipëri duke audituar shumë kompani shqiptare dhe të huaja, si dhe filiale të kompanive të huaja, duke grumbulluar kështu një eksperiencë të madhe, për sa i përket realitetit dhe praktikave të biznesit në tregun lokal. 

Secila nga këto katër kompani të mëdha mund të rezultojë shumë e dobishme në një fazë të mëvonshme. Auditimi dhe vlerësimi i borxhit ndaj palëve të treta ose edhe ndaj qeverisë vendore, siç u përmend dhe nga zoti Celibashi, do të bëhet në një moment të dytë, pasi të kalohet faza e emergjencës dhe e përcaktimit të borxhit në terma të përgjithshëm për secilën nga këto kompani.

Së fundi, unë doja të veçoja edhe shumën e pagesës për këtë proces, duke lënë mënjanë vështirësitë dhe prokurimet e kësaj shume. Për shkak të mungesës në fondet rezervë, në vlerësimin tim është shumë e denjë dhe jo e tepruar për një survey të tillë, si shlyerja e borxhit të akumuluar në 4 vjet. 

Faleminderit!

Ilir Meta – Falemnderit, zoti Spahiu!

Në emër të grupit parlamentar të Partisë Socialiste, fjalën e ka zoti Braçe.

Erion Braçe – Zoti Kryetar, 

Zoti Kryeministër, 

Të nderuar kolegë,

Sot duhet të flasim për një çështje që ka qenë, për hir të së vërtetës, tabu deri datën 23 qershor, qoftë nga qeveria, qoftë edhe nga sipërmarrësit në rolin e viktimës së qeverisë deri në atë kohë. Duhet të flasim për një çështje të rëndësishme, më të nxehtën brenda çështjes përvëluese të borxhit publik. Pra, duhet të flasim për borxhet që qeveria kishte, krijoi, rriti, mbajti, nuk regjistroi dhe nuk pagoi ndaj sipërmarrjes vendase ose të huaj. Dua të them se ky borxh është materializuar nga kontrata publike për investime kapitale, për mallra, për shërbime, por edhe nga deklarata tatimore, veçanërisht ato të tatimit mbi vlerën e shtuar, si dhe tatimfitimit të marrë me dhunë, madje parapagim. 

Kam dëgjuar shumë këta muaj të flitet për kontratën, vlerën juridike të saj, cenimi i së cilës hedh në erë besimin e sipërmarrjes te një marrëdhënie biznesi me qeverinë. Ish-pushtetarët që flasin për këtë ngushtohen thjesht te kontratat e tyre, kontratat familjare, kontratat klienteliste, kryesisht në koncesione monopol, shërbime të shtrenjta për qytetarët. Pra, flasim për kontratat për vete, aspak për kontratat në borxh ndaj sipërmarrjes. Ky vërtet nuk është kod heshtjeje, por kod korrupsioni natyrisht që është dhe për këtë arsye ne duhet të flasim hapur dhe drejt për këtë çështje, me çdo kusht. Efektet kanë qenë të dëmshme, madje po rriten duke u bërë të rrezikshme për buxhetin e shtetit, për deficitin fiskal, për borxhin publik, për sipërmarrjen, për shërbimet financiare dhe shëndetin e bankave, kreditimin e ekonomisë, rritjen e sektorëve kyç të ekonomisë dhe rritjen e ekonomisë kombëtare. 

Buxheti. Ligji për menaxhimin e tij natyrisht që është shkelur, deficiti fiskal është tejkaluar, e ka futur në paligjshmëri të gjithë situatën buxhetore. Deficiti vetëm me borxhet e reja, ato të papaguara të korrikut, të gushtit dhe të shtatorit, këta i quajnë pagesa të vonuara, është 63,4 miliardë nga 60 miliardë që lejon ligji. Borxhi publik vetëm me borxhet e reja është rritur, që këta i quajnë të vonuara. Nisur edhe nga fakti se i kanë ezauruar thuajse tërësisht shpenzimet, nuk është më 63%, por shumë më tepër se kaq dhe problemi është bërë mjaft serioz. 

Sipërmarrja është në vështirësi, thuajse në mes të një zinxhiri borxhesh mes vetes, me bankat, madje edhe me fajdexhinjtë gjithfarësh. Shërbimet financiare janë infektuar. Kredia me probleme në banka ka arritur në 26% dhe ky është një nivel serioz shqetësimi. Për këtë shkak kredia për biznesin është tkurrur e për disa muaj ka prekur thuajse zero. Sektorët e ekonomisë së prekur nga ky borxh, veçanërisht ndërtimi, kanë njohur rënie të fortë për të disatin vit radhazi. Ekonomia kombëtare për këtë shkak po njeh rrënim dhe rënie në rritjen e saj. Kjo është gjendja dhe është shumë e keqe. Përmasa e këtij borxhi duhet dokumentuar ligjërisht dhe në mënyrë transparente. Ky nuk mund të jetë proces politik, por duhet të jetë tërësisht teknik, profesional dhe transparent. Në fakt, më tej skema ligjore, administrative, buxhetore që e prodhoi këtë borxh duhet zhbërë. Po e shpjegoj. 

Në vjeshtë të vitit 2008, gjashtë muaj para fushatës së zgjedhjeve politike, Sali Berisha hapi disa qindra kantiere ndërtimi, veçanërisht në infrastrukturë, të pambuluara në buxhet dhe të shtrira në kohë. Ato kantiere nuk janë mbyllur edhe sot pas 5 vjetësh. 

Në korrik të vitit 2009, menjëherë pas zgjedhjeve politike, Sali Berisha nxori këtë vendim të Këshillit të Ministrave për ta bërë përgjegjësinë sa më kolegjiale dhe për të mos mbajtur asnjëherë përgjegjësi individuale dhe penale, i cili ligjëronte ndalimin e lidhjes së çdo kontrate të re me kompani që nuk kishin realizuar 70% të kontratave të mëparshme. Pra, i futën në tendera, iu dhanë vetëm 10%-20% të kontratave, madje kaq sa për të marrë pjesë në ryshfetin e tyre. Iu vendosën afate të gjata, por i nxitën me këtë akt të bënin më shumë sesa kaq, deri në 70% të vlerës së kontratës dhe ta bënin menjëherë. Këtu nisi zinxhiri i tmerrshëm i borxheve. Disa përdorën kursimet e tyre, disa të tjerë iu drejtuan bankave, disa të tjerë, pasi kishin ezauruar kursimet dhe kreditë e marra nëpër banka, iu drejtuan drejtpërdrejt fajdeve të shtrenjta, madje në kushtet e tkurrjes së kreditimit, tregu i fajdeve është bërë tregu kryesor në vend duke konkurruar bankat, por edhe duke i dhënë përmasë të fortë pastrimit të parave në ekonomi, pra duke kriminalizuar edhe ekonominë kombëtare. Presioni i vendimit të Këshillit të Ministrave u rrit me presionin politik të qeverisë, të nxitur nga nevoja politike e zgjedhjeve që pasuan ose tallavaja e shiritave të ish-kryeministrit që pushtoi anekënd Shqipërinë. Nevojat politike të qeverisë u përthyen në model për qeverisjen vendore, por edhe për çdo agjenci tjetër kryesisht në shërbime, duke përfshirë edhe shëndetësinë, çdo gjë qeveria e merrte nga paratë e tyre. Pikërisht kështu investimet në një masë kritike janë mbuluar nga paratë e sipërmarrjeve, mallra e shërbime gjithfarë deri tek ilaçet janë blerë me paratë e sipërmarrjeve. Kjo është gjendja. Qeveria nuk e pranoi kurrë, edhe pse merrte tatime nga çdo punë e kryer, por e papaguar. 

Kontrolli i Lartë i Shtetit, një institucion kushtetues i pavarur nga ne, madje më afër me ish-qeverinë, në raportin e tij të vitit 2012 ka thënë qartë: “Në vitin 2011, në raportin tonë sqaruam dhe rekomanduam, në kushtet aktuale, saktësimin dhe shqyrtimin me realizëm të gjendjes së këtyre borxheve, përcaktimin e masave për t’i dhënë mundësi dhe për të lehtësuar sa të jetë e mundur sipërmarrjen private nga kostoja e kredive që ato mund të kenë marrë për përmirësimin e situatës së tyre financiare nëpërmjet ndërhyrjes për ristrukturimin e kredive dhe, ndërkohë, mbledhjes së borxheve të këqija”. Më tej thuhet: “Nga auditimi u konstatua një përkeqësim i situatës dhe mosangazhim për të zbatuar rekomandimin e lënë një vit më parë”.

Kjo i referohet vitit 2011, kur ka kaluar viti 2012 dhe jemi në vitin 2013. Vetëm kjo qeveri po merr përsipër të bëjë këto detyra të lëna edhe nga raporti i KLSH-së. U konstatuan praktika të çeljes së fondeve në mënyrë pjesore dhe në vlera të vogla apo realizimi i investimeve të reja, ndërkohë që ekzistojnë të pambuluara me fonde investime në proces, praktika që kanë sjellë shtyrjen e realizimit të investimeve për dy apo më shumë vite buxhetore, si dhe ulja e efektivitetit të tyre. Nga ana tjetër, kanë krijuar vështirësi për sipërmarrjen private, që ka kontrata për punë apo shërbime në sektorin publik. 

Kjo ishte ajo që thuhej nga KLSH-ja. Kur borxhi arrin në këtë nivel, korrupsioni e zgjidh hallin. Miqtë, klientët dhe monopolistët e qeverisë në kontrata publike, në investime e në shërbime i kanë marrë paratë. Nisur nga kjo, duke vlerësuar dhe mbështetur procesin e auditimit dhe regjistrimin e pranimit të këtij borxhi, ndërmarrë nga ana e qeverisë dhe kontraktuar një kompanie të huaj, dua t’i kërkoj edhe një herë qeverisë zhbërjen e skemës së krijimit të borxheve te sipërmarrja private, që më pas rëndon fort edhe buxhetin e shtetit.

Zoti Kryeministër, VKM-ja për të cilën ju fola është ende në fuqi dhe duhet shfuqizuar sa më parë. Duhet t’i jepet fund skemës së çeljes së investimeve në vlera fare minimale në 10 deri 20% dhe pastaj mbulimit të gjithë pjesës tjetër të investimit, shtrirë jo vetëm në kohë, por edhe me paratë e këtyre kompanive.

Së treti, që është edhe më e rëndësishme, dhënies fund të skemës së korrupsionit, pagesës së këtyre detyrimeve përkundrejt kompanive që tashmë janë në listë pritjeje për të marrë shpenzimet e tyre. Është fakt që radha e pagesave është prishur në sistemin e thesarit dhe, në anën tjetër, klientët e ish-qeverisë e kanë marrë pjesën më të madhe të parave të tyre ose i kanë marrë tërësisht ato.

Në fund, zoti Kryeministër, e dëgjova për të disatën herë, që qeveria që iku ka lënë pa paguar edhe fatura të drekave apo të darkave të ngrëna nga ta. Po t’i shohësh në çehre, e reflektojnë më së miri këtë gjë, por është faturë shumë e madhe që këto para t’i paguajnë qytetarët e Republikës së Shqipërisë. Ju kërkoj që çdo faturë financiare për drekat dhe darkat e papaguara t’u ngarkohet ministrave respektivë dhe ata t’i paguajnë deri më një.

Faleminderit!

Ilir Meta – Faleminderit, zoti Braçe!

Fjalën e ka Kryeministri, zoti Edi Rama.

Edi Rama – Dua të shtoj vetëm pak fjalë lidhur me temën, për të qenë deri në fund të qartë me qytetarët që na ndjekin. Qëllimi ynë është një auditim i plotë i gjithë gjendjes së ekonomisë dhe financave të vendit, përkatësisht i gjithë zinxhirit të institucioneve të këtij vendi, që shpenzojnë para të këtij populli. Por ky qëllim mund të realizohet vetëm në një hark kohor që shkon përtej harkut kohor të këtij viti dhe për këtë arsye ne e kemi ndarë në dy pjesë: në pjesën e emergjencës, që është domosdoshmëria për të identifikuar volumin e shkëmbit që kemi në mes të rrugës dhe që na bën të pamundur çdo lloj politike ekonomike dhe pjesa tjetër është identifikimi i mëtejshëm dhe zbardhimi në çdo qelizë i gjithë zinxhirit të ekonomisë dhe të financave.

Për pjesën e parë kemi sjellë sot këtë projekt, në mënyrë që të përputhim kohën e auditimit të borxhit, për të cilin u fol, me kohën e përgatitjes së buxhetit të ri dhe të paketës së re fiskale. Faktikisht, çdo ditë ne shohim të rritet sasia e këtij shkëmbi. Çdo ditë marrim informacion të ri dhe të panjohur më parë. Çdo ditë verifikojmë në terrenin e fakteve atë që kemi paraparë, thjesht dhe vetëm për shkak të metodës tërësisht të gabuar dhe të qasjes tërësisht të errët të qeverisë së mëparshme lidhur me një gjendje ekonomike dhe financiare që është më e rëndë edhe se sa kjo që kemi ne sot para syve dhe këtë tashmë e konfirmojnë të gjitha institucionet financiare dhe gjithë ekspertiza që kemi angazhuar për këtë qëllim.

Një gjë duhet të jetë e qartë: këtu nuk bëhet fjalë thjesht për të shlyer borxhet ndaj sipërmarrjes. Këtu bëhet fjalë që nëpërmjet shlyerjes së borxheve ndaj sipërmarrjes, ne të çlirojmë ekonominë nga një ngërç shumë i rëndë dhe të heqim nga rruga këtë shkëmb, që e bën të pamundur ecjen më tej të jetës ekonomike të vendit. Pra, shlyerja e këtyre borxheve është në funksion të çlirimit ekonomik të familjeve shqiptare. Është e domosdoshme që zinxhiri, që sot është bllokuar dhe praktikisht e bën përditë e më jo funksionale ekonominë, duke e bërë të pamundur imagjinatën se mund të kemi vende të reja pune në kushtet kur sipërmarrjet kanë litarin në fyt dhe janë në prag të falimentimit, për shkak se nuk kanë më fuqi të qëndrojnë përballë borxheve që u ka qeveria, do të sjellë që ne të jemi në kushtet kur mund të bëjmë një plan real për zhvillimin ekonomik. 

Plani ynë nuk ka lidhje me shtrëngesa mbi të varfrit apo mbi ata që janë më të dobët. Nga ana tjetër, nuk ka asnjë plan për të vendosur në themel të politikës sonë parimin “Kush fiton më shumë, duhet të paguajë më shumë”. Nuk ka shans në qoftë se ne nuk shlyhemi me të gjithë pjesën që teorikisht është pjesa më e pasur, por që sot realisht është në prag të falimentimit.

E fundit për ta mbyllur aty ku e mbylli Erion Braçe, është absolutisht e pabesueshme, por është absolutisht e vërtetë që zinxhirit të borxheve i shtohen borxhe që janë jashtë imagjinatës. Me shumë kënaqësi do ta votoja edhe unë një masë që shlyerjen e këtyre faturave të fundit, që folëm, ta bënin individë, por më besoni se nuk bëhet fjalë për përmasa që mund të përballohen nga të gjithë ata individë së bashku, në qoftë se ata paguajnë vetëm me paratë e deklaruara, kuptohet.

Kjo është gjendja dhe ndërkohë vazhdojnë të dalin ditë pas dite borxhe të reja. Borxhi që ne duhet me patjetër të shlyejmë është borxhi që shlyen detyrimet e qeverisë dhe të shtetit ndaj individëve dhe kompanive për ta vënë qeverinë dhe shtetin në kushtet që të kërkojnë më shumë prej tyre. Kush bërtet që, si ka mundësi që borxhi mund të shkojë mbi 70%, unë dua t’i kujtoj sot se ne e kemi thënë më parë dhe jo vetëm një herë, por në mënyrë të përsëritur që borxhi real i këtij vendi është mbi një qind për qind, sepse te borxhi që është rreth 600 milionë dollarë sot, por besoj do ta kemi të saktë pas këtij auditimi, nuk përfshihen detyrimet që i ka të mbartura qeveria për vendimet gjyqësore, nuk përfshihen detyrimet për shumë vendime deri në nivelin e Gjykatës Kushtetuese, që praktikisht janë borxhe reale, pavarësisht se qeveria ka preferuar t’i fshijë nga rendi i llogarive, duke mos e shkruar të zezën mbi të bardhë. Ato janë borxhe. Tani ne kemi dy zgjedhje. 

Njëra është të bëjmë sikur edhe ky borxh nuk ekziston, siç ka bërë qeveria paraardhëse, duke ua lënë kompanive me një brutalitet të pashembullt dhe shpërdoruar praktikisht parimin themelor të Kushtetutës dhe të një demokracie funksionale, ku shteti nuk ka asnjë të drejtë më shumë se individi në raportet midis tyre dhe nis raport me liritë dhe të drejtat e individit, ose ne ta njohim këtë borxh dhe ta shlyejmë. Ai borxh është aty. Mbajtja e kufirit 63, 64, 65, 66, është një lojë së cilës ne duhet t’i japim fund patjetër. Ne duhet të njohim borxhin real, në radhë të parë borxhin, që e bën qeverinë e këtij vendi komplet të pafuqishme moralisht dhe të paaftë nga pikëpamja etike për të kërkuar çfarëdo qoftë nga kompanitë dhe nga gjithë ajo pjesë e sipërmarrjes që është edhe kontributori kryesor në buxhetin e shtetit. Duke shlyer këtë borxh, ne i japim fund edhe një kulture skandaloze dhe krejtësisht antidemokratike, sipas së cilës ekonomia është dy: tjetër është buxheti i shtetit, tjetër është buxheti i kompanive apo buxheti i individëve sipërmarrës.

Kjo kulturë e ka sjellë ekonominë tonë në këtë situatë dhe duke e përputhur ekonominë në një dhe duke e kuptuar që, nëse sipërmarrja shkon mirë, ekonomia shkon mirë; nëse sipërmarrja shkon keq, ekonomia shkon keq dhe kur ekonomia shkon keq vërtet, stresohet dhe rëndohet sipërmarrja, por ata që paguajnë në fund të zinxhirit janë ata më të dobëtit, ky është hapi i parë që ne duhet të hedhim. 

Ky auditim i shërben pikërisht hedhjes me vendosmëri, por edhe me qartësi të plotë të këtij hapi, duke e analizuar dhe regjistruar të plotë borxhin që qeveria u ka gjithë këtyre faktorëve, për t’i kthyer këta nga faktorë që janë sot problemi numër një në rrugën e rritjes, në faktorë të rritjes, si dhe për t’u dhënë mundësi bankave, që sot nuk kreditojnë më, megjithëse kanë para, që të fillojnë të kreditojnë dhe kështu të vihet në lëvizje gjithë zinxhiri i ekonomisë të fillojë një faqe e re, për të krijuar vende të reja pune, për të nxitur investimet prodhuese dhe për të realizuar programin qeverisës të Aleancës për Shqipërinë Europiane.

Ilir Meta – Faleminderit, zoti Kryeministër!

Siç kemi paralajmëruar, me këtë diskutim jo vetëm përfundon diskutimi në parim, por njëkohësisht bëhemi gati për të filluar procesin e votimit për të gjitha aktet që kemi diskutuar sot gjatë kësaj seance. 

Në bazë të nenit 56 të Rregullores së Kuvendit, hapim votimin me elektronikë për prezencën.

Mbyllet votimi.

Kemi deputetë që kanë problem me kartat? 

Atëherë, janë 88 deputetë të pranishëm, nga të cilët 86 deputetë votuan me elektronikë dhe 2 deputetë votuan me karton.

Kalojmë në votimin e projektligjit “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së shtetit të Kuvajtit “Për shërbimin ajror”.

Hapim votimin në parim me elektronikë.

Mbyllet votimi.

83 vota pro, asnjë kundër, asnjë abstenim.

Atëherë, miratohet projektligji në parim. 

Kalojmë në votimin nen për nen të projektligjit, me karton.

Kush është dakord me nenin 1? Kundër? Nuk ka. Abstenim? Nuk ka.

Miratohet.

Kush është dakord me nenin 2? Kundër? Nuk ka. Abstenim? Nuk ka.

Miratohet.

Hapim votimin me elektronikë në tërësi.

Mbyllet votimi.

84 vota pro, asnjë kundër, asnjë abstenim.

Atëherë, miratohet në tërësi projektligji.

Kalojmë te votimi i projektligjit “Për një ndryshim në ligjin nr. 8116, datë 29.03.1996 “Kodi i Procedurës Civile i Republikës së Shqipërisë” të ndryshuar””.

Hapet votimi në parim i projektligjit.

Mbyllet votimi.

84 vota pro, asnjë kundër, asnjë abstenim.

Miratohet në parim.

Kalojmë në votimin nen për nen të projektligjit, me karton. 

Siç jeni njohur edhe me raportin, Komisioni i Ligjeve i ka paraqitur seancës plenare një riformulim të nenit 1.

Atëherë, kush është dakord me nenin 1, me vërejtjet e Komisionit të Ligjeve për riformulim neni? Kundër? Nuk ka. Abstenim? Nuk ka.

Miratohet.

Kush është dakord me nenin 2? Kundër? Nuk ka. Abstenim? Nuk ka.

Miratohet.

Kalojmë në votimin në tërësi të projektligjit, me elektronikë.

Hapet votimi.

Mbyllet votimi.

84 vota pro, asnjë kundër, asnjë abstenim.

Miratohet edhe në tërësi ky projektligj.

Kalojmë në votimin e aktit normativ nr. 5, datë 30.09.2013 “Për disa ndryshime në ligjin nr. 152/2013 “Për nëpunësin civil”. 

Në mbështetje të nenit 81, pika 2 e Kushtetutës ky akt kërkon shumicë të cilësuar votash, pra tre të pestat e të gjithë anëtarëve të Kuvendit. Dua t’ju sqaroj se akti normativ votohet vetëm një herë, pra duke e miratuar ose jo atë në Kuvend.

Hapet votimi.

Mbyllet votimi.

Ky akt normativ, me fuqinë e ligjit, miratohet me 84 vota pro, 4 vota kundër, asnjë abstenim.

Kalojmë në votimin e aktit të fundit për sot, projektligji “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”.

Ky projektligj kërkon shumicë të thjeshtë votash, përveç nenit 9 për hyrjen e menjëhershme në fuqi, që, sipas nenit 84 të Kushtetutë kërkohet shumicë absolute, pra të paktën 71 vota pro.

Neni 84, pika 4 e Kushtetutës parashikon shprehimisht se në rastet e masave të jashtëzakonshme, si dhe në rast të nevojave urgjente, kur Kuvendi vendos me shumicën e të gjithë anëtarëve dhe Presidenti i Republikës jep pëlqimin, ligji hyn në fuqi menjëherë, vetëm pasi të jetë njoftuar publikisht. Ligji duhet të botohet në numrin më të parë të Fletores Zyrtare.

Para se të hapim votimin, do të doja të njihja deputetët me dekretin e Presidentit të Republikës për dhënien e pëlqimit për hyrjen në fuqi menjëherë të ligjit:

“Në mbështetje të nenit 84, pika 4 dhe nenit 93 të Kushtetutës së Republikës së Shqipërisë, bazuar në kërkesën e Kuvendit, dekretoj:

Neni 1. Jepet pëlqimi për hyrjen menjëherë në fuqi të ligjit “Për miratimin e marrëveshjes për kryerjen e shërbimit të auditimit të borxhit të ministrive kundrejt biznesit vendas dhe të huaj”.

Neni 2. Ky dekret hyn në fuqi menjëherë.

Numri i dekretit 8351. Tiranë, më 17.10.2013. Presidenti i Republikës, Bujar Nishani”

Hapet votimi në parim me elektronikë.

Mbyllet votimi.

Miratohet me 84 vota pro, asnjë kundër, asnjë abstenim.

Kalojmë në votimin nen për nen, me kartonë.

Siç jeni njohur edhe me raportin, Komisioni i Ligjeve ka bërë vërejtje në nenet 2 dhe 8.

Kush është dakord me nenin 1, sipas variantit qeveritar?

Kundër? Abstenim? Nuk ka.

Miratohet.

Kush është dakord me nenin 2, me vërejtjet e Komisionit të Ligjeve?

Kundër? Abstenim? Nuk ka.

Miratohet.

Kush është dakord me nenin 3, sipas variantit qeveritar?

Kundër? Abstenim? Nuk ka.

Miratohet.

Kush është dakord me nenin 4, sipas variantit qeveritar?

Kundër? Abstenim? Nuk ka.

Miratohet.

Kush është dakord me nenin 5, sipas variantit qeveritar?

Kundër? Abstenim? Nuk ka.

Miratohet.

Kush është dakord me nenin 6, sipas variantit qeveritar?

Kundër? Abstenim? Nuk ka.

Miratohet.

Kush është dakord me nenin 7, sipas variantit qeveritar?

Kundër? Abstenim? Nuk ka.

Miratohet.

Kush është dakord me nenin 8, me vërejtjet e Komisionit të Ligjeve?

Kundër? Abstenim? Nuk ka.

Neni 9, hyrja në fuqi e ligjit. Ky nen kërkon të paktën 71 vota pro, prandaj votimin, për efekt dokumentimi, do ta bëjmë me elektronikë.

Hapet votimi.

Mbyllet votimi.

84 vota pro, asnjë kundër, asnjë abstenim.

Miratohet.

Hapet votimi me elektronikë, në tërësi.

Mbyllet votimi.

Miratohet edhe në tërësi ky projektligj.

Kemi edhe një projektvendim të propozuar me konsensus nga kryetari i Grupit Parlamentar të PS-së, zoti Ruçi, dhe kryetari i Grupit Parlamentar të PR-së, zoti Mediu.

“Vendim nr. 55/2013 “Për disa ndryshime në vendimin nr. 48/2013 “Për caktimin e përbërjes së komisioneve të përhershme të Kuvendit””.

Në mbështetje të nenit 78, pika 1 e Kushtetutës, të neneve 55, pika 1 dhe 21, pika 2 të Rregullores së Kuvendit, me propozimin e Kryetarit të Grupit Parlamentar të Partisë Socialiste dhe Kryetarit të Grupit Parlamentar të Partisë Republikane, Kuvendi i Republikës së Shqipërisë vendosi: Në vendimin e Kuvendit nr. 48/2013 për caktimin e përbërjes së komisioneve të përhershme, bëhen këto ndryshime:

I.
Deputetja Olta Xhaçka largohet nga Komisioni për Punën, Çështjet Sociale dhe Shëndetësinë dhe caktohet anëtare në Komisionin për Edukimin dhe Mjetet e Informimit Publik.

II.
Deputeti Mhill Fufi caktohet anëtar në Komisionin për Çështjet Ligjore, Administratën Publike dhe të Drejtat e Njeriut. 

III. Ky vendim hyn në fuqi menjëherë.”

Jemi dakord besoj, me konsensus. Faleminderit!

Sekretari për Procedurat dhe Votimin

Armando Subashi


Për diskutimet jashtë rendit të ditës, i vetmi deputet që ishte paraqitur është tërhequr, sepse dëshiron që ta shfrytëzojë kohën në seancën e ardhshme, ndaj deklaroj mbylljen e punimeve të seancës.

Faleminderit!

Seancën e ardhshme do ta njoftojmë përmes mediave dhe kryetarëve të grupeve.

(Seanca u mbyll në orën 15:50.)

Kryetari i Kuvendit

Ilir Meta

